CELEX: 52013PC0641
Language: da
Date: 2013-09-18
Title: Forslag til EUROPA-PARLAMENTETS OG RÅDETS FORORDNING om indeks, der bruges som benchmarks i finansielle instrumenter og finansielle kontrakter

|
			
		
		
		52013PC0641
		
			Forslag til EUROPA-PARLAMENTETS OG RÅDETS FORORDNING om indeks, der bruges som benchmarks i finansielle instrumenter og finansielle kontrakter /* COM/2013/0641 final - 2013/0314 (COD) */
			
				
		
		
			
			   	BEGRUNDELSE
1.           BAGGRUND FOR FORSLAGET
1.1.        Generel baggrund, begrundelse
og formål 
Et indeks er et mål, typisk af en pris eller
mængde, der fra tid til anden fastlægges ud fra et repræsentativt sæt af
underliggende data. Når et indeks bruges som en referencepris for et finansielt
instrument eller en finansiel kontrakt, bliver det et benchmark. Der udarbejdes
i dag en række forskellige benchmarks ved hjælp af forskellige metodologier af
forskellige leverandører, som varierer fra offentlige organer til uafhængige
leverandører af specifikke benchmarks. 
De ordninger, som flere kompetente myndigheder
har indgået med en række banker vedrørende manipulation af benchmarkene for
LIBOR- og EURIBOR-renten, har vist betydningen af benchmarks og deres
svagheder. Påstande om forsøg på manipulation af vurderinger af råvarepriser
leveret af prisrapporteringsagenturer (PRA'er) bliver for tiden undersøgt af de
kompetente myndigheder, og IOSCO har undersøgt PRA'ernes vurderinger af
oliepriserne. Integriteten af benchmarks er afgørende for prisfastsættelsen af
mange finansielle instrumenter, som f.eks. renteswaps, og kommercielle og
ikkekommercielle aftaler, som f.eks. realkreditaftaler. Hvis et benchmark
manipuleres, medfører det betydelige tab for nogle af de investorer, som ejer
finansielle instrumenter, hvis værdi er fastlagt med udgangspunkt i det
pågældende benchmark. Sendes der vildledende signaler om et underliggende
markeds status, kan det fordreje realøkonomien. Overordnet set undergraver
bekymringer over risikoen for benchmarkmanipulation markedets tillid.
Benchmarks er følsomme over for manipulation, hvor der findes
interessekonflikter og muligheder for skøn i benchmarkprocessen, og disse ikke
er underlagt passende governance og kontrol.
Den første del af Kommissionens reaktion på
den påståede manipulation af LIBOR og EURIBOR bestod i at ændre de eksisterende
forslag til en markedsmisbrugforordning og et direktiv om strafferetlige
sanktioner for markedsmisbrug med henblik på at tydeliggøre, at enhver form for
manipulation af benchmarks klart og utvetydigt er ulovlig og er underlagt
administrative eller strafferetlige sanktioner.
En ændring af sanktionsordningen alene vil dog
ikke forbedre den måde, som benchmarks udarbejdes og anvendes på. Sanktioner
fjerner ikke de risici for manipulation, der opstår som følge af utilstrækkelig
governance i forbindelse med benchmarkprocessen, hvor der findes
interessekonflikter og muligheder for skøn. For at beskytte investorer og
forbrugere skal benchmarks for det andet være robuste, pålidelige og egnede til
formålet. På baggrund af disse overvejelser opstilles der fire hovedmål i dette
forordningsforslag, der har til formål at forbedre den ramme, hvorunder
benchmarks leveres, udarbejdes og anvendes:
–                        
at forbedre governance og kontrol i forbindelse med
benchmarkprocessen og navnlig sikre, at administratorer undgår
interessekonflikter eller i det mindst håndterer dem effektivt
–                        
at forbedre kvaliteten af de inputdata og
metodologier, der anvendes af benchmarkadministratorer, og navnlig sikre, at
der bruges tilstrækkelige og nøjagtige data, når benchmarks fastlægges
–                        
at sikre, at stillere til benchmarks underlægges
tilstrækkelig kontrol, navnlig for at undgå interessekonflikter, og at deres
bidrag til benchmarks underlægges tilstrækkelig kontrol. Om nødvendigt skal den
relevante kompetente myndighed have beføjelse til at give stillere mandat til
fortsat at bidrage til benchmarks
–                        
at sikre tilstrækkelig beskyttelse af forbrugere og
investorer, der anvender benchmarks, ved at forbedre gennemsigtigheden, sikre
passende klageret og sikre, at egnethed vurderes i alle nødvendige tilfælde.
1.2.        Gældende bestemmelser på det
område, forslaget vedrører
EU-lovgivningen omhandler i dag visse aspekter
af anvendelsen af benchmarks:
–                        
Forslag til forordning om insiderhandel og
kursmanipulation (markedsmisbrugforordningen)[1]
(artikel 2, stk. 3, litra d), og artikel 8, stk. 1, litra d)) og forslag til
direktiv om strafferetlige sanktioner for insiderhandel og kursmanipulation[2] (markedsmisbrugforordningen har
været genstand for en politisk aftale mellem Europa-Parlamentet og Rådet i juni
2013) præciserer begge, at manipulation af benchmarks klart og utvetydigt er
ulovlig og underlagt administrative eller strafferetlige sanktioner.
–                        
I forordningen om integritet og gennemsigtighed på
energimarkederne (REMIT)[3]
fastlægges det, at manipulation af benchmarks, der vedrører
engrosenergiprodukter, er ulovlig.
–                        
I henhold til direktivet om markeder for
finansielle instrumenter[4]
skal finansielle instrumenter, der optages til handel på et reguleret marked,
kunne handles på en redelig, velordnet og effektiv måde. I
gennemførelsesforordningen[5]
vedrørende dette direktiv præciseres det yderligere, at kursen på eller en
anden værdifastsættelse af det underliggende aktiv skal være pålidelig og
offentligt tilgængelig.
–                        
Artikel 30 i Kommissionens forslag til forordning
om markeder for finansielle instrumenter (MiFIR)[6]
(som i øjeblikket er genstand for forhandlinger i Europa-Parlamentet og Rådet)
indeholder en bestemmelse, der kræver ikkediskriminerende adgang til at
licensere benchmarks til clearing- og handelsformål. 
–                        
I henhold til prospektdirektivet og dets
gennemførelsesforordning[7]
skal udstederen, såfremt et prospekt indeholder en reference til et indeks,
give en erklæring om de underliggende værdipapirers art og nærmere oplysninger
om, hvor der kan findes information herom, en angivelse af, hvor der kan findes
oplysninger om fortidig og fremtidig kursudvikling for de underliggende
værdipapirer og udsving heri, samt indeksets navn. Hvis det pågældende indeks
er udarbejdet af udstederen, skal udstederen også anføre indeksets navn og en
beskrivelse heraf. Hvis indekset ikke er udarbejdet af udstederen, skal
udstederen anføre, hvor der kan indhentes oplysninger om indekset. Hvis
grundlaget er en rentesats, skal udstederen anføre en beskrivelse af
rentesatsen.
–                        
I henhold til direktivet om samordning af love og
administrative bestemmelser om visse institutter for kollektiv investering i
værdipapirer (investeringsinstitutter)[8]
er der en maksimumsgrænse for, hvor stor en andel investeringsinstitutter må
have af værdipapirer, der er udstedt af samme emittent, i deres portefølje.
Medlemsstaterne kan forhøje grænserne for, hvor meget af sine aktiver et
investeringsinstitut må investere, til højst 20 % for investering i aktier
eller obligationer, der er udstedt af samme emittent, når det drejer sig om et
indeks, som investeringsinstituttet ønsker at kopiere, såfremt indeksets
sammensætning er tilstrækkeligt diversificeret, indekset repræsenterer et
passende benchmark for det marked, som det refererer til, og det offentliggøres
på en passende måde. 
2.           RESULTAT AF HØRINGER AF
INTERESSEREDE PARTER OG KONSEKVENSANALYSER
2.1.        Høringer
En offentlig tremåneders høring blev indledt
den 3. september og afsluttet den 29. november 2012. Der blev modtaget 84
bidrag fra stillere, benchmarkleverandører og brugere, herunder børser, banker,
investorer, forbrugergrupper, erhvervsorganisationer og offentlige organer.
Interessenterne anerkendte svaghederne i udarbejdelsen og anvendelsen af
benchmarks, og de støttede generelt en indsats på EU-plan. Respondenterne lagde
også vægt på behovet for international koordinering og omhyggelig kalibrering
af anvendelsesområdet for alle initiativer. 
ESMA og EBA undersøgte i fællesskab manglerne
ved EBF-EURIBOR's fastsættelse af EURIBOR, og den 11. januar 2013 igangsatte de
en høring om principperne for benchmarking i Unionen[9]. I skrivelse dateret den 7.
marts 2013 vejledte EBA, ESMA og EIOPA om indholdet af den foreslåede
lovgivning på baggrund af dette arbejde. Kommissionens tjenestegrene deltog i
en åben ESMA-EBA-høring den 13. februar 2013[10]
om principperne for benchmarking. Kommissionens tjenestegrene deltog også i den
offentlige høring om håndtering af kursmanipulationskulturen – en global aktion
efter LIBOR/EURIBOR, som Europa-Parlamentet afholdt den 29. september 2012.
2.2.        Konsekvensanalyse
Kommissionen har i overensstemmelse med sin
politik for bedre lovgivning foretaget en konsekvensanalyse af forskellige
politikmodeller. De politiske løsningsmodeller omfattede tiltag med henblik på
at begrænse incitamenter til manipulation, mindske mulighederne for skøn og
sikre, at benchmarks baseres på tilstrækkelige og repræsentative data, at
intern governance og kontrol tager hånd om risici, at der føres effektivt
tilsyn med benchmarks, og at der opnås gennemsigtighed og investorbeskyttelse.
Hver politisk løsningsmodel blev vurderet ud fra følgende kriterier:
konsekvenser for interessenter, virkning og effektivitet.
Følgende grundlæggende rettigheder i chartret
om grundlæggende rettigheder er af særlig relevans: respekt for privatliv og
familieliv, beskyttelse af personoplysninger samt ytrings- og
informationsfrihed.
Begrænsning i udøvelsen af disse rettigheder
og friheder tillades som fastsat i chartrets artikel 52. Målene, jf. ovennævnte
definition, er i overensstemmelse med EU's forpligtelser til at respektere de
grundlæggende rettigheder. Enhver begrænsning i udøvelsen af disse rettigheder
og friheder skal dog være fastlagt i lovgivningen og skal respektere disse
rettigheders og friheders væsentligste indhold. Under iagttagelse af
proportionalitetsprincippet kan der kun indføres begrænsninger, såfremt disse
er nødvendige og faktisk svarer til mål af almen interesse, der er anerkendt af
Unionen, eller et behov for beskyttelse af andres rettigheder og friheder. I
forbindelse med benchmarks er det mål af almen interesse, som begrunder visse
begrænsninger i de grundlæggende rettigheder, målet om at sikre
markedsintegritet. Behovet for at beskytte ejendomsretten (artikel 17 i
chartret) begrunder også visse begrænsninger i de grundlæggende rettigheder,
idet investorer har ret til at få beskyttet værdien af deres ejendom (f.eks.
lån og derivater) mod tab forårsaget af markedsforvridning.
Retten til ytrings- og informationsfrihed
kræver, at mediefriheden overholdes. Denne forordning bør fortolkes og anvendes
under overholdelse af denne grundlæggende rettighed. Hvis en person blot
offentliggør eller henviser til et benchmark som en del af sine journalistiske
aktiviteter, men ikke kontrollerer leveringen af det pågældende benchmark, skal
den pågældende person derfor ikke være underlagt denne forordnings krav til
administratorer. Derfor kan journalister i forbindelse med journalistiske
aktiviteter frit rapportere om finansielle markeder og råvaremarkeder. I
overensstemmelse hermed er begrebet administrator af et benchmark snævert
defineret for at sikre, at det omfatter levering af et benchmark, men ikke
journalistiske aktiviteter.
3.           JURIDISKE ASPEKTER AF FORSLAGET
3.1.        Retsgrundlag
Retsgrundlaget for forslaget er artikel 114 i
traktaten om Den Europæiske Unions funktionsmåde (TEUF).
3.2.        Nærheds- og
proportionalitetsprincippet
Kommissionens forslag om at regulere
benchmarks er i overensstemmelse med nærhedsprincippet som fastsat i artikel 5,
stk. 3, i traktaten om Den Europæiske Union (TEU), som kræver, at Unionen kun
må handle, hvis og i det omfang målene for den påtænkte handling ikke i
tilstrækkelig grad kan opfyldes af medlemsstaterne og derfor, på grund af den
påtænkte handlings omfang eller virkninger, bedre kan gennemføres på EU-plan. 
Mange benchmarks er nationale, men
benchmarkindustrien som helhed er international med hensyn til både
udarbejdelse og anvendelse. Mens foranstaltninger på nationalt plan vedrørende
nationale indeks kan hjælpe med at sikre, at eventuelle indgreb er afstemt
efter de specifikke problemer på nationalt plan, kan det føre til et
sammensurium af divergerende regler, skabe ulige konkurrencevilkår på det indre
marked og resultere i en usammenhængende og ukoordineret tilgang. Benchmarks
bruges til at prisfastsætte en lang række grænseoverskridende transaktioner,
navnlig på interbankfinansieringsmarkedet og markedet for derivater. Et
sammensurium af nationale regler ville forringe mulighederne for at udvikle
grænseoverskridende benchmarks og dermed hæmme sådanne grænseoverskridende
transaktioner. Dette problem anerkendes af G20 og FSB, som har pålagt IOSCO at
udvikle et globalt sæt af principper for finansielle benchmarks. Et EU-initiativ
vil hjælpe med at styrke det indre marked ved at skabe en fælles ramme for
pålidelige og korrekt anvendte benchmarks på tværs af forskellige
medlemsstater. 
Selv om der i de fleste medlemsstater på
nuværende tidspunkt ikke findes regulering på nationalt plan vedrørende
udarbejdelse af benchmarks, har to medlemsstater allerede vedtaget national
lovgivning om rentebenchmarks i deres nationale valutaer. Derudover har IOSCO
for nylig fastlagt principper for benchmarks, som skal gennemføres af
medlemmerne. Disse principper er dog fleksible med hensyn til deres
anvendelsesområde og midlerne til deres gennemførelse og i forhold til visse
vilkår. Hvis en harmoniseret europæisk ramme for benchmarks ikke fastlægges,
vil nogle medlemsstater sandsynligvis vedtage lovgivning på nationalt plan, som
vil være divergerende. På nuværende tidspunkt forekommer anvendelsesområdet for
lovgivningen i den ene medlemsstat f.eks. lige så bredt som IOSCO's, mens
lovgivningen i den anden medlemsstat, der har indført regler for benchmarks,
kun omfatter rentebenchmarks. Disse divergerende tilgange vil føre til
fragmentering af det indre marked, da administratorer og brugere af benchmarks
vil være underlagt forskellige regler i forskellige medlemsstater. Hvis en
lovgivningsramme ikke fastlægges på EU-plan, vil de individuelle nationale
foranstaltninger også være ineffektive, da medlemsstaterne ikke har pligt eller
incitament til at samarbejde med hinanden. Hvis der ikke findes et sådant
samarbejde, åbnes der op for regelarbitrage.
Visse aspekter af investorbeskyttelse på dette
område er generelt omfattet af MiFID. MiFID omfatter særlig et krav om, at
selskaber skal vurdere hensigtsmæssigheden og i den forbindelse fastlægge, om
kunden har den nødvendige erfaring og det nødvendige kendskab til at forstå de
risici, som er forbundet med det produkt eller den service, der udbydes eller
efterspørges. Det sikrer således et tilstrækkeligt niveau af
investorbeskyttelse.
Hvad angår forbrugerbeskyttelse, omfatter
direktivet om forbrugerkredit regler om afgivelse af oplysninger, og direktivet
om realkredit, der snart vil blive vedtaget, omfatter også et krav om, at de kreditaftaler,
der anbefales, skal være hensigtsmæssige for forbrugeren. Disse EU-regler om
forbrugerbeskyttelse vedrører dog ikke det specifikke spørgsmål om egnetheden
af benchmarks i forbindelse med finansielle kontrakter. Ulige
forhandlingsstyrke og anvendelsen af standardvilkår betyder desuden, at
forbrugere har et begrænset valg med hensyn til det anvendte benchmark.
Forbrugere mangler den nødvendige viden eller erfaring til at vurdere et
benchmarks egnethed. Derfor skal dette forslag supplere den eksisterende
EU-lovgivning på dette område ved at sikre, at ansvaret for at vurdere
benchmarks' egnethed i forbindelse med detailaftaler ligger hos udlånere eller
kreditorer. Derved sikres også harmoniserede EU-regler om forbrugerbeskyttelse
i forbindelse med benchmarks, der bruges som reference for finansielle
kontrakter. Der skal også fastlægges en fælles retlig ramme for forbrugere og
kreditorer, for så vidt angår finansielle kontrakter, så der kan anvendes
grænseoverskridende benchmarks i stedet for en fragmenteret national tilgang.
Som følge af forbrugerklager og retssager om anvendelsen af uegnede benchmarks
i flere medlemsstater er der sandsynlighed for, at der træffes divergerende
foranstaltninger for forbrugerbeskyttelse på nationalt plan. Dette kan føre til
fragmentering af det indre marked. 
Den foreslåede forordning er ligeledes i
overensstemmelse med proportionalitetsprincippet som fastsat i EU-traktatens
artikel 5, stk. 4. Den er kun målrettet mod de indeks, der bruges som reference
for finansielle instrumenter eller finansielle kontrakter, som f.eks.
realkreditaftaler, fordi disse benchmarks kan have direkte og markant betydning
for økonomien, hvis de manipuleres. Den foreslåede forordning indeholder
desuden bestemmelser, som tilpasser forordningens krav til forskellige sektorer
og forskellige typer benchmarks, f.eks. benchmarks vedrørende råvarer og
interbankrenten samt benchmarks, der benytter børsdata. En forholdsmæssig
tilgang er sikret, eftersom langt de fleste forpligtelser påhviler
benchmarkadministratoren. Mange benchmarkadministratorer opfylder allerede
nogle af disse krav, og den administrative byrde forventes derfor ikke at vokse
uforholdsmæssigt. Derudover kræves der kun processer for intern governance og
kontrol af tilsynsbelagte stillere, hvilket vil sige, at indvirkningen på ikketilsynsbelagte
stillere til et benchmark, f.eks. en ikkeregistreret erhvervsdrivende, ikke er
væsentlig. Endelig er denne forordning i det væsentlige baseret på de
internationalt aftalte IOSCO-principper for finansielle benchmarks, der blev
offentliggjort den 17. juli 2013, og i forbindelse med hvilke der er foretaget
omfattende høringer af interessenter. Derved begrænses
tilpasningsomkostningerne.
På denne baggrund er handling på EU-niveau
relevant ud fra nærheds- og proportionalitetsprincippet.
3.3.        Reguleringsmiddel
En forordning anses for at være den mest
hensigtsmæssige retsakt til indførelse af ensartede regler om leveringen af
benchmarks, bidraget af inputdata til benchmarks og anvendelsen af disse
benchmarks i Unionen. Bestemmelserne i dette forslag fastlægger visse krav til
administratorer, stillere og brugere af benchmarks. Den grænseoverskridende
karakter af mange benchmarks gør det nødvendigt at harmonisere disse krav.
Eftersom reguleringen af benchmarks involverer foranstaltninger, der angiver
specifikke krav vedrørende data og metodologier, kan selv små forskelle i
tilgangen hæmme den grænseoverskridende levering af benchmarks betydeligt.
Anvendelsen af en forordning, som finder direkte anvendelse uden national
lovgivning, vil begrænse muligheden for, at de kompetente myndigheder på
nationalt niveau træffer divergerende foranstaltninger, og vil sikre en
ensartet tilgang og større retssikkerhed i hele Unionen. 
3.4.        Nærmere redegørelse for
forslaget
3.4.1.     Anvendelsesområde (artikel 2)
Den foreslåede forordning gælder for alle
offentliggjorte benchmarks, der bruges som reference for et finansielt
instrument, der handles eller er optaget til handel på en reguleret markedsplads,
eller en finansiel kontrakt (f.eks. en realkreditaftale), og benchmarks, som
måler en investeringsfonds resultater.
Når benchmarkprocessen involverer skøn og er
genstand for en interessekonflikt, er der risiko for manipulation, hvis der
ikke findes passende governance- og kontrolforanstaltninger. Derfor skal indeks,
som involverer skøn, underkastes reguleringsforanstaltninger. Alle indeks
involverer en grad af skøn, om end den er varierende. Derfor bør
anvendelsesområdet omfatte alle benchmarks, uanset beregningsmetoden eller
bidragenes art.
Anvendelsesområdet bør omfatte alle indeks,
herunder offentliggjorte indeks, da enhver tvivl om nøjagtigheden og
pålideligheden af disse indeks sandsynligvis vil medføre større skader for den
bredere befolkning end indeks, som ikke er offentlige. 
Når et benchmark bruges som en referencepris
for et finansielt instrument eller en finansiel kontrakt, fører enhver
manipulation til økonomiske tab. Hvis stilleren også anvender det finansielle
instrument, der benytter benchmarket som reference, er der en interessekonflikt
og et incitament til at manipulere. Når benchmarks anvendes til at måle
finansielle instrumenters økonomiske resultater, kan de desuden være genstand
for interessekonflikter, og manipulation heraf vil føre til, at investorer
vælger suboptimale investeringer. Derfor er det vigtigt at målrette mod alle
benchmarks, som prisfastsætter et finansielt instrument eller en forbrugeraftale,
eller som måler investeringsfondes økonomiske resultater.
For benchmarks, der anvendes bredt, kan selv
en mindre manipulation få alvorlige konsekvenser, men et benchmarks sårbarhed
og betydning varierer over tid. En begrænsning af anvendelsesområdet under
henvisning til vigtige eller sårbare indeks afhjælper ikke de risici, som et
benchmark kan repræsentere i fremtiden. 
I lyset af alle disse overvejelser og med
henblik på at sikre en klar og omfattende anvendelse af forordningen afhænger
anvendelsesområdet heller ikke af inputdataenes art, dvs. hvorvidt inputdataene
er økonomiske (f.eks. aktiepriser) eller ikkeøkonomiske (f.eks. vejrparametre)
værdier eller tal. Det skyldes, at det i forbindelse med anvendelsesområdets
fastlæggelse er afgørende, hvordan outputværdien fastlægger værdien af et
finansielt instrument eller en finansiel kontrakt eller måler en
investeringsfonds økonomiske resultater. Når en værdi anvendes som reference
for en finansiel kontrakt eller et finansielt instrument, bliver dens hidtidige
ikkeøkonomiske karakter i den sammenhæng irrelevant. 
For så vidt angår benchmarkadministratorer, er
alle administratorer potentielt genstand for interessekonflikter, udøver skøn
og kan have utilstrækkelige governance- og kontrolsystemer. De skal derfor
omfattes af passende regulering. Derudover pålægges alle
benchmarkadministratorer et krav om godkendelse, da de kontrollerer
benchmarkprocessen, og da tilsyn er den mest effektive måde til at sikre
integriteten af benchmarks. 
Med hensyn til stillere til benchmarks er
disse også potentielt genstand for interessekonflikter, udøver skøn og kan
dermed være en kilde til manipulation. Bidrag til et benchmark er frivillige.
Hvis et initiativ kræver, at stillere foretager væsentlige ændringer i deres
forretningsmodeller, kan de ophøre med at bidrage til det pågældende benchmark.
For enheder, som allerede er genstand for regulering og tilsyn (såkaldte tilsynsbelagte
stillere), forventes indførelsen af systemer for god governance og kontrol dog
ikke at medføre betydelige omkostninger eller en uforholdsmæssig administrativ
byrde. Det er derfor hensigtsmæssigt at medtage alle tilsynsbelagte stillere i
anvendelsesområdet for denne forordning. 
For stillere, som ikke er genstand for
regulering og tilsyn (ikketilsynsbelagte stillere), kan godkendelse eller
pålæggelse af andre regler medføre betydelige omkostninger og administrative
byrder. Myndighederne ville også være ineffektive, hvis de skulle føre tilsyn
med virksomheder, som de ikke har ekspertviden om. Hvis enheder og personer,
som der for øjeblikket ikke føres tilsyn med, pålægges tilsyn, ville det derfor
medføre betydelige omkostninger og give minimale fordele. Ikke desto mindre har
visse dele af denne forordning, som f.eks. behovet for at levere nøjagtige og
pålidelige inputdata, indirekte relevans for alle stillere, eftersom de fortsat
er underlagt markedsmisbrugforordningen og i henhold til denne er kontraktligt
forpligtet til at opfylde kravene i administratorens adfærdskodeks.
Undtaget fra forslagets anvendelsesområde er
centralbanker, der er medlemmer af Det Europæiske System af Centralbanker.
Endelig kan en person i nogle tilfælde
udarbejde et indeks, men ikke være klar over, at dette indeks er et benchmark,
fordi det f.eks. anvendes som reference for et finansielt instrument, uden at
den person, der har udarbejdet indekset, har kendskab til dette. Forordningen
etablerer derfor en mekanisme til at underrette personer, der har udarbejdet indeks,
om, at deres indeks er blevet eller kan blive et benchmark, og give dem
mulighed for at nægte, at det anvendes som et benchmark. Hvis de giver deres
samtykke hertil, underlægges de den foreslåede forordning, for så vidt angår
dette benchmark. Hvis de nægter, kan indekset ikke anvendes som et benchmark,
og kravene til administratorer i denne forordning vil ikke finde anvendelse.
3.4.2.     Governance og kontrol i
forbindelse med administratorer (artikel 5 og 6)
Forslaget sikrer, at interessekonflikter
undgås, og at governance- og kontrolforanstaltninger er effektive. De er
omfattet af krav om governance og kontrolforanstaltninger, og der er anført
mere detaljerede krav i bilaget.
3.4.3.     Inputdata og metodologi
(artikel 7)
I forslaget fastsættes tre krav, som er
beskrevet i bilaget, vedrørende de inputdata og den metodologi, der anvendes
til at udarbejde et benchmark, med det formål at mindske mulighederne for skøn
og styrke både integritet og pålidelighed:
–                        
Inputdata skal være tilstrækkelige og nøjagtige,
således at de repræsenterer de faktiske forhold på det marked eller i den
økonomi, som benchmarket har til formål at måle. 
–                        
Inputdata skal indhentes fra et pålideligt og
repræsentativt panel eller et udsnit af stillere.
–                        
Administratoren skal anvende en robust og pålidelig
metodologi til at fastsætte benchmarket.
3.4.4.     Krav til stillere (artikel 9
og 11)
Administratoren skal udarbejde en
adfærdskodeks for stillere, der tydeligt beskriver stillernes forpligtelser og
ansvar, når de leverer inputdata til fastlæggelse af benchmarket. Hvis stillere
i forvejen er regulerede enheder, skal de også undgå interessekonflikter og
gennemføre passende kontrolforanstaltninger.
3.4.5.     Sektorbestemte krav (artikel
10 og artikel 12-14)
Af hensyn til proportionaliteten og for at
sikre, at forslaget i tilstrækkelig grad er skræddersyet til forskellige
benchmarktyper og sektorer, indeholder bilag II og III mere detaljerede
bestemmelser om råvarebenchmarks og rentebenchmarks. Kritiske benchmarks
underlægges yderligere krav, og den relevante kompetente myndighed får i den
forbindelse beføjelse til at godkende bidrag. Benchmarks, hvis inputdata
leveres af regulerede markedspladser, er også fritaget for bestemte
forpligtelser for at undgå dobbeltregulering.
3.4.6.     Gennemsigtighed og
forbrugerbeskyttelse (artikel 15-18)
Investorbeskyttelsen forbedres via bestemmelser
om gennemsigtighed. Administratorer skal afgive en erklæring om, hvad
benchmarket måler, og dets svagheder, og de skal offentliggøre de underliggende
data, som sætter brugerne i stand til at vælge det mest hensigtsmæssige og
egnede benchmark. I denne erklæring anføres det også, at brugerne skal træffe
de nødvendige foranstaltninger, hvis administratoren ophører med at levere
benchmarket. Endelig kræves det, at bankerne udfører en egnethedsvurdering, når
de indgår finansielle kontrakter, som f.eks. lån sikret ved pant i fast
ejendom.
3.4.7.     Tilsyn og
godkendelsesprocedure for administratorer (artikel 22-37)
Aktiviteten med at levere benchmarks
underlægges krav om forudgående godkendelse og løbende tilsyn. Forslaget
fastlægger betingelserne og procedurerne for benchmarkadministratorer i
Unionen, når de skal indhente godkendelse fra den relevante kompetente
myndighed. Med forslaget etableres en mekanisme til at sikre en effektiv
håndhævelse af forordningen. Den giver de kompetente myndigheder de nødvendige
beføjelser til at sikre, at administratorer overholder forordningen. 
For kritiske benchmarks skal der oprettes
kollegier af tilsynsførende for at fremme udvekslingen af oplysninger og sikre
ensartet godkendelse og tilsyn. 
4.           VIRKNINGER FOR BUDGETTET 
Forslaget får konsekvenser for EU's budget.
De særlige budgetmæssige virkninger af
forslaget vedrører de opgaver, der tildeles ESMA som anført i den
finansieringsoversigt, der er vedlagt dette forslag. De nye opgaver vil blive
udført med de menneskelige ressourcer, der er tilgængelige i forbindelse med
den årlige budgetprocedure, i lyset af de budgetmæssige begrænsninger, alle
EU-organerne er underlagt, og i overensstemmelse med den finansielle
programmering for alle agenturer. 
De ressourcer, som agenturet har brug for til
de nye opgaver, vil være i overensstemmelse med programmeringen af de
menneskelige og budgetmæssige ressourcer for ESMA, som er fastlagt i den nylige
meddelelse til Europa-Parlamentet og Rådet – Programmering af de menneskelige
og budgetmæssige ressourcer for decentrale agenturer for 2014-2020 (COM (2013) 519).
De særlige budgetmæssige konsekvenser for
Kommissionen vurderes også i den finansieringsoversigt, der er vedlagt dette
forslag. Forslagets primære budgetmæssige konsekvenser er kort sagt følgende:
a) Personale i GD MARKT: 1 AD-fuldtidsstilling
til udformning af delegerede retsakter og til evaluering, overvågning af
gennemførelse og potentiel revision af initiativet. De samlede anslåede
omkostninger er 0,141 mio. EUR årligt.
b) ESMA: 
i) Personaleudgifter: to midlertidigt ansatte,
der deltager og mægler i tilsynskollegierne for kritiske benchmarks, yder
teknisk rådgivning til Kommissionen om gennemførelsen af denne forordning,
koordinerer udviklingen af samarbejdsordninger med tredjelande, udformer
retningslinjer med det formål at fremme konvergens og konsekvens på tværs af
sektorerne af sanktionsordninger og vedligeholder registre over meddelelser om
anvendelsen af benchmarks og en liste over registrerede benchmarkadministratorer.
De samlede årlige omkostninger for disse to
midlertidigt ansatte er 0,326 mio. EUR, hvortil Kommissionen yder et
årligt bidrag på 40 % (0,130 mio. EUR), og medlemsstaterne 60 %
(0,196 mio. EUR).
ii) Operationelle omkostninger og
infrastrukturomkostninger: Der anslås også en indledende udgift på
0,25 mio. EUR til ESMA, hvortil Kommissionen yder et bidrag på 40 %
(0,1 mio. EUR), og medlemsstaterne 60 % (0,15 mio. EUR) i 2015.
Denne udgift vedrører primært IT-systemer, ved hjælp af hvilke ESMA kan opfylde
følgende krav:
– vedligeholdelse af en liste over
administratorer, der er registreret i overensstemmelse med denne forordning, og
tredjelandsselskaber, der leverer benchmarks i Unionen 
– modtagelse af meddelelser om anvendelsen af
et benchmark i et finansielt instrument eller en finansiel kontrakt i Unionen,
vedligeholdelse af et register og indsatsen for at sikre, at administratorer
har kendskab til denne anvendelse.
ESMA skal desuden indgive en rapport om
anvendelsen af denne forordning senest den 1. januar 2018, hvis samlede
omkostninger beløber sig til 0,3 mio. EUR, hvortil Kommissionen yder et
bidrag på 40 % (0,12 mio. EUR), og medlemsstaterne 60 %
(0,18 mio. EUR) i 2017.
2013/0314 (COD)
Forslag til
EUROPA-PARLAMENTETS OG RÅDETS FORORDNING
om indeks, der bruges som benchmarks i
finansielle instrumenter og finansielle kontrakter 
(EØS-relevant tekst)
EUROPA-PARLAMENTET OG RÅDET FOR DEN
EUROPÆISKE UNION HAR –
under henvisning til traktaten om Den
Europæiske Unions funktionsmåde, særlig artikel 114,
under henvisning til forslag fra
Europa-Kommissionen,
efter fremsendelse af udkast til
lovgivningsmæssig retsakt til de nationale parlamenter,
under henvisning til udtalelse fra Det
Europæiske Økonomiske og Sociale Udvalg[11],

under henvisning til udtalelse fra Den Europæiske
Centralbank, 
efter den almindelige lovgivningsprocedure, og
ud fra følgende betragtninger:
(1)       Prisfastsættelsen for mange
finansielle instrumenter og finansielle kontrakter afhænger af nøjagtigheden og
integriteten af benchmarks. Tilfælde af manipulering af rentebenchmarks, som
f.eks. LIBOR og EURIBOR, samt påstande om, at energi-, olie- og
valutabenchmarks er blevet manipuleret, har vist, at benchmarks, hvis
fastlæggelsesprocesser ligner hinanden på bestemte områder, f.eks. som genstand
for interessekonflikter, anvendelse af skøn og svag governance, kan være
sårbare over for manipulation. Svigt eller tvivl i forbindelse med
nøjagtigheden og integriteten af indeks, der bruges som benchmarks, kan undergrave
markedets tillid, påføre tab for forbrugere og investorer og fordreje
realøkonomien. Det er derfor nødvendigt at sikre nøjagtigheden, robustheden og
integriteten af benchmarks og processen for fastsættelse af benchmarks.
(2)       I Europa-Parlamentets og
Rådets direktiv 2004/39/EF af 21. april 2004 om markeder for finansielle
instrumenter[12]
fastlægges en række krav til pålideligheden af et benchmark, der bruges til at
prisfastsætte et børsnoteret finansielt instrument. Europa-Parlamentets og
Rådets direktiv 2003/71/EF af 4. november 2003 om det prospekt, der skal
offentliggøres, når værdipapirer udbydes til offentligheden eller optages til
handel[13],
indeholder en række krav til benchmarks, som anvendes af udstedere.
Europa-Parlamentets og Rådets direktiv 2009/65/EF af 13. juli 2009 om
samordning af love og administrative bestemmelser om visse institutter for
kollektiv investering i værdipapirer (investeringsinstitutter)[14] indeholder en række krav med
hensyn til investeringsinstitutters anvendelse af benchmarks.
Europa-Parlamentets og Rådets forordning (EU) nr. 1227/2011 af 25. oktober 2011
om integritet og gennemsigtighed på engrosenergimarkederne[15] indeholder bestemmelser, der
forbyder manipulation af benchmarks, der anvendes i forbindelse med
engrosenergiprodukter. Disse retsakter dækker dog kun visse aspekter af en
række benchmarks og omhandler ikke alle svagheder i processen med at udarbejde
alle benchmarks.
(3)       Benchmarks er afgørende for
prisfastsættelsen af grænseoverskridende transaktioner og fremmer dermed et
effektivt indre marked for en lang række finansielle instrumenter og
tjenesteydelser. Mange benchmarks, der bruges som referencesatser i finansielle
kontrakter, navnlig realkreditaftaler, er udarbejdet i én medlemsstat, men
anvendes af kreditinstitutter og forbrugere i andre medlemsstater. Disse
kreditinstitutter foretager ofte risikoafdækning eller skaffer de nødvendige
midler til finansiering af disse finansielle kontrakter på det
grænseoverskridende interbankmarked. Kun to medlemsstater har allerede vedtaget
national lovgivning om benchmarks, men deres respektive retlige rammer for
benchmarks er forskellige med hensyn til f.eks. anvendelsesområdet. Den
Internationale Børstilsynsorganisation (IOSCO) har for nylig fastlagt
principper for benchmarks, og da disse principper er ret fleksible med hensyn
til deres præcise anvendelsesområde og midlerne til deres gennemførelse og hvad
angår vilkår, vil medlemsstaterne sandsynligvis vedtage lovgivning på nationalt
plan, som gennemfører disse principper på forskellig måde.
(4)       Disse forskellige tilgange vil
føre til en fragmentering af det indre marked, da administratorer og brugere af
benchmarks vil være underlagt forskellige regler i forskellige medlemsstater,
og benchmarks, som udarbejdes i én medlemsstat, kan forhindres i at blive
anvendt i andre medlemsstater. Hvis der ikke indføres en harmoniseret ramme med
henblik på at sikre nøjagtigheden og integriteten af benchmarks, der anvendes i
finansielle instrumenter og finansielle kontrakter i Unionen, er der derfor
sandsynlighed for, at forskelle i medlemsstaternes lovgivning vil skabe
hindringer for det indre markeds funktion med hensyn til levering af
benchmarks.
(5)       EU-regler om
forbrugerbeskyttelse omfatter ikke det specifikke spørgsmål om egnetheden af
benchmarks i forbindelse med finansielle kontrakter. Som følge af
forbrugerklager og retssager om anvendelsen af uegnede benchmarks i flere
medlemsstater er der sandsynlighed for, at der af legitime hensyn til
forbrugerbeskyttelsen træffes divergerende foranstaltninger på nationalt plan,
hvilket kan medføre en fragmentering af det indre marked på grund af de
forskellige konkurrencevilkår, som er forbundet med forskellige niveauer for
forbrugerbeskyttelse. 
(6)       For at sikre, at det indre
marked fungerer effektivt, og forbedre betingelserne for dets gennemførelse,
navnlig med hensyn til de finansielle markeder, og for at sikre et højt niveau
af forbruger- og investorbeskyttelse bør der derfor fastlægges en retlig ramme
for benchmarks på EU-plan.
(7)       Det er hensigtsmæssigt og
nødvendigt, at disse regler indføres via en forordning for at sikre, at
bestemmelser, som direkte pålægger forpligtelser med hensyn til udarbejdelse
af, bidrag til og anvendelse af benchmarks, anvendes på en ensartet måde i hele
Unionen. Eftersom en retlig ramme for levering af benchmarks nødvendigvis
involverer foranstaltninger, der angiver specifikke krav til alle de
forskellige aspekter, som er forbundet med levering af benchmarks, kan selv små
forskelle i tilgangen til et af disse aspekter hæmme den grænseoverskridende
levering af benchmarks betydeligt. Derfor bør anvendelsen af en forordning, som
finder direkte anvendelse uden national lovgivning, mindske muligheden for, at
der træffes divergerende foranstaltninger på nationalt niveau, og sikre en
ensartet tilgang og større retssikkerhed samt forhindre, at den
grænseoverskridende levering af benchmarks hæmmes betydeligt.
(8)       Anvendelsesområdet for denne
forordning bør være så bredt, som det er nødvendigt for at etablere en
præventiv lovgivningsmæssig ramme. Udarbejdelsen af benchmarks involverer skøn
og er i sig selv genstand for visse typer af interessekonflikter, hvilket
medfører muligheder for og incitamenter til at manipulere disse benchmarks.
Disse risikofaktorer er fælles for alle benchmarks, som alle skal underlægges
passende governance- og kontrolkrav. Da et benchmarks sårbarhed og betydning
varierer over tid, afhjælper en begrænsning af anvendelsesområdet under
henvisning til vigtige eller sårbare indeks ikke de risici, som et benchmark
kan repræsentere i fremtiden. Navnlig kan benchmarks, som for øjeblikket ikke
anvendes bredt, anvendes på en sådan måde i fremtiden, at selv en mindre
manipulation kan få alvorlige konsekvenser. 
(9)       I forbindelse med
fastlæggelsen af anvendelsesområdet for denne forordning bør det være
afgørende, hvorvidt benchmarkets outputværdi fastlægger værdien af et
finansielt instrument eller en finansiel kontrakt eller måler en
investeringsfonds økonomiske resultater. Derfor bør anvendelsesområdet ikke
afhænge af inputdataenes art. Benchmarks, der beregnes på baggrund af
økonomiske inputdata, såsom aktiepriser, og ikkeøkonomiske tal eller værdier,
såsom vejrparametre, bør derfor medtages. Rammen bør dække de benchmarks, der
er genstand for disse risici, men bør også sikre en forholdsmæssigt afpasset
reaktion på de risici, som forskellige benchmarks udgør. Denne forordning bør
derfor gælde for alle benchmarks, der bruges til at prisfastsætte finansielle
instrumenter, som er børsnoterede eller handles på en reguleret markedsplads. 
(10)     Mange forbrugere er part i finansielle
kontrakter, navnlig forbrugerkreditaftaler, som er sikret ved pant i fast
ejendom, der som reference benytter benchmarks, som er underlagt samme risici.
Denne forordning bør derfor omfatte de indeks eller referencesatser, der er
nævnt i [Europa-Parlamentets og Rådets direktiv 2013/…/EU om
forbrugerkreditaftaler i forbindelse med fast ejendom til beboelse og om ændring
af direktiv 2008/48/EF.] 
(11)     Mange investeringsindeks er
kendetegnet ved betydelige interessekonflikter og bruges til at måle f.eks. et
investeringsinstituts økonomiske resultater. Nogle af disse benchmarks
offentliggøres, og andre stilles gratis eller mod gebyr til rådighed for
offentligheden eller en del af offentligheden, og manipulation heraf kan
påvirke investorerne negativt. Denne forordning bør derfor omfatte indeks eller
referencesatser, der bruges til at måle en investeringsfonds økonomiske
resultater. 
(12)     Alle benchmarkadministratorer
er potentielt genstand for interessekonflikter, udøver skøn og kan have
utilstrækkelige governance- og kontrolsystemer. Da administratorer kontrollerer
benchmarkprocessen, er krav om godkendelse og tilsyn af administratorer desuden
den mest effektive måde til at sikre integriteten af benchmarks.
(13)     Stillere er genstand for
potentielle interessekonflikter, udøver skøn og kan dermed være en kilde til
manipulation. Bidrag til et benchmark er frivillige. Hvis et initiativ kræver,
at stillere foretager væsentlige ændringer i deres forretningsmodeller, kan de
ophøre med at yde bidrag. For enheder, som allerede er genstand for regulering
og tilsyn, forventes indførelsen af systemer for god governance og kontrol dog
ikke at medføre betydelige omkostninger eller en uforholdsmæssig administrativ
byrde. Derfor pålægger denne forordning tilsynsbelagte stillere visse
forpligtelser.
(14)     En administrator er den
fysiske eller juridiske person, der kontrollerer leveringen af et benchmark, og
som især administrerer benchmarket, indsamler og analyserer inputdataene,
fastlægger benchmarket og i nogle tilfælde offentliggør benchmarket. Hvis en
person blot offentliggør eller henviser til et benchmark som en del af sine
journalistiske aktiviteter, men ikke kontrollerer leveringen af det pågældende
benchmark, skal den pågældende person dog ikke være underlagt denne forordnings
krav til administratorer. 
(15)     Et indeks beregnes ved hjælp
af en formel eller en anden metode på grundlag af underliggende værdier. Der er
mulighed for skøn ved udviklingen af denne formel, udførelsen af beregningen
eller udvælgelsen af inputdata. Dette skøn medfører risiko for manipulering, og
alle benchmarks med dette kendetegn bør derfor være omfattet af denne
forordning. Hvis en enkelt pris eller værdi bruges som reference for et
finansielt instrument, hvor prisen for et enkelt værdipapir f.eks. er
referencepris for en option, er der dog ikke tale om beregning, inputdata eller
skøn. Referencepriser baseret på en enkelt pris eller værdi bør derfor ikke
betragtes som benchmarks i forbindelse med denne forordning. Referencepriser
eller afviklingspriser beregnet af centrale modparter (CCP'er) bør ikke
betragtes som benchmarks, da de anvendes til at fastlægge afvikling, margener
og risikostyring og dermed ikke afgør det beløb, der skal betales i henhold til
et finansielt instrument, eller værdien af et finansielt instrument.
(16)     Benchmarks, som leveres af
centralbanker i Unionen, er underlagt de offentlige myndigheders kontrol og
opfylder principper, standarder og procedurer, der sikrer deres benchmarks
nøjagtighed, integritet og uafhængighed som omhandlet i denne forordning. Disse
benchmarks behøver derfor ikke være underlagt denne forordning. Tredjelandes
centralbanker kan dog også levere benchmarks, som anvendes i Unionen. Det er nødvendigt
at fastlægge, at kun de centralbanker i tredjelande, som udarbejder benchmarks,
er undtaget fra forpligtelserne i henhold til denne forordning og er underlagt
standarder, som ligner dem, der er fastlagt ved denne forordning. 
(17)     Sårbarheder i forbindelse med
levering af et benchmark, som ikke er genstand for passende governance, skaber
muligheder for at manipulere et benchmark. Hvis benchmarks er offentligt
tilgængelige, tages der muligvis ikke højde for alle disse risici, og passende governance-
og kontrolforanstaltninger gennemføres derfor ikke i tilstrækkelig grad. For at
sikre integriteten af benchmarks bør det kræves, at benchmarkadministratorer
indfører passende governancemekanismer med henblik på at håndtere disse
interessekonflikter og sikre tilliden til benchmarkenes integritet. Selv ved
effektiv forvaltning er de fleste administratorer genstand for visse
interessekonflikter og skal foretage vurderinger og træffe beslutninger, der
påvirker en forskelligartet gruppe af interessenter. Administratorer skal
derfor indføre en uafhængig kontrolfunktion, som kan overvåge gennemførelsen og
effektiviteten af governancemekanismerne, der sikrer effektiv overvågning.
(18)     Manipulation eller manglende
pålidelighed af benchmarks kan medføre tab for investorer og forbrugere. Derfor
bør denne forordning fastlægge en ramme for administratorers og stilleres
opbevaring af optegnelser og sikre gennemsigtighed med hensyn til et benchmarks
formål og inputdata, hvilket bidrager til mere effektiv og retfærdig afgørelse
af eventuelle krav i henhold til national lovgivning eller EU-lovgivning.
(19)     Revision og effektiv
håndhævelse af denne forordning kræver efterfølgende analyse og dokumentation,
og benchmarkadministratorerne skal derfor opbevare optegnelser vedrørende
beregningen af et benchmark i en passende periode. Den virkelighed, som et
benchmark søger at måle, og det miljø, hvori det måles, ændres sandsynligvis
med tiden. Den proces og metodologi, der anvendes ved levering af benchmarks,
bør derfor revideres eller gennemgås jævnligt for at påvise mangler og
muligheder for forbedringer. Mange interessenter kan blive berørt af fejl i
forbindelse med leveringen af et benchmark og kan hjælpe med at påvise disse
mangler. Der bør derfor gennemføres en uafhængig klageprocedure for at sikre,
at disse interessenter kan underrette benchmarkadministratoren om klager, og at
benchmarkadministratoren objektivt evaluerer klagens berettigelse. 
(20)     Leveringen af benchmarks
involverer ofte outsourcing af vigtige funktioner, som f.eks. beregning af
benchmarket, indsamling af inputdata og formidling af benchmarket. Af hensyn
til effektiviteten af governancemekanismerne bør det sikres, at en sådan
outsourcing ikke fritager en benchmarkadministrator fra dennes forpligtelser og
ansvar og gennemføres på en sådan måde, at den ikke påvirker hverken administratorens
evne til at varetage disse forpligtelser og dette ansvar eller den relevante
kompetente myndigheds evne til at føre tilsyn med vedkommende.
(21)     Benchmarkadministratoren er
den centrale modtager af inputdata og kan evaluere integriteten og
nøjagtigheden af disse inputdata på en konsekvent måde.
Benchmarkadministratoren bør derfor have indført passende
kontrolforanstaltninger med henblik på at vurdere nøjagtigheden af inputdata og
underrette den relevante kompetente myndighed om mistænkelige data. 
(22)     Ansatte hos administratoren
kan i nogle tilfælde påvise overtrædelser af denne forordning eller potentielle
sårbarheder, der kan føre til manipulation eller forsøg på manipulation. Denne
forordning bør derfor sikre, at der indføres passende ordninger, som sætter
ansatte i stand til fortroligt at underrette administratorer om mulige
overtrædelser af denne forordning. 
(23)     Ethvert skøn, der kan udøves i
forbindelse med leveringen af inputdata, skaber mulighed for at manipulere et
benchmark. Hvis inputdata er transaktionsbaserede data, er der mindre plads til
skøn, og muligheden for at manipulere data er derfor mindre. Administratorer
bør derfor generelt så vidt muligt bruge faktiske transaktionsbaserede
inputdata, men kan anvende andre data, hvis transaktionsdataene ikke er
tilstrækkelige til at sikre benchmarkets integritet og nøjagtighed.
(24)     Nøjagtigheden og
pålideligheden af et benchmark i forbindelse med måling af den økonomiske
virkelighed, det har til formål at spore, afhænger af den anvendte metodologi
og de anvendte inputdata. Det er derfor nødvendigt at indføre en metodologi,
der sikrer benchmarkets pålidelighed og nøjagtighed. 
(25)     Det kan være nødvendigt at
ændre metodologien for at sikre benchmarkets fortsatte nøjagtighed, men ændringer
af metodologien påvirker benchmarkets brugere og interessenter. De procedurer,
som skal følges ved ændring af benchmarkmetodologien, herunder krav om høring,
bør derfor angives. Det gælder også behovet for høring, så brugere og
interessenter kan træffe de nødvendige foranstaltninger på baggrund af disse
ændringer eller underrette administratoren, hvis de har betænkeligheder ved
disse ændringer. 
(26)     Integriteten og nøjagtigheden
af benchmarks afhænger af integriteten og nøjagtigheden af de inputdata, der
leveres af stilleren. Det er afgørende, at stillernes forpligtelser med hensyn
til disse inputdata angives tydeligt, er troværdige og er i overensstemmelse
med benchmarkadministratorens kontrolforanstaltninger og metodologi.
Benchmarkadministratoren bør derfor udarbejde en adfærdskodeks, hvori disse
krav angives, og som stillerne forpligtes til at overholde. 
(27)     Mange benchmarks fastlægges ud
fra inputdata, som leveres af regulerede markedspladser, energibørser og
auktioner over emissionskvoter. Disse markedspladser er underlagt regulering og
tilsyn, som sikrer inputdataenes integritet og indeholder krav til governance
samt procedurer for meddelelse om overtrædelser. Derfor er disse benchmarks
fritaget for bestemte forpligtelser for at undgå dobbeltregulering, og fordi
tilsyn med disse sikrer integriteten af de anvendte inputdata.
(28)     Stillere kan være genstand for
interessekonflikter og udøver i nogle tilfælde skøn, når de fastlægger
inputdata. Stillere bør derfor underlægges governancemekanismer, som sikrer, at
disse konflikter håndteres, og at inputdata er nøjagtige, stemmer overens med
administratorens krav og kan valideres.
(29)     Forskellige typer benchmarks
og forskellige benchmarksektorer er præget af forskellige karakteristika,
sårbarheder og risici. Bestemmelserne i denne forordning bør præciseres
yderligere for bestemte benchmarksektorer og -typer. Interbankrentebenchmarks
er benchmarks, der spiller en vigtig rolle i omsætningen af pengepolitikken, og
det bør derfor angives, hvordan disse bestemmelser finder anvendelse for disse
benchmarks i denne forordning. Råvarebenchmarks anvendes bredt og har
sektorspecifikke karakteristika, og det bør derfor angives, hvordan disse
bestemmelser finder anvendelse for disse benchmarks i denne forordning.
(30)     Fejl i visse kritiske
benchmarks kan have alvorlige konsekvenser for den finansielle stabilitet,
ordenen på markedet eller investorerne, og der bør derfor indføres yderligere
krav med henblik på at sikre integriteten og robustheden af disse kritiske
benchmarks. Hvis et benchmark anvendes som reference for en betydelig værdi af
finansielle instrumenter, vil det få sådanne konsekvenser. Det er derfor
nødvendigt, at Kommissionen fastlægger de benchmarks, der anvendes som
reference for finansielle instrumenter over en vis størrelse, og som bør anses
for at være kritiske benchmarks.
(31)     Stillere, der ophører med at
bidrage, kan undergrave troværdigheden af kritiske benchmarks. For at afhjælpe
denne sårbarhed bør den relevante kompetente myndighed have beføjelse til at
kræve obligatoriske bidrag til kritiske benchmarks. 
(32)     For at benchmarkbrugerne kan
vælge benchmarks og forstå risiciene i forbindelse hermed, skal de vide, hvad
benchmarket måler, og hvilke sårbarheder det har. Benchmarkadministratoren bør
derfor offentliggøre en erklæring om disse forhold og de inputdata, der
anvendes til at fastlægge benchmarket.
(33)     Forbrugere kan indgå finansielle
kontrakter, navnlig aftaler om realkredit og forbrugslån, der benytter et
benchmark som reference, men ulige forhandlingsstyrke og anvendelsen af
standardvilkår betyder, at de har et begrænset valg med hensyn til det anvendte
benchmark. Det bør derfor sikres, at ansvaret for at vurdere et sådant
benchmarks hensigtsmæssighed for forbrugeren bæres af udlånerne eller kreditorerne,
som er underlagt tilsyn, da de bedre er i stand til at vælge benchmarket. Denne
forordning bør dog ikke indeholde krav om en egnethedsvurdering for finansielle
instrumenter, der anvendes som reference for et benchmark, da denne allerede er
omfattet af [MiFID]. 
(34)     Denne forordning bør tage
hensyn til de principper for benchmarks, der er udstedt af Den Internationale
Børstilsynsorganisation (IOSCO) (IOSCO-principperne) af 17. juli 2013, der
fungerer som en global standard for lovgivningskrav til benchmarks. Det bør af
hensyn til investorbeskyttelsen sikres, at tilsynet og reguleringen i
tredjelandet svarer til tilsynet og reguleringen af benchmarks i Unionen, inden
et benchmark, der leveres af parter fra det pågældende tredjeland, kan anvendes
i Unionen. 
(35)     Den kompetente myndighed i den
medlemsstat, hvor administratoren er etableret, bør godkende og føre tilsyn med
den pågældende administrator.
(36)     Under visse omstændigheder kan
en person levere et indeks uden at vide, at det bruges som reference for et
finansielt instrument. Det gælder især, når brugerne og
benchmarkadministratoren er etableret i forskellige medlemsstater. Kompetente
myndigheder, som bliver bekendte med anvendelsen af et benchmark i et
finansielt instrument, bør derfor underrette en central koordinerende myndighed
såsom ESMA, som bør underrette administratoren. 
(37)     Det vil sikre effektivt tilsyn,
at de kompetente myndigheder i medlemsstaterne får stærke hjælpemidler og
beføjelser. Denne forordning bør derfor omhandle et minimumssæt af beføjelser
til at føre tilsyn og gennemføre undersøgelser, som de kompetente myndigheder i
medlemsstaterne bør tillægges i overensstemmelse med den nationale lovgivning.
Når de kompetente myndigheder og ESMA udøver deres beføjelser i medfør af denne
forordning, bør de handle objektivt og uvildigt og træffe uafhængige
beslutninger.
(38)     Med henblik på at opdage
overtrædelser af denne forordning bør kompetente myndigheder have mulighed for
i overensstemmelse med den nationale lovgivning at få adgang til fysiske og
juridiske personers lokaler for at beslaglægge dokumenter. Adgangen til sådanne
lokaler er nødvendig, når der er rimelig mistanke om, at der findes dokumenter
og andre data vedrørende genstanden for en kontrol eller undersøgelse, som kan være
af relevans som bevis for overtrædelse af denne forordning. Adgang til sådanne
lokaler er endvidere nødvendig, når den person, som allerede er blevet anmodet
om oplysninger, undlader at efterkomme anmodningen, eller hvor der er rimelige
grunde til at formode, at en anmodning, hvis den blev fremsat, ikke ville blive
efterkommet, eller at dokumenter eller oplysninger, som anmodningen om
oplysninger vedrører, ville blive fjernet, forvansket eller tilintetgjort. Hvis
forhåndstilladelse fra en domstol i den pågældende medlemsstat er påkrævet i
henhold til den nationale lovgivning, anvendes denne beføjelse til at få adgang
til lokaler efter indhentning af den pågældende forhåndstilladelse fra en
domstol. 
(39)     Eksisterende optagelser af
telefonsamtaler og datatrafik fra tilsynsbelagte enheder kan udgøre vigtigt og
undertiden det eneste bevismateriale i forbindelse med at afsløre og bevise
forekomsten af overtrædelse af denne forordning, navnlig overholdelse af governance-
og kontrolkrav. Disse optegnelser og optagelser kan bidrage til at bekræfte
identiteten på den person, der er ansvarlig for indberetningen, de personer,
der er ansvarlige for godkendelse heraf, og hvorvidt medarbejdere fortsat
holdes fysisk adskilt. Derfor bør kompetente myndigheder kunne kræve udlevering
af eksisterende optagelser af telefonsamtaler, elektronisk kommunikation og
datatrafik, som opbevares af tilsynsbelagte enheder, hvis der er en begrundet
mistanke om, at disse optagelser eller optegnelser vedrørende genstanden for
kontrol eller undersøgelse kan være relevante for at bevise en overtrædelse af
denne forordning.
(40)     Nogle af bestemmelserne i
denne forordning gælder for fysiske eller juridiske personer i tredjelande, som
måske anvender benchmarks, er stillere til benchmarks eller på anden måde er
involveret i benchmarkprocessen. Kompetente myndigheder bør derfor etablere
samarbejdsordninger med tilsynsmyndigheder i tredjelande. ESMA bør koordinere
udviklingen af sådanne samarbejdsordninger og udvekslingen af information
modtaget fra tredjelande mellem medlemsstaternes kompetente myndigheder.
(41)     I denne forordning overholdes
de grundlæggende rettigheder og de principper, som anerkendes i traktaten om
Den Europæiske Unions funktionsmåde (TEUF) og Den Europæiske Unions charter om
grundlæggende rettigheder, navnlig retten til respekt for privatliv og
familieliv, retten til beskyttelse af personoplysninger, retten til ytrings- og
informationsfrihed, frihed til at drive egen virksomhed, ejendomsretten, retten
til forbrugerbeskyttelse samt adgang til effektive retsmidler og til en
upartisk domstol. Denne forordning bør følgelig fortolkes og anvendes under
overholdelse af disse rettigheder og principper. 
(42)     Retten til forsvar for de
berørte personer bør sikres fuldt ud. Personer, der er genstand for en sag,
skal navnlig have adgang til de resultater, som de kompetente myndigheder har
baseret deres afgørelse på, og har ret til at blive hørt.
(43)     Gennemsigtighed med hensyn til
benchmarks er nødvendig af hensyn til det finansielle markeds stabilitet og
beskyttelsen af investorer. Enhver udveksling eller videregivelse af
oplysninger fra kompetente myndigheder bør være i overensstemmelse med reglerne
om videregivelse af personoplysninger som fastsat i Europa-Parlamentets og
Rådets direktiv 95/46/EF af 24. oktober 1995 om beskyttelse af fysiske personer
i forbindelse med behandling af personoplysninger og om fri udveksling af
sådanne oplysninger[16].
Enhver udveksling eller videregivelse af oplysninger fra ESMA bør være i
overensstemmelse med reglerne om videregivelse af personoplysninger som fastsat
i Europa-Parlamentets og Rådets forordning (EF) nr. 45/2001 af 18. december
2000 om beskyttelse af fysiske personer i forbindelse med behandling af
personoplysninger i fællesskabsinstitutionerne og -organerne og om fri
udveksling af sådanne oplysninger[17].
(44)     Medlemsstaterne bør under
hensyntagen til principperne i Kommissionens meddelelse om styrkelse af
sanktionsordninger i sektoren for finansielle tjenesteydelser og EU-retsakter
vedtaget som en opfølgning på denne meddelelse fastsætte bestemmelser om
sanktioner og administrative foranstaltninger ved overtrædelse af denne
forordning og bør sørge for, at de gennemføres. Disse sanktioner og
administrative foranstaltninger bør være effektive, forholdsmæssige og have
afskrækkende virkning. 
(45)     Bestemmelserne bør derfor
omfatte et sæt administrative foranstaltninger, sanktioner og bøder for at
sikre en fælles fremgangsmåde i medlemsstaterne og for at styrke den
afskrækkende virkning af disse. Sanktionerne bør i de enkelte tilfælde
fastlægges under hensyntagen til relevante faktorer, som f.eks. tilbagebetaling
af eventuelle identificerede fortjenester, overtrædelsens grovhed og varighed,
eventuelle skærpende eller formildende omstændigheder, nødvendigheden af bøders
afskrækkende virkning og, hvor det er relevant, indeholde en nedsættelse til
gengæld for samarbejde med den kompetente myndighed. Den faktiske størrelse af
administrative bøder, der pålægges i en bestemt sag, kan nå det
maksimumsniveau, der er fastsat i denne forordning, eller et højere niveau, jf.
national lovgivning, ved meget alvorlige overtrædelser, mens der kan pålægges
betydeligt lavere bøder end maksimumsniveauet ved mindre overtrædelser eller i
tilfælde af forlig. Den kompetente myndighed bør have mulighed for midlertidig
udelukkelse fra ledelsesfunktioner hos benchmarkadministratorer eller stillere.
Denne forordning bør ikke indskrænke medlemsstaternes mulighed for at indføre
administrative sanktioner på højere niveauer.
(46)     For at sikre, at de kompetente
myndigheders beslutninger har afskrækkende virkning på offentligheden, bør de
normalt offentliggøres. Offentliggørelsen af beslutninger er også et vigtigt
redskab for de kompetente myndigheder, når de skal informere markedsdeltagerne
om, hvilken adfærd der betragtes som en overtrædelse af denne forordning, og
til at fremme god adfærd blandt markedsdeltagerne. Hvis en sådan
offentliggørelse risikerer at forvolde de involverede personer uforholdsmæssig
skade eller bringer de finansielle markeders stabilitet eller en igangværende
undersøgelse i fare, bør de kompetente myndigheder offentliggøre sanktionerne
og foranstaltningerne anonymt eller udskyde offentliggørelsen. Kompetente
myndigheder bør have mulighed for ikke at offentliggøre sanktioner, hvis anonym
eller udskudt offentliggørelse vurderes ikke at være tilstrækkelig til at
sikre, at de finansielle markeders stabilitet ikke bringes i fare. Kompetente
myndigheder skal heller ikke offentliggøre foranstaltninger, der vurderes at
være af mindre betydning, hvis offentliggørelse ville være uforholdsmæssig.
(47)     Kritiske benchmarks kan
involvere stillere, administratorer og brugere i mere end én medlemsstat.
Derfor kan ophør af et sådant benchmark eller begivenheder, som undergraver
dets integritet i betydelig grad, have konsekvenser i mere end én medlemsstat,
hvilket betyder, at det tilsyn med et sådant benchmark, der varetages alene af
den kompetente myndighed i benchmarkmedlemsstaten, ikke effektivt kan afhjælpe
de risici, som det kritiske benchmark repræsenterer. For at sikre effektiv
udveksling af oplysninger om tilsyn blandt kompetente myndigheder, koordinering
af deres aktiviteter og tilsynsforanstaltninger bør der dannes kollegier af
kompetente myndigheder. De aktiviteter, der udføres af kollegierne, bør bidrage
til den harmoniserede anvendelse af bestemmelserne i denne forordning og til
konvergens i tilsynspraksis. ESMA's retligt bindende mægling er et nøgleelement
i opnåelsen af koordinering, konsekvent tilsyn og konvergens i tilsynspraksis.
Benchmarks kan anvendes som reference for finansielle instrumenter og finansielle
kontrakter med en lang varighed. I visse tilfælde må disse benchmarks ikke
længere leveres, når denne forordning træder i kraft, fordi de har
karakteristika, som ikke kan bringes i overensstemmelse med kravene i denne
forordning. Et forbud mod fortsat levering af sådanne benchmarks kan imidlertid
medføre ophør af de finansielle instrumenter eller finansielle kontrakter eller
forstyrrelser i forbindelse med disse og på den måde skade investorerne. Den
fortsatte levering af disse benchmarks skal derfor muliggøres i en
overgangsperiode.
(48)     For at sikre ensartede
betingelser for gennemførelsen af denne forordning og præcisere tekniske
elementer i forslaget bør beføjelsen til at vedtage retsakter, jf. artikel 290
i TEUF, delegeres til Kommissionen med hensyn til specifikation af tekniske
aspekter af definitionerne, governance- og kontrolkrav, som pålægges
administratorer og tilsynsbelagte stillere, krav til inputdata og metodologi,
adfærdskodeks, specifikke krav til forskellige typer benchmarks og sektorer
samt oplysninger, som skal angives i ansøgninger om godkendelse af
administratorer.
(49)     Kommissionen bør vedtage
udkast til reguleringsmæssige tekniske standarder udarbejdet af ESMA, som
fastlægger minimumsindholdet af samarbejdsaftaler med de kompetente myndigheder
i tredjelande, ved hjælp af delegerede retsakter i henhold til artikel 290 i
TEUF og i overensstemmelse med artikel 10-14 i forordning (EU) nr. 1095/2010.
(50)     For at sikre ensartede
betingelser for gennemførelsen af denne forordning bør Kommissionen, for så
vidt angår visse aspekter, tildeles gennemførelsesbeføjelser. Disse aspekter
vedrører ækvivalensen af den retlige ramme, som centralbanker og leverandører
af benchmarks i tredjelande er underlagt, samt det forhold, at et benchmark er
kritisk af natur. Disse beføjelser bør udøves i overensstemmelse med
Europa-Parlamentets og Rådets forordning (EU) nr. 182/2011 af 16. februar 2011[18] om de generelle regler og
principper for, hvordan medlemsstaterne skal kontrollere Kommissionens udøvelse
af gennemførelsesbeføjelser.
(51)     Kommissionen bør også tildeles
beføjelser til at vedtage gennemførelsesmæssige tekniske standarder udarbejdet
af ESMA, som fastlægger procedurerne og formatet for udvekslingen af
oplysninger mellem kompetente myndigheder og ESMA, ved hjælp af
gennemførelsesretsakter i henhold til artikel 291 i TEUF og i overensstemmelse
med artikel 15 i forordning (EU) nr. 1095/2010. Målene for denne forordning,
nemlig at fastlægge en konsekvent og effektiv ordning til at imødegå
sårbarhederne i forbindelse med benchmarks, kan ikke i tilstrækkelig grad
opfyldes af medlemsstaterne, idet den samlede virkning af problemer vedrørende
benchmarks kun kan registreres fuldt ud på EU-plan, og kan derfor bedre nås på
EU-plan; Unionen kan derfor træffe foranstaltninger i overensstemmelse med
nærhedsprincippet, jf. artikel 5 i traktaten om Den Europæiske Union. I
overensstemmelse med proportionalitetsprincippet, jf. nævnte artikel, går denne
forordning ikke videre, end hvad der er nødvendigt for at nå disse mål –
VEDTAGET DENNE FORORDNING:
AFSNIT 1
GENSTAND, ANVENDELSESOMRÅDE OG DEFINITIONER
Artikel 1 
Genstand
Ved denne forordning indføres en fælles ramme
med henblik på at sikre nøjagtigheden og integriteten af indeks, der bruges som
benchmarks i finansielle instrumenter og finansielle kontrakter i Unionen.
Forordningen er på den måde medvirkende til, at det indre marked fungerer på
tilfredsstillende vis, samtidig med at der sikres et højt niveau af forbruger-
og investorbeskyttelse.
Artikel 2
Anvendelsesområde
1.           Denne forordning finder
anvendelse på levering af benchmarks, bidrag af inputdata til et benchmark og
anvendelsen af et benchmark i Unionen.
2.           Denne forordning finder ikke
anvendelse på: 
a)      medlemmer af Det Europæiske System af
Centralbanker (ESCB)
b)      tredjelandes centralbanker, hvis retlige
rammer af Kommissionen anses for at omfatte principper, standarder og
procedurer, der er ækvivalente med kravene til benchmarks nøjagtighed,
integritet og uafhængighed, i overensstemmelse med denne forordning.
3.           Kommissionen udarbejder en
liste over centralbanker i tredjelande, jf. stk. 2, litra b). 
Disse gennemførelsesretsakter vedtages efter undersøgelsesproceduren
i artikel 38, stk. 2.
Artikel 3
Definitioner
1.           I denne forordning forstås
ved:
1)      "indeks": ethvert tal:
a)       som offentliggøres eller stilles til
rådighed for offentligheden
b)      som regelmæssigt fastlægges helt eller
delvist ved anvendelse af en formel eller en anden beregningsmetode eller ved
vurdering
c)       som fastlægges på basis af værdien af et
eller flere underliggende aktiver eller på basis af priser, herunder estimerede
priser og andre værdier
2)      "benchmark": ethvert indeks,
der bruges som reference ved fastlæggelse af det beløb, som skal betales i
henhold til et finansielt instrument eller en finansiel kontrakt, eller ved
fastlæggelse af værdien af et finansielt instrument, eller et indeks, der
anvendes til at måle en investeringsfonds økonomiske resultater
3)      "levering af et benchmark":
a)       forvaltning af ordningerne for
fastlæggelse af et benchmark
b)      indsamling, analyse eller behandling af
inputdata med henblik på at fastlægge et benchmark
c)       fastlæggelse af et benchmark ved
anvendelse af en formel eller en anden beregningsmetode eller ved vurdering af
inputdata leveret til dette formål
4)      "administrator": den fysiske
eller juridiske person, der har kontrol med leveringen af et benchmark
5)      "benchmarkbruger": en person,
som udsteder eller ejer et finansielt instrument eller er part i en finansiel
kontrakt, der benytter et benchmark som reference
6)      "bidrag af inputdata": levering
af inputdata til en administrator eller en anden person med henblik på til en
administrator at overføre de informationer, der skal bruges til at fastlægge et
benchmark, og som leveres til dette formål
7)      "stiller": en fysisk eller
juridisk person, der bidrager med inputdata 
8)      "tilsynsbelagt stiller": en tilsynsbelagt
enhed, der bidrager med inputdata til en administrator, der er etableret i
Unionen
9)      "indberetter": den fysiske
person, som stilleren har ansat med henblik på at bidrage med inputdata
10)    "inputdata": de data vedrørende
værdier af et eller flere underliggende aktiver eller en eller flere priser,
herunder estimerede priser, eller andre værdier, som administratoren anvender
til at fastlægge benchmarket
11)    "regulerede data": inputdata,
der leveres direkte fra en markedsplads som defineret i artikel 2, stk. 1, nr.
25), i [MiFIR], en godkendt offentliggørelsesordning som defineret i artikel 2,
stk. 1, nr. 18), i [MiFIR], en godkendt indberetningsmekanisme som defineret i
artikel 2, stk. 1, nr. 20), i [MiFIR] i overensstemmelse med obligatoriske efterhandelsdatakrav,
en elektricitetsbørs, jf. artikel 37, stk. 1, litra j), i direktiv 2009/72/EF[19], en naturgasbørs, jf. artikel
41, stk. 1, litra j), i direktiv 2009/73/EF[20]
eller en auktionsplatform, jf. artikel 26 eller 30 i Europa-Parlamentets og
Rådets forordning (EU) nr. 1031/2010
12)    "transaktionsdata": observerbare
priser, kurser, indeks eller værdier, der repræsenterer transaktioner mellem
ikketilknyttede modparter på et aktivt marked, som er underlagt konkurrerende
udbuds- og efterspørgselskræfter
13)    "finansielt instrument": ethvert
af de instrumenter, der er anført i afsnit C i bilag I til Europa-Parlamentets
og Rådets direktiv 2004/39/EF, for hvilket der er indgivet en anmodning om
optagelse til handel på en markedsplads, eller som handles på en markedsplads
14)    "tilsynsbelagt enhed": følgende enheder:
a)       kreditinstitutter som defineret i artikel
3, nr. 1), i direktiv 2013/36/EU[21]

b)      investeringsselskaber som defineret i
artikel 2, stk. 1, nr. 1), i [MiFIR] 
c)       forsikringsselskaber som defineret i
artikel 13, nr. 1), i direktiv 2009/138/EF[22]
d)      genforsikringsselskaber som defineret i
artikel 13, nr. 1), i direktiv 2009/138/EF 
e)       institutter for kollektiv investering i
værdipapirer (investeringsinstitutter) som defineret i artikel 1, nr. 2), i
direktiv 2009/65/EF[23]
f)       alternative investeringsfonde som
defineret i artikel 4, stk. 1, litra b), i Europa-Parlamentets og Rådets
direktiv 2011/61/EF[24]
g)       centrale modparter som defineret i artikel
2, nr. 1), i Europa-Parlamentets og Rådets forordning (EU) nr. 648/2012[25]
h)       transaktionsregistre som defineret i
artikel 2, nr. 2), i forordning (EU) nr. 648/2012
i)        en administrator
15)    "finansiel kontrakt":
a)       en kreditaftale som defineret i
artikel 3, litra c), i Europa-Parlamentets og Rådets direktiv 2008/48/EF[26] 
b)      en kreditaftale som defineret i
artikel 3, nr. 3), i [Europa-Parlamentets og Rådets direktiv [2013/…/] om]
kreditaftaler i forbindelse med fast ejendom til beboelse
16)    "investeringsfond": AIF'er
som defineret i artikel 4, stk. 1, litra a), i Europa-Parlamentets og Rådets
direktiv 2011/61/EU eller institutter for kollektiv investering, som er omfattet
af anvendelsesområdet for Europa-Parlamentets og Rådets direktiv 2009/65/EF
17)    "ledelsesorgan": enhedens
styrende organ, som har tilsyns- og ledelsesfunktioner, har de øverste
beslutningsbeføjelser og er beføjet til at fastlægge enhedens strategi, målsætninger
og generelle ledelsesprincipper
18)    "forbruger": en fysisk person,
der i forbindelse med finansielle kontrakter, som er omfattet af denne
forordning, ikke handler som led i sin erhvervsmæssige virksomhed 
19)    "interbankrentebenchmark": et
benchmark, hvor den underliggende værdi, jf. nr. 1, litra c), i denne artikel,
er den rente, hvortil banker kan udlåne til eller låne af andre banker
20)    "råvarebenchmark": et benchmark,
hvor det underliggende aktiv, jf. stk. 1, nr. 1, litra c), i denne artikel er
råvarer som defineret i artikel 2, nr. 2), i Kommissionens forordning (EF) nr.
1287/2006[27];
emissionstilladelser som defineret i afsnit C, nr. 11), i bilag I til [MiFID]
anses ikke for at være råvarer i denne forordning
21)    "kritisk benchmark": et benchmark,
hvor flertallet af stillere er tilsynsbelagte enheder, og som bruges som
reference for finansielle instrumenter med en nominel værdi på mindst
500 mia. EUR 
22)    "etableret": for så vidt angår
en juridisk person, den medlemsstat eller det tredjeland, hvor den pågældende
person har sit hjemsted eller en anden officiel adresse, og for så vidt angår
en fysisk person, den medlemsstat eller det tredjeland, hvor den pågældende
person har sit skattemæssige hjemsted.
2.           Kommissionen tillægges
beføjelser til at vedtage delegerede retsakter i overensstemmelse med artikel
37 med henblik på nærmere fastlæggelse af visse tekniske aspekter af
definitionerne i stk. 1, navnlig fastlæggelse af, hvad der udgør offentliggørelse
i forbindelse med definitionen af et indeks, og med henblik på at tilpasse dem
til markedsudviklingen eller den teknologiske udvikling.
Hvis det er relevant, tager Kommissionen hensyn
til international konvergens hvad angår tilsynspraksis for benchmarks. 
Artikel 4
Udelukkelse af administratorer, som ikke er bekendte med anvendelsen af de
benchmarks, de leverer, og administratorer, der ikke giver deres samtykke
1.           Denne forordning finder ikke
anvendelse på en administrator, som leverer et benchmark, men som ikke er
bekendt med og ikke med rimelighed kunne vide, at det pågældende benchmark
anvendes i overensstemmelse med artikel 3, stk. 1, nr. 2.
2.           Denne forordning finder ikke
anvendelse på administratoren af et benchmark, som omhandlet i artikel 25, stk.
3, for så vidt angår det pågældende benchmark.
AFSNIT II
INTEGRITET OG PÅLIDELIGHED AF BENCHMARKS
Kapitel
1 
Governance- og kontrolkrav for administratorer
Artikel 5 
Governancekrav 
1.           Følgende governancekrav
gælder for administratoren:
a)      Administratoren skal have indført solide governanceordninger,
hvilket omfatter en klar organisatorisk struktur med en veldefineret,
gennemskuelig og konsekvent rolle- og ansvarsfordeling for alle personer, som
er involveret i leveringen af et benchmark.
Administratoren skal træffe alle nødvendige
foranstaltninger for at sikre, at leveringen af et benchmark ikke påvirkes af
eksisterende eller potentielle interessekonflikter, og at skøn eller
vurderinger, der skal foretages i benchmarkprocessen, foretages på en uafhængig
og ærlig måde ("Governance og interessekonflikter"). 
b)      Administratoren skal oprette en overvågningsfunktion,
som overvåger alle aspekter af leveringen af vedkommendes benchmarks ("Overvågning").

c)      Administratoren skal have en
kontrolramme, der sikrer, at benchmarket leveres og offentliggøres eller stilles
til rådighed i overensstemmelse med denne forordning ("Kontrol").
d)      Administratoren skal have en ramme for
ansvarlighed, der omfatter opbevaring af optegnelser, revision og gennemgang,
og en klageproces, der dokumenterer overholdelsen af kravene i denne forordning
("Ansvarlighed").
2.           En administrator skal
overholde kravene til governance og kontrol i bilag I, afsnit A.
3.           Kommissionen tillægges
beføjelser til at vedtage delegerede retsakter i overensstemmelse med artikel
37 med henblik på nærmere fastlæggelse af kravene til governance og kontrol i
bilag I, afsnit A. Kommissionen tager hensyn til følgende:
a)      udviklingen inden for benchmarks og på de
finansielle markeder i lyset af international konvergens med hensyn til
tilsynspraksis i forhold til governancekrav for benchmarks 
b)      specifikke karakteristika for forskellige
typer benchmarks og administratorer
c)      eksisterende eller potentielle
interessekonflikter i forbindelse med leveringen af benchmarks, benchmarkenes
sårbarhed over for manipulation og betydningen af benchmarks for finansiel
stabilitet, markeder og investorer.
Artikel 6 
Outsourcing
1.           Administratorer må ikke
overlade (outsource) funktioner vedrørende leveringen af et benchmark til
tredjemand på en sådan måde, at administratorens kontrol med leveringen af
benchmarket eller den relevante kompetente myndigheds mulighed for at føre
tilsyn med benchmarket forringes væsentligt.
2.           Når outsourcing finder sted,
sikrer administratoren, at kravene til outsourcing i bilag I, afsnit B,
opfyldes.
3.           Administratorer, der
outsourcer funktioner eller relevante tjenester og aktiviteter i forbindelse
med leveringen af et benchmark til en tjenesteudbyder, har fortsat det fulde
ansvar for opfyldelsen af deres forpligtelser i henhold til denne forordning.
              
Kapitel
2
Inputdata og metodologi og indberetning af overtrædelser
Artikel 7
Inputdata og metodologi
1.           Leveringen af et benchmark er
underlagt følgende krav med hensyn til inputdata og metodologi:
a)      Inputdata skal være tilstrækkelige til
nøjagtigt og pålideligt at repræsentere de faktiske forhold på det marked eller
i den økonomi, som benchmarket har til formål at måle ("Tilstrækkelige og
nøjagtige data").
Inputdata skal være transaktionsdata. Hvis de
tilgængelige transaktionsdata ikke er tilstrækkelige til nøjagtigt og
pålideligt at repræsentere de faktiske forhold på det marked eller i den
økonomi, som benchmarket har til formål at måle, kan inputdata, som ikke er
transaktionsdata, bruges, såfremt sådanne data er verificerbare.
b)      Administratoren skal indhente inputdata
fra et pålideligt og repræsentativt panel eller udsnit af stillere med henblik
på at sikre, at det fastlagte benchmark er pålideligt og repræsentativt for de
faktiske forhold på det marked eller i den økonomi, som benchmarket har til
formål at måle ("Repræsentative stillere").
c)      Hvis et benchmarks inputdata ikke er
transaktionsdata, og en stiller er part i mere end 50 % af værdien af
transaktioner på det marked, som benchmarket bruges til at repræsentere, skal
administratoren sikre, at inputdataene repræsenterer et marked, som er
underlagt konkurrerende udbuds- og efterspørgselskræfter. Hvis administratoren
fastslår, at inputdataene ikke repræsenterer et marked, som er underlagt
konkurrerende udbuds- og efterspørgselskræfter, ændrer denne enten
inputdataene, stillerne eller metodologien for at sikre, at inputdataene
repræsenterer et marked, som er underlagt konkurrerende udbuds- og
efterspørgselskræfter, eller ophører med at levere det pågældende benchmark
("Indflydelse på markedet").
d)      Administratoren anvender til fastlæggelse
af benchmarket en metodologi, der er robust og pålidelig og indeholder klare
regler, som beskriver, hvordan og hvornår skøn kan foretages i forbindelse med
fastlæggelsen af det pågældende benchmark ("Robust og pålidelig
metodologi").
e)      Administratoren udvikler, anvender og
administrerer benchmarkdata og ‑metodologi på en gennemsigtig måde
("Gennemsigtighed"). 
2.           Administratoren skal
overholde kravene vedrørende inputdata og metodologi som fastsat i bilag I,
afsnit C.
3.           Kommissionen tillægges
beføjelser til at vedtage delegerede retsakter i overensstemmelse med artikel
37 med henblik på nærmere fastlæggelse af kontrolrammen for inputdata, de
omstændigheder, hvorunder transaktionsdata ikke er tilstrækkelige, og hvordan
dette kan påvises over for tilsynsførende, og kravene til udvikling af
metodologier. Kommissionen tager hensyn til følgende:
a)      udviklingen inden for benchmarks og på de
finansielle markeder i lyset af international konvergens med hensyn til
tilsynspraksis i forhold til benchmarks
b)      specifikke karakteristika for forskellige
benchmarks og typer benchmarks 
c)      benchmarkenes sårbarhed over for
manipulation på baggrund af de anvendte metodologier og inputdata.
Artikel 8 
Indberetning af overtrædelser
1.           Administratoren sikrer, at
der forefindes tilstrækkelige systemer og effektive kontrolforanstaltninger til
at sikre integriteten af inputdataene, jf. stk. 2. 
2.           Administratoren overvåger
inputdata og stillere med henblik på at påvise overtrædelser af [markedsmisbrugforordningen]
og eventuel adfærd, der kan omfatte manipulation eller forsøg på manipulation
af benchmarket, underretter den relevante kompetente myndighed i
overensstemmelse med artikel 11, stk. 2, i [markedsmisbrugforordningen] og
leverer alle relevante oplysninger, hvis vedkommende har mistanke om, at der i
forbindelse med benchmarket har været tale om:
a)      et væsentligt brud på [markedsmisbrugforordningen]
b)      adfærd, der kan omfatte manipulation
eller forsøg på manipulation af et benchmark
c)      underhåndsaftaler om at manipulere eller
forsøge at manipulere et benchmark.
3.           En administrator skal have
procedurer, som ledere, ansatte og andre fysiske personer, hvis tjenester
stilles til rådighed for eller er under vedkommendes kontrol, kan bruge til at
indberette overtrædelser af denne forordning internt via en specifik,
selvstændig kanal. 
Kapitel
3 
Adfærdskodeks og krav til stillere 
Artikel 9
Adfærdskodeks 
1.           Administratoren vedtager en
adfærdskodeks for hvert benchmark, som tydeligt angiver administratorens og stillernes
ansvar og forpligtelser i forbindelse med leveringen af benchmarket, herunder
en klar beskrivelse af de inputdata, der skal leveres, og mindst de elementer,
der er anført i bilag I, afsnit D. 
2.           Adfærdskodeksen underskrives
af administratoren og stillerne og er retligt bindende for alle dens parter. 
3.           Kommissionen tillægges
beføjelser til at vedtage delegerede retsakter i overensstemmelse med
artikel 37 med henblik på nærmere fastlæggelse af vilkårene i
adfærdskodeksen i bilag I, afsnit D, for forskellige typer benchmarks og for at
tage hensyn til udviklingen inden for benchmarks og på de finansielle markeder.
Kommissionen tager hensyn til benchmarkenes og stillernes
forskellige karakteristika, navnlig med hensyn til forskelle i inputdata og
metodologier, risici for manipulation af inputdata og international konvergens
med hensyn til tilsynspraksis i forhold til benchmarks.
Artikel 10 
Regulerede data 
1.           Hvis inputdata til et
benchmark er regulerede data, finder artikel 7, stk. 1, litra b), artikel 8,
stk. 1 og 2, og artikel 9 ikke anvendelse.
2.           Administratoren indgår en
aftale med stilleren af regulerede data, som tydeligt over for stilleren
angiver de benchmarks, som administratoren fastlægger ved hjælp af disse
regulerede data, og sikrer overensstemmelse med denne forordning.
Artikel 11 
Governance og kontrol
1.           Følgende krav til governance
og kontrol gælder for en tilsynsbelagt stiller:
a)      Den tilsynsbelagte stiller sikrer, at
leveringen af inputdata ikke påvirkes af eksisterende eller potentielle
interessekonflikter, og at skøn foretages på en uafhængig og ærlig måde baseret
på relevante oplysninger i overensstemmelse med adfærdskodeksen
("Interessekonflikter").
b)      Den tilsynsbelagte stiller indfører en
kontrolramme, der sikrer integriteten, nøjagtigheden og pålideligheden af
inputdata, og at inputdata leveres i overensstemmelse med bestemmelserne i
denne forordning og adfærdskodeksen ("Tilstrækkelige
kontrolforanstaltninger"). 
2.           En tilsynsbelagt stiller skal
overholde kravene til systemer og kontrolforanstaltninger i bilag I, afsnit E.
3.           En tilsynsbelagt stiller
samarbejder fuldt ud med administratoren og den relevante kompetente myndighed
om revisionen af og tilsynet med leveringen af et benchmark og stiller de
oplysninger og optegnelser, der opbevares i overensstemmelse med bilag I,
afsnit E, til rådighed.
4.           Kommissionen tillægges
beføjelser til at vedtage delegerede retsakter i overensstemmelse med artikel 37
med henblik på nærmere fastlæggelse af kravene til systemer og kontrolforanstaltninger
som fastsat i bilag I, afsnit E, for forskellige typer benchmarks.
Kommissionen tager hensyn til benchmarkenes og de tilsynsbelagte
stilleres forskellige karakteristika, navnlig med hensyn til forskelle i
leverede inputdata og anvendte metodologier, risiciene for manipulation af
inputdata og karakteren af de aktiviteter, der udføres af de tilsynsbelagte stillere,
og udviklingen inden for benchmarks og på de finansielle markeder i betragtning
af international konvergens med hensyn til tilsynspraksis vedrørende
benchmarks.
AFSNIT III 
SEKTORBESTEMTE KRAV OG KRITISKE BENCHMARKS 
Kapitel
1 
Benchmarksektorer
Artikel 12 
Specifikke krav til forskellige typer benchmarks og sektorer
1.           Ud over kravene i afsnit II
finder de specifikke krav i bilag II anvendelse på interbankrentebenchmarks.
2.           Ud over kravene i afsnit II
finder de specifikke krav i bilag III anvendelse på råvarebenchmarks.
3.           Kommissionen tillægges
beføjelser til at vedtage delegerede retsakter i overensstemmelse med artikel
39 med henblik på fastlæggelse eller tilpasning af følgende elementer i bilag
II og III, på baggrund af markedsudviklingen, den teknologiske udvikling og den
internationale udvikling:
a)      den periode, hvorefter inputdata
offentliggøres (bilag II, nr. 6)
b)      processerne for valg og udnævnelse af
kontroludvalget (bilag II, nr. 8, 9 og 10)
c)      hyppigheden af revisioner (bilag II, nr.
12)
d)      processerne for levering af inputdata til
angivelse i adfærdskodeksen (bilag II, nr. 13)
e)      stilleres systemer og kontrolforanstaltninger
(bilag II, nr. 16)
f)       de optegnelser, der skal føres af en stiller,
og det medium, hvorpå eller hvori de skal lagres (bilag II, nr. 17 og 18)
g)      de resultater, som stillerens
compliancefunktion skal rapportere til ledelsen (bilag II, nr. 19)
h)      hyppigheden af interne gennemgange af
inputdata og procedurer (bilag II, nr. 20)
i)       hyppigheden af eksterne revisioner af stillernes
inputdata (bilag II, nr. 21)
j)       de kriterier og procedurer, der er
anvendt til at udvikle benchmarket (bilag III, nr. 1, litra a)
k)      de elementer, der skal medtages i
metodologien og beskrivelsen af metodologien (bilag III, nr. 1 og 2)
l)       kravene til administratoren med hensyn
til kvaliteten og integriteten af benchmarkberegningen og indholdet af den
beskrivelse, der er knyttet til hver beregning (bilag III, nr. 5 og 6).
Kapitel
2 
Kritiske benchmarks
Artikel 13
 Kritiske benchmarks
1.           Kommissionen vedtager en
liste over de benchmarks i Unionen, der er kritiske benchmarks, i
overensstemmelse med definitionen i artikel 3, nr. 21). 
Disse gennemførelsesretsakter vedtages efter undersøgelsesproceduren
i artikel 38, stk. 2.
2.           Senest fem arbejdsdage efter
datoen for anvendelsen af afgørelsen om medtagelse af et kritisk benchmark på
listen, jf. stk. 1 i denne artikel, forelægger administratoren af det kritiske
benchmark adfærdskodeksen for den relevante kompetente myndighed. Inden 30 dage
kontrollerer den relevante kompetente myndighed, om indholdet af
adfærdskodeksen er i overensstemmelse med kravene i denne forordning. Hvis den
relevante kompetente myndighed finder elementer, der ikke er i overensstemmelse
med kravene i denne forordning, underretter den administratoren.
Administratoren tilpasser adfærdskodeksen, således at den overholder kravene i
denne forordning, senest 30 dage efter en sådan anmodning. 
Artikel 14
Obligatoriske bidrag
1.           Hvis stillere, der udgør
mindst 20 % af stillerne til et kritisk benchmark, er ophørt med at
bidrage, eller der er tilstrækkelig grund til at antage, at mindst 20 % af
stillerne sandsynligvis vil ophøre med at bidrage i et hvilket som helst år,
har den kompetente myndighed for administratoren af et kritisk benchmark
beføjelse til at:
a)      kræve, at tilsynsbelagte enheder udvalgt
i henhold til stk. 2 indgiver inputdata til administratoren i overensstemmelse
med metodologien, adfærdskodeksen eller andre regler
b)      bestemme den form, hvori inputdata skal
leveres, og tidsfristen for leveringen af inputdata 
c)      ændre adfærdskodeksen, metodologien eller
andre regler for det kritiske benchmark.
2.           For et kritisk benchmark
udpeges de tilsynsbelagte enheder, som kan underlægges krav om bidrag, jf. stk.
1, af den kompetente myndighed for administratoren på grundlag af følgende
kriterier:
a)      størrelsen af den tilsynsbelagte enheds
faktiske og potentielle deltagelse på det marked, som benchmarket har til
formål at måle
b)      den tilsynsbelagte enheds ekspertise og
evne til at levere inputdata af den nødvendige kvalitet.
3.           Den kompetente myndighed for
en tilsynsbelagt stiller, som er underlagt krav om bidrag til et benchmark via
foranstaltninger i overensstemmelse med stk. 1, litra a) og b), bistår den
kompetente myndighed for administratoren med at håndhæve disse
foranstaltninger. 
4.           Den kompetente myndighed for
administratoren gennemgår hver enkelt foranstaltning truffet i henhold til stk.
1, ét år efter at den er truffet. Den ophæver foranstaltningen, hvis den:
a)      vurderer, at stillerne sandsynligvis
fortsætter med at levere inputdata i mindst ét år, hvis beføjelsen blev
ophævet, hvilket som minimum bekræftes af:
1)      et skriftligt tilsagn fra stillerne til
administratoren og den kompetente myndighed om at fortsætte med at levere
inputdata til det kritiske benchmark i mindst ét år, hvis den obligatoriske
bidragsbeføjelse blev ophævet 
2)      en skriftlig rapport fra administratoren
til den kompetente myndighed, der dokumenterer administratorens vurdering af,
at det kritiske benchmarks fortsatte levedygtighed kan sikres, når den
obligatoriske deltagelse er ophævet
b)      vurderer, at der findes et acceptabelt
erstatningsbenchmark, og at brugere af det kritiske benchmark kan skifte til
dette erstatningsbenchmark med minimale omkostninger til følge, hvilket som
minimum bekræftes af en skriftlig rapport fra administratoren med nærmere
detaljer om overgangsordningen hen imod et erstatningsbenchmark og brugernes
evne til at skifte til dette benchmark samt de omkostninger, der er forbundet
hermed. 
5.           Administratoren underretter
den relevante kompetente myndighed, i tilfælde af at en stiller ikke opfylder
kravene i denne artikels stk. 1, straks det er teknisk muligt.
AFSNIT IV
GENNEMSIGTIGHED OG FORBRUGERBESKYTTELSE 
Artikel 15
Benchmarkerklæring
1.           En administrator offentliggør
for hvert benchmark en benchmarkerklæring, som: 
a)      klart og utvetydigt definerer de faktiske
forhold på det marked eller i den økonomi, som benchmarket måler, og de
omstændigheder, hvorunder det kan blive et upålideligt mål
b)      beskriver eller opstiller de formål, til
hvilket det er hensigtsmæssigt at bruge benchmarket, og de omstændigheder,
hvorunder det ikke længere er egnet til disse formål
c)      indeholder tekniske specifikationer, der
klart og utvetydigt angiver de elementer af beregningen, hvor der kan udøves
skøn, kriterierne for dette skøn, de personer, der kan udøve dette skøn, og
hvordan denne udøvelse af skøn efterfølgende kan evalueres
d)      varsler muligheden for, at faktorer,
herunder eksterne faktorer uden for administratorens kontrol, kan kræve, at
benchmarket ændres eller ikke længere leveres
e)      oplyser, at alle finansielle kontrakter
eller andre finansielle instrumenter, der benytter benchmarket som reference,
skal kunne tåle ændringer eller ophør af benchmarket eller på anden måde
imødekomme muligheden herfor.
2.           For at sikre, at stk. 1
bliver overholdt, skal administratoren overholde de detaljerede krav i bilag I,
afsnit F.
Artikel 16 
Gennemsigtighed af inputdata
1.           En administrator offentliggør
de inputdata, der er blevet anvendt til at fastlægge benchmarket, umiddelbart
efter offentliggørelsen af benchmarket, medmindre offentliggørelse vil have
alvorlige negative konsekvenser for stillerne eller vil påvirke benchmarkets
pålidelighed eller integritet negativt. I sådanne tilfælde kan
offentliggørelsen udskydes i en periode, der i væsentlig grad reducerer disse
konsekvenser. Personoplysninger, som er medtaget i inputdataene, offentliggøres
ikke.
2.           Kommissionen tillægges
beføjelser til at vedtage delegerede retsakter i overensstemmelse med artikel
37 med henblik på nærmere fastlæggelse af de oplysninger, der skal
offentliggøres i henhold til stk. 1, fremgangsmåden for offentliggørelse, de
omstændigheder, hvorunder offentliggørelse kan udsættes, og de midler, hvormed
offentliggørelsen skal ske.
Artikel 17
Ophør af et benchmark
1.           En administrator offentliggør
en procedure for de foranstaltninger, som administratoren skal træffe, hvis et
benchmark ændres eller ikke længere leveres.
2.           Tilsynsbelagte enheder, der
udsteder eller ejer finansielle instrumenter eller er part i finansielle
kontrakter, som benytter et benchmark som reference, udarbejder robuste
skriftlige planer, der beskriver de foranstaltninger, de træffer, hvis et
benchmark ændres væsentligt eller ikke længere udarbejdes. De tilsynsbelagte
enheder fremlægger disse planer for den relevante kompetente myndighed på
dennes anmodning.
Artikel 18
Egnethedsvurdering
1.           Når en tilsynsbelagt enhed
har til hensigt at indgå en finansiel kontrakt med en forbruger, indhenter det
først de nødvendige oplysninger om forbrugerens kendskab til og erfaring med
benchmarket, hans finansielle situation og hans formål med hensyn til den
finansielle kontrakt samt benchmarkerklæringen offentliggjort i henhold til
artikel 15, og vurderer, om det er hensigtsmæssigt for forbrugeren, at
benchmarket benyttes som reference for den finansielle kontrakt. 
2.           Når en tilsynsbelagt enhed på
grundlag af vurderingen i stk. 1 finder, at benchmarket ikke egner sig for
forbrugeren, advarer den tilsynsbelagte enhed skriftligt forbrugeren herom og
angiver en begrundelse.
AFSNIT V 
ANVENDELSE AF BENCHMARKS LEVERET AF GODKENDTE ADMINISTRATORER ELLER
ADMINISTRATORER FRA TREDJELANDE 
Artikel 19 
Brug af robuste benchmarks
En tilsynsbelagt enhed kan bruge et benchmark
i Unionen som reference for et finansielt instrument eller en finansiel
kontrakt eller til at måle en investeringsfonds økonomiske resultater, hvis det
leveres af en administrator, som er godkendt i overensstemmelse med artikel 23,
eller en administrator, som er etableret i et tredjeland, og som er registreret
i overensstemmelse med artikel 21.
Artikel 20
Ækvivalens 
1.           Benchmarks, som leveres af en
administrator, der er etableret i et tredjeland, kan bruges af tilsynsbelagte
enheder i Unionen, hvis følgende betingelser opfyldes:
a)      Kommissionen har truffet en afgørelse om
ækvivalens i henhold til stk. 2, hvori den anerkender ækvivalensen af
dette tredjelands retlige rammer og tilsynspraksis i forhold til kravene i
denne forordning.
b)      Administratoren er godkendt eller
registreret i og er underlagt tilsyn i tredjelandet. 
c)      Administratoren har meddelt ESMA, at
vedkommende accepterer, at vedkommendes eksisterende eller fremtidige benchmarks
bruges af tilsynsbelagte enheder i Unionen, listen over de benchmarks, der må
bruges i Unionen, og den kompetente myndighed, der er ansvarlig for tilsyn i
tredjelandet. 
d)      Administratoren er behørigt registreret i
henhold til artikel 21.
e)      De samarbejdsaftaler, der omhandles i
stk. 3 i denne artikel, fungerer.
2.           Kommissionen kan vedtage en
afgørelse om, at et tredjelands retlige rammer og tilsynsmæssige praksis
sikrer, at:
a)      administratorer, der er godkendt eller
registreret i det pågældende tredjeland, overholder bindende krav, som er
ækvivalente med kravene i denne forordning, navnlig under hensyntagen til, om
et tredjelands retlige rammer og tilsynspraksis sikrer overensstemmelse med
IOSCO-principperne om finansielle benchmarks af 17. juli 2013 
b)      de bindende krav er underlagt effektivt
løbende tilsyn og håndhævelse i det pågældende tredjeland.
Disse gennemførelsesretsakter vedtages efter undersøgelsesproceduren
i artikel 38, stk. 2.
3.           ESMA etablerer samarbejdsaftaler
med de kompetente myndigheder i de tredjelande, hvis retlige rammer og
tilsynsmæssige praksis anses for at være ækvivalente, jf. stk. 2. Aftalerne skal
som minimum præcisere: 
a)      mekanismerne for udveksling af
oplysninger mellem ESMA og de kompetente myndigheder i de berørte tredjelande,
herunder adgang til alle de oplysninger vedrørende den administrator, der er
godkendt i det tredjeland, som kræves af ESMA
b)      mekanismerne for omgående underretning af
ESMA, hvis et tredjelands kompetente myndighed vurderer, at den administrator,
der er godkendt i det tredjeland, som den fører tilsyn med, overtræder
betingelserne for dets godkendelse eller anden national lovgivning
c)      procedurerne for koordination af
tilsynsaktiviteterne, herunder kontrol på stedet.
4.           ESMA udarbejder udkast til
reguleringsmæssige tekniske standarder til fastlæggelse af minimumsindholdet af
de i stk. 3 omhandlede samarbejdsaftaler, således at det sikres, at de
kompetente myndigheder og ESMA kan udøve alle deres tilsynsbeføjelser i henhold
til denne forordning.
ESMA forelægger disse udkast til
reguleringsmæssige tekniske standarder for Kommissionen senest [XXX].
Kommissionen tillægges beføjelser til at vedtage
de i første afsnit omhandlede reguleringsmæssige tekniske standarder efter
proceduren i artikel 10-14 i forordning (EU) nr. 1095/2010.
Artikel 21
 Registrering
1.           ESMA registrerer de
administratorer, der har meddelt deres accept, jf. artikel 20, stk. 1, litra
c). Registret skal være offentligt tilgængeligt på ESMA's websted og skal
indeholde oplysninger om de benchmarks, som de relevante administratorer har
tilladelse til at levere, og oplysninger om de tilsynsansvarlige kompetente
myndigheder i de pågældende tredjelande.
2.           ESMA trækker registreringen
af en administrator, jf. stk. 1, i registret, jf. stk. 1, tilbage, hvis:
a)      ESMA har velunderbyggede grunde baseret
på dokumenteret bevismateriale til at vurdere, at administratoren handler på en
måde, der er klart til skade for investorernes interesser eller markedernes
ordentlige funktion 
b)      ESMA har velunderbyggede grunde baseret
på dokumenteret bevismateriale til at antage, at administratoren har begået en
alvorlig overtrædelse af den nationale lovgivning eller andre bestemmelser i
tredjelandet, som den er underlagt, og på grundlag af hvilke Kommissionen har
vedtaget en afgørelse i henhold til artikel 20, stk. 2. 
3.           ESMA kan træffe beslutning
efter stk. 2, når alle følgende betingelser er opfyldt:
a)      ESMA har henvist sagen til den kompetente
myndighed i det pågældende tredjeland, og denne kompetente myndighed har ikke
truffet de nødvendige foranstaltninger til at beskytte investorer og
markedernes ordentlige funktion i Unionen eller har ikke været i stand til at
påvise, at den pågældende administrator opfylder de krav i tredjelandet, som den
er underlagt. 
b)      ESMA har senest 30 dage inden
tilbagetrækningen underrettet den kompetente myndighed i tredjelandet om, at
myndigheden agter at trække registreringen af administratoren tilbage.
4.           ESMA underretter straks de
øvrige kompetente myndigheder om enhver foranstaltning, der vedtages i henhold
til stk. 2, og offentliggør sin beslutning på sit websted.
AFSNIT VI
GODKENDELSE AF OG TILSYN MED ADMINISTRATORER
Kapitel
1
Godkendelse 
Artikel 22
Betingelser for godkendelse
1.           En administrator skal ansøge
om godkendelse til at levere benchmarks, hvis vedkommende leverer indeks, der
anvendes eller vil blive anvendt som reference for finansielle instrumenter
eller finansielle kontrakter eller til at måle en investeringsfonds resultater.

2.           En godkendt administrator
skal til enhver tid overholde betingelserne for godkendelse og underrette den
kompetente myndighed om eventuelle væsentlige ændringer i betingelserne for den
oprindelige godkendelse.
Artikel 23
Ansøgning om godkendelse
1.           Administratoren indgiver en
ansøgning om godkendelse til den kompetente myndighed i den medlemsstat, hvor
administratoren har sit hjemsted. 
2.           Ansøgningen om godkendelse i
overensstemmelse med stk. 1 indgives:
a)      senest 30 arbejdsdage efter at en
tilsynsbelagt enhed har indgået en aftale om at anvende et indeks leveret af
den pågældende administrator som reference for et finansielt instrument eller
en finansiel kontrakt eller til at måle en investeringsfonds økonomiske
resultater
b)      senest 30 arbejdsdage efter at
administratoren i overensstemmelse med artikel 25, stk. 2, har givet sin accept
til, at indekset anvendes som reference i det finansielle instrument, jf.
artikel 25, stk. 1.
3.           Den ansøgende administrator
leverer alle de oplysninger, der er nødvendige, for at godtgøre over for den
kompetente myndighed, at den ansøgende administrator på godkendelsestidspunktet
har truffet alle de nødvendige foranstaltninger til at opfylde kravene i denne
forordning.
4.           Senest 15 arbejdsdage efter
modtagelsen af ansøgningen vurderer den relevante kompetente myndighed,
hvorvidt ansøgningen er fuldstændig, og underretter ansøgeren herom. Hvis
ansøgningen er ufuldstændig, indgiver ansøgeren de yderligere oplysninger, som
den relevante kompetente myndighed kræver.
5.           Senest 45 arbejdsdage efter
modtagelsen af en fuldstændig ansøgning behandler den relevante kompetente
myndighed ansøgningen og træffer afgørelse om, hvorvidt den ansøgende
administrator skal godkendes eller nægtes godkendelse. Senest fem arbejdsdage
efter afgørelsen om godkendelse eller nægtelse af godkendelse underretter den
kompetente myndighed den pågældende administrator. Hvis den kompetente
myndighed nægter at godkende den ansøgende administrator, giver den en
begrundelse for sin afgørelse. 
6.           Den kompetente myndighed
underretter ESMA om enhver afgørelse om at godkende en ansøgende administrator
eller nægte godkendelse, og ESMA offentliggør en liste over administratorer,
der er godkendt i overensstemmelse med denne forordning. Denne liste ajourføres
senest syv dage efter underretningen i henhold til dette stykke.
7.           Kommissionen tillægges
beføjelser til at vedtage delegerede retsakter i overensstemmelse med artikel
39 med henblik på nærmere fastlæggelse af de oplysninger, der skal angives i
ansøgninger om godkendelse, under hensyntagen til proportionalitetsprincippet
og de omkostninger, som administratorerne og de kompetente myndigheder pålægges.

Artikel 24
Tilbagetrækning eller suspension af godkendelse
1.           Den kompetente myndighed
trækker godkendelsen af en administrator tilbage eller suspenderer den, hvis
administratoren:
a)      udtrykkeligt giver afkald på godkendelsen
eller ikke har leveret benchmarks i de 12 forudgående måneder
b)      har opnået godkendelsen ved brug af
urigtige erklæringer eller på anden uretmæssig vis
c)      ikke længere opfylder de betingelser, der
skulle opfyldes for at opnå godkendelse
d)      har gjort sig skyldig i alvorlige eller
gentagne overtrædelser af denne forordnings bestemmelser.
2.           Den kompetente myndighed
underretter ESMA om denne afgørelse inden for fem arbejdsdage.
Kapitel
2 
Meddelelse
om benchmarks
Artikel 25
Meddelelse til ESMA om brugen af et indeks i et finansielt instrument
1.           Når en kompetent myndighed
bliver bekendt med, at et indeks bruges som reference for et finansielt
instrument, eller at en anmodning om optagelse til handel er indgivet til en
markedsplads, som den kompetente myndighed fører tilsyn med, for så vidt angår
et indeks, der anvendes som reference for et finansielt instrument, underretter
den kompetente myndighed ESMA inden for 10 arbejdsdage.
2.           Senest 10 dage efter
underretningen sender ESMA en meddelelse til den relevante administrator af
benchmarket, hvori de nærmere detaljer om den pågældende anvendelse angives, og
administratoren anmodes om at bekræfte, at vedkommende accepterer denne
anvendelse af benchmarket, inden for 10 arbejdsdage. 
3.           Under forbehold af artikel 30
i [MiFIR] underretter ESMA, hvis administratoren ikke bekræfter sin accept over
for ESMA inden for fristen i stk. 2, den relevante kompetente myndighed, som
derefter skal anmode markedspladsen om at trække noteringen af det pågældende
finansielle instrument tilbage eller afvise dets optagelse til handel inden for
10 arbejdsdage. 
4.           ESMA offentliggør en liste
over alle meddelelser i medfør af stk. 1, 2 og 3 på sit websted.
ESMA udarbejder udkast til gennemførelsesmæssige tekniske
standarder med henblik på at fastlægge procedurerne og formatet for
udvekslingen af oplysninger, jf. stk. 1 og 2.
ESMA forelægger udkastet til de i første afsnit
omhandlede gennemførelsesmæssige tekniske standarder for Kommissionen senest
den [XXXX]. 
Kommissionen tillægges beføjelser til at vedtage
de i første afsnit omhandlede gennemførelsesmæssige tekniske standarder i
overensstemmelse med artikel 15 i forordning nr. 1095/2010.
Kapitel
3
Samarbejde
på tilsynsområdet
Artikel 26
Delegering af opgaver mellem kompetente myndigheder
1.           I overensstemmelse med
artikel 28 i forordning (EU) nr. 1095/2010 kan en kompetent myndighed i henhold
til denne forordning delegere sine opgaver til den kompetente myndighed i en
anden medlemsstat. Delegeringen af opgaver berører ikke den delegerende
kompetente myndigheds ansvar, og de kompetente myndigheder underretter ESMA om
forslag til delegering 60 dage inden ikrafttrædelsen af denne delegering. 
2.           En kompetent myndighed kan i
henhold til denne forordning delegere nogle af sine opgaver til ESMA, forudsat
at ESMA er indforstået hermed. Delegeringen af opgaver berører ikke den
delegerende kompetente myndigheds ansvar. 
3.           ESMA underretter medlemsstaterne
om forslag til delegering inden for syv dage. ESMA offentliggør nærmere
oplysninger om aftalt delegering senest fem arbejdsdage efter meddelelsen.
Artikel 27
Videregivelse af oplysninger fra en anden medlemsstat
1.           Den kompetente myndighed må
kun videregive oplysninger, der er modtaget fra en anden kompetent myndighed,
hvis: 
a)      den har fået skriftlig tilladelse fra den
pågældende kompetente myndighed, og oplysningerne kun videregives til de
formål, til hvilke denne kompetente myndighed har givet sin tilladelse
b)      sådan en videregivelse er nødvendig i
forbindelse med en retsforfølgning.
Artikel 28
Samarbejde ved en anmodning med henblik på kontrol på stedet eller
undersøgelser
1.           Den relevante kompetente
myndighed kan anmode om assistance fra en anden kompetent myndighed med henblik
på kontrol på stedet eller undersøgelser.
2.           Den kompetente myndighed, der
fremsætter en anmodning, jf. stk. 1, underretter ESMA herom. De kompetente
myndigheder kan i tilfælde af et kontrolbesøg eller en undersøgelse med
grænseoverskridende konsekvenser anmode ESMA om at koordinere kontrollen på
stedet eller undersøgelsen.
3.           Når en kompetent myndighed
modtager en anmodning fra en anden kompetent myndighed om at gennemføre kontrol
på stedet eller undersøgelse, kan den:
a)      selv gennemføre kontrollen på stedet
eller undersøgelsen
b)      give den kompetente myndighed, der har
fremsat anmodningen, tilladelse til at deltage i en kontrol på stedet eller
undersøgelse
c)      udpege revisorer eller andre sagkyndige
til at gennemføre kontrollen på stedet eller undersøgelsen.
Kapitel
4
Kompetente myndigheders rolle
Artikel 29
Kompetente myndigheder
1.           For administratorer og tilsynsbelagte
stillere udpeger hver medlemsstat den relevante kompetente myndighed, der skal
være ansvarlig for at gennemføre de i denne forordning fastsatte opgaver, og
giver Kommissionen og ESMA meddelelse herom. 
2.           Hvis en medlemsstat udpeger
flere kompetente myndigheder, skal den tydeligt fastsætte de forskellige
myndigheders rolle og udpege en bestemt myndighed til at være ansvarlig for at
koordinere samarbejdet og udvekslingen af oplysninger med Kommissionen, ESMA og
andre medlemsstaters kompetente myndigheder.
3.           ESMA offentliggør på sit
websted en liste over de kompetente myndigheder, der er udpeget i overensstemmelse
med stk.1.
Artikel 30
Kompetente myndigheders beføjelser 
1.           Med henblik på at udføre
deres opgaver i henhold til denne forordning tillægges de kompetente
myndigheder i overensstemmelse med national lovgivning som minimum tilsyns- og
undersøgelsesbeføjelser til:
a)      at få adgang til ethvert dokument og
andre data i enhver form og modtage eller tage en genpart deraf
b)      at anmode om eller kræve oplysninger fra
enhver person, herunder dem, der senere er involveret i videregivelsen af
ordrer eller udførelsen af de pågældende opgaver, og deres principaler, og om
nødvendigt indkalde og høre en sådan person for at indhente oplysninger
c)      i forbindelse med benchmarks, hvis
inputdata er råvarer, at anmode om oplysninger fra markedsdeltagere om
relaterede spotmarkeder i henhold til standardiserede formater, få rapporter om
transaktioner og have direkte adgang til børshandlernes systemer
d)      at gennemføre kontroller på stedet eller
undersøgelser andre steder end fysiske personers private boliger
e)      at få adgang til fysiske og juridiske
personers lokaler med henblik på at beslaglægge dokumenter og andre data i
enhver form, hvis der er en begrundet mistanke om, at dokumenter eller andre
data vedrørende genstanden for kontrolbesøget eller undersøgelsen kan være
relevante for at bevise en overtrædelse af denne forordning. Hvis
forhåndstilladelse fra en domstol i den pågældende medlemsstat er påkrævet i
henhold til den nationale lovgivning, anvendes denne beføjelse efter
indhentning af den pågældende forhåndstilladelse fra domstolen
f)       at kræve udlevering af eksisterende
optagelser af telefonsamtaler, elektronisk kommunikation eller anden
datatrafik, der opbevares af tilsynsbelagte enheder 
g)      at begære indefrysning og/eller
beslaglæggelse af aktiver
h)      at suspendere handelen med det pågældende
finansielle instrument, der benytter et benchmark som reference
i)       midlertidigt at kræve, at en praksis,
der i henhold til den kompetente myndigheds vurdering er i strid med denne
forordning, bringes til ophør
j)       at pålægge et midlertidigt forbud mod
erhvervsudøvelse
k)      at træffe alle nødvendige
foranstaltninger for at sikre, at offentligheden informeres korrekt om
leveringen af et benchmark, herunder ved at kræve, at en person, der har
offentliggjort eller udbredt benchmarket, offentliggør en berigtigelse
vedrørende tidligere bidrag til benchmarket eller benchmarktallene.
2.           De kompetente myndigheder
udøver de funktioner og beføjelser, der er nævnt i stk. 1, på en af følgende
måder:
a)      direkte
b)      i samarbejde med andre myndigheder eller med
markedsdeltagere
c)      under den kompetente myndigheds ansvar
ved uddelegering til sådanne myndigheder eller markedsdeltagere
d)      ved anmodning til de kompetente retlige
myndigheder.
I forbindelse med udøvelsen af disse beføjelser skal
de kompetente myndigheder have indført tilstrækkelig og effektiv beskyttelse af
de grundlæggende rettigheder.
3.           Medlemsstaterne sørger for,
at der træffes passende foranstaltninger, således at de kompetente myndigheder
har alle de tilsyns- og undersøgelsesbeføjelser, der er nødvendige for, at de
kan varetage deres opgaver.
4.           En person anses ikke for at
have overtrådt en tavshedspligt, som gælder i henhold til kontrakt eller love
eller administrative bestemmelser, når vedkommende videregiver oplysninger i
henhold til stk. 2. 
Artikel 31
Administrative foranstaltninger og sanktioner
1.           Uden at det berører
kompetente myndigheders tilsynsbeføjelser i overensstemmelse med artikel 34,
giver medlemsstaterne i overensstemmelse med national lovgivning de kompetente
myndigheder beføjelse til at træffe passende administrative foranstaltninger og
anvende administrative foranstaltninger og sanktioner, i det mindste i
forbindelse med:
a)      overtrædelser af artikel 5, stk. 1,
artikel 6, artikel 7, stk. 1, artikel 8-11, artikel 14-19 og artikel 22 og 23 i
denne forordning
b)      manglende samarbejde eller indvilligelse
i en undersøgelse, kontrol eller anmodning, jf. artikel 30.
2.           I tilfælde af de i stk. 1
omhandlede overtrædelser giver medlemsstaterne kompetente myndigheder beføjelse
til at anvende mindst følgende administrative foranstaltninger og sanktioner i
overensstemmelse med national lovgivning:
a)      et påbud, som pålægges den person, der er
ansvarlig for overtrædelsen, om at bringe den udviste handlemåde til ophør og
afholde sig fra at gentage en sådan handlemåde
b)      udlevering af den fortjeneste, der er
opnået, eller af det tab, der er undgået som følge af overtrædelsen, såfremt
disse beløb kan beregnes
c)      en offentlig advarsel, hvori nævnes den
ansvarlige person og overtrædelsens art
d)      tilbagetrækning eller suspension af
godkendelsen af en reguleret enhed
e)      et midlertidigt forbud, der udstedes til
en fysisk person, som anses for at være ansvarlig for en sådan overtrædelse,
mod varetagelse af ledelsesfunktioner hos administratorer eller stillere 
f)       pålæggelse af administrative bøder på
mindst det tredobbelte af den fortjeneste, der er opnået, eller af det tab, der
er undgået som følge af overtrædelsen, såfremt disse beløb kan beregnes, eller
1)      for så vidt angår en fysisk person,
administrative bøder på mindst:
i) 500 000 EUR eller i medlemsstater,
hvor euroen ikke er den officielle valuta, den tilsvarende værdi i national
valuta på datoen for denne forordnings ikrafttræden for overtrædelser af
artikel 5, stk. 1, artikel 6, artikel 7, stk. 1, artikel 8-11, artikel 14-19 og
artikel 22 og 23, eller
ii) 100 000 EUR eller i medlemsstater,
hvor euroen ikke er den officielle valuta, den tilsvarende værdi i national
valuta på datoen for denne forordnings ikrafttræden for overtrædelser af
artikel 7, stk. 1, litra b) eller c)
2)      for så vidt angår en juridisk person,
administrative bøder på mindst:
i) det højeste beløb af
1 000 000 EUR eller 10 % af vedkommendes samlede
årsomsætning i henhold til det seneste tilgængelige regnskab godkendt af
ledelsesorganet for overtrædelser af artikel 5, stk. 1, artikel 6, artikel 7,
stk. 1, artikel 8-11, artikel 14-19 og artikel 22 og 23; hvis den juridiske
person er et moderselskab eller et datterselskab af et moderselskab, som skal
udarbejde et konsolideret regnskab i henhold til direktiv 2013/34/EU, er den
relevante samlede årsomsætning den samlede årsomsætning eller den tilsvarende
type indkomst i henhold til direktiv 86/635/EF for banker og direktiv 91/674/EF
for forsikringsselskaber, som fremgår af det seneste tilgængelige konsoliderede
regnskab godkendt af ledelsesorganet for det øverste moderselskab eller, hvis
personen er en sammenslutning, 10 % af medlemmernes aggregerede omsætning,
eller
ii) det højeste beløb af 250 000 EUR
eller 2 % af vedkommendes samlede årsomsætning i henhold til det seneste
tilgængelige regnskab godkendt af ledelsesorganet for overtrædelser af artikel
6, stk. 1, litra b) og c); hvis den juridiske person er et moderselskab eller
et datterselskab af et moderselskab, som skal udarbejde et konsolideret
regnskab i henhold til direktiv 2013/34/EU, er den relevante samlede
årsomsætning den samlede årsomsætning eller den tilsvarende type indkomst i
henhold til direktiv 86/635/EF for banker og direktiv 91/674/EF for
forsikringsselskaber, som fremgår af det seneste tilgængelige konsoliderede
regnskab godkendt af ledelsesorganet for det øverste moderselskab, eller, hvis
personen er en sammenslutning, 10 % af medlemmernes aggregerede omsætning.
3.           Medlemsstaterne giver senest
den [12 måneder efter denne forordnings ikrafttræden] Kommissionen og ESMA
meddelelse om reglerne omhandlet i stk. 1 og 2. De giver omgående Kommissionen
og ESMA meddelelse om eventuelle senere ændringer af disse.
4.           Medlemsstaterne kan i henhold
til deres nationale lovgivning give de kompetente myndigheder andre
sanktionsbeføjelser ud over de under stk. 1 nævnte og kan fastsætte højere
sanktioner end anført i nævnte stykke. 
Artikel 32
Udøvelse af tilsyns- og sanktioneringsbeføjelser
1.           Når typen og niveauet af
administrative sanktioner fastlægges, sikrer medlemsstaterne, at de kompetente
myndigheder tager højde for alle forhold, herunder bl.a.:
a)      overtrædelsens grovhed og varighed
b)      den ansvarlige persons grad af ansvar
c)      den ansvarlige persons finansielle styrke
med udgangspunkt i især den ansvarlige juridiske persons samlede omsætning
eller den ansvarlige fysiske persons årsindkomst
d)      den ansvarlige persons fortjeneste eller
undgåede tab, såfremt disse beløb kan beregnes
e)      den ansvarlige persons vilje til at
samarbejde med den kompetente myndighed, uden at det dog tilsidesætter kravet
om tilbagebetaling af den pågældende persons fortjeneste eller undgåede tab
f)       den berørte persons tidligere
overtrædelser
g)      foranstaltninger, som den ansvarlige
person har truffet efter overtrædelsen for at forhindre en gentagelse af
overtrædelsen.
2.           Når de kompetente myndigheder
udøver deres sanktioneringsbeføjelser under de omstændigheder, der er defineret
i artikel 31, samarbejder de tæt med henblik på at sikre, at tilsyns- og
undersøgelsesbeføjelserne og de administrative sanktioner frembringer de
resultater, der forventes i denne forordning. De skal også koordinere
deres indsats for at undgå dobbeltarbejde og overlapninger, når de udøver deres
beføjelser til at føre tilsyn, gennemføre undersøgelser og pålægge
administrative sanktioner og bøder i grænseoverskridende sager.
Artikel 33
Offentliggørelse af afgørelser
1.           En afgørelse, som pålægger en
administrativ sanktion eller foranstaltning for overtrædelse af denne
forordning, offentliggøres af de kompetente myndigheder på deres officielle
websted umiddelbart efter, at den sanktionerede person er underrettet om
afgørelsen. Offentliggørelse omfatter mindst oplysninger om overtrædelsens type
og art samt de ansvarlige personers identitet. Denne forpligtelse gælder ikke
for afgørelser, der pålægger foranstaltninger af undersøgelsesmæssig art. 
2.           Hvis den kompetente myndighed
efter en konkret vurdering af forholdsmæssigheden af offentliggørelsen af
sådanne data vurderer, at offentliggørelse af identiteten af juridiske personer
eller fysiske personers personoplysninger er uforholdsmæssig, eller hvis
offentliggørelse bringer de finansielle markeders stabilitet eller en
igangværende undersøgelse i fare, skal de kompetente myndigheder:
a)      udskyde offentliggørelsen af afgørelsen
om at pålægge en sanktion eller foranstaltning indtil det øjeblik, hvor
årsagerne til manglende offentliggørelse ikke længere gør sig gældende
b)      offentliggøre afgørelsen om at pålægge en
sanktion eller foranstaltning anonymt på en måde, der er i overensstemmelse med
den nationale lovgivning, hvis en sådan anonym offentliggørelse sikrer effektiv
beskyttelse af de pågældende personoplysninger. Ved en afgørelse om anonym
offentliggørelse af en sanktion eller foranstaltning kan offentliggørelsen af
de relevante oplysninger udskydes i en rimelig periode, inden for hvilken
årsagerne til den anonyme offentliggørelse forventes at blive bragt til ophør
c)      helt undlade at offentliggøre afgørelsen
om at oplægge en sanktion eller foranstaltning, hvis mulighederne i litra a) og
b) ovenfor vurderes utilstrækkelige til at sikre:
1)      at de finansielle markeders stabilitet
ikke bringes i fare
2)      forholdsmæssigheden af offentliggørelsen
af sådanne afgørelser vedrørende foranstaltninger, der vurderes at være af
mindre betydning. 
3.           Hvis afgørelsen om at pålægge
en sanktion eller foranstaltning indbringes for de relevante domstole eller
andre myndigheder, offentliggør de kompetente myndigheder også straks sådanne
oplysninger på deres websted sammen med efterfølgende oplysninger om resultatet
af denne klage. En afgørelse, der annullerer en tidligere afgørelse om at
pålægge en sanktion eller foranstaltning, offentliggøres også.
4.           Kompetente myndigheder
sikrer, at enhver offentliggørelse i medfør af denne artikel forbliver på deres
officielle websted mindst fem år efter offentliggørelsen. Personoplysninger i
offentliggørelsen forbliver kun på den kompetente myndigheds websted i den
periode, der er nødvendig, jf. de gældende databeskyttelsesregler.
Artikel 34
Kollegier af kompetente myndigheder
1.           Senest 30 arbejdsdage efter
ikrafttræden af den i artikel 13, stk. 1, omhandlede afgørelse om fastlæggelse
af et benchmark som et kritisk benchmark nedsætter den kompetente myndighed et
kollegium af kompetente myndigheder.
2.           Kollegiet skal omfatte den
kompetente myndighed for administratoren, ESMA og de kompetente myndigheder for
stillerne. 
3.           Kompetente myndigheder i
andre medlemsstater har ret til at blive medlem af kollegiet, når det, i
tilfælde af at det kritiske benchmark ikke længere blev leveret, ville have
alvorlige konsekvenser for den finansielle stabilitet, ordenen på markederne,
forbrugerne eller realøkonomien i de pågældende medlemsstater. 
Når en kompetent myndighed har til hensigt at
blive medlem af et kollegium i henhold til stk. 1, indgiver den en anmodning
til den kompetente myndighed for administratoren, som indeholder dokumentation for,
at kravene i denne bestemmelse er opfyldt. Den relevante kompetente myndighed
for administratoren vurderer anmodningen og underretter senest 20 arbejdsdage
efter modtagelse af anmodningen den anmodende myndighed om, hvorvidt den anser
disse krav for at være opfyldt. Hvis den anser kravene for ikke at være
opfyldt, kan den anmodende myndighed henvise sagen til ESMA i overensstemmelse
med stk. 10.
4.           ESMA bidrager til at fremme
og overvåge de i denne artikel omhandlede tilsynskollegiers effektive og
konsekvente virkemåde i overensstemmelse med artikel 21 i forordning (EU)
nr. 1095/2010. Med henblik herpå deltager ESMA, hvis det er hensigtsmæssigt, og
anses for at være en kompetent myndighed.
5.           Den kompetente myndighed for
administratoren leder møderne i kollegiet, koordinerer kollegiets aktiviteter
og sikrer effektiv udveksling af oplysninger mellem kollegiets medlemmer.
6.           Den kompetente myndighed for
administratoren fastlægger skriftlige retningslinjer for arbejdet i kollegiet
vedrørende følgende:
a)      oplysninger, der skal udveksles mellem de
kompetente myndigheder
b)      beslutningsprocessen mellem de kompetente
myndigheder
c)      de tilfælde, hvor de kompetente
myndigheder skal høre hinanden 
d)      bistanden i henhold til artikel 14, stk.
3, i forbindelse med håndhævelsen af foranstaltningerne som nævnt i artikel 14,
stk. 1, litra a) og b).
Når administratoren leverer mere end ét benchmark,
kan den kompetente myndighed for administratoren nedsætte et enkelt kollegium
for alle de benchmarks, som den pågældende administrator leverer.
7.           Hvis der ikke kan opnås
enighed om de retningslinjer, som er nævnt i stk. 6, kan et medlem af kollegiet,
med undtagelse af ESMA, henvise sagen til ESMA. Den kompetente myndighed for
administratoren skal tage behørigt hensyn til rådgivning fra ESMA om de
skriftlige retningslinjer for koordinering før godkendelse af den endelige
tekst. De skriftlige retningslinjer anføres i et enkelt dokument, der
indeholder en fuldt begrundet redegørelse for eventuelle væsentlige afvigelser
fra rådgivning fra ESMA vedrørende de skriftlige retningslinjer. Den kompetente
myndighed for administratoren fremsender de skriftlige retningslinjer til
medlemmerne af kollegiet og til ESMA.
8.           Inden den kompetente
myndighed for administratoren træffer foranstaltninger som nævnt i artikel 14,
23, 24 og 31, skal vedkommende høre medlemmerne af kollegiet. Medlemmerne af
kollegiet skal yde enhver rimelig indsats inden for deres beføjelser for at nå
til enighed.
Enhver afgørelse, som den kompetente myndighed for
administratoren vedtager om at træffe sådanne foranstaltninger, skal tage
hensyn til konsekvenserne for de andre kompetente myndigheder og deres
respektive medlemsstater, særlig de potentielle konsekvenser for det
finansielle systems stabilitet i alle andre berørte medlemsstater.
9.           Hvis medlemmerne af kollegiet
ikke når til enighed om at træffe foranstaltninger, jf. stk. 8, inden for 15
arbejdsdage efter meddelelsen af sagen til kollegiet, kan den kompetente
myndighed for administratoren vedtage en afgørelse. Hvis denne afgørelse
afviger fra de synspunkter, som de øvrige medlemmer af kollegiet og eventuelt
ESMA har fremsat, gives der en udførlig begrundelse. Den kompetente myndighed
for administratoren underretter uden unødig forsinkelse koordinatoren og ESMA
om sin afgørelse.
10.         Andre kompetente myndigheder
end ESMA kan henvise til ESMA i enhver af følgende situationer:
a)      når en kompetent myndighed ikke har
videregivet væsentlige oplysninger
b)      når den kompetente myndighed for
administratoren efter en anmodning, jf. stk. 3, har underrettet den anmodende
myndighed om, at kravene i stk. 3 ikke er opfyldt, eller når den ikke har
imødekommet en sådan anmodning inden for en rimelig frist
c)      når de kompetente myndigheder ikke har
truffet de foranstaltninger, der er omhandlet i stk. 6
d)      hvis benchmarket er et kritisk benchmark,
når der er uenighed om de foranstaltninger, som træffes i overensstemmelse med
artikel 14, 23, 24 og 31.
Under forbehold af artikel 258 i TEUF kan ESMA
handle i overensstemmelse med de beføjelser, den er tillagt i henhold til
artikel 19 i forordning (EU) nr. 1095/2010. ESMA kan også på eget initiativ
bistå de kompetente myndigheder med at udvikle ensartet samarbejdspraksis i
overensstemmelse med artikel 19, stk. 1, andet afsnit, i denne forordning.
Artikel 35
Samarbejde med ESMA
1.           De kompetente myndigheder
samarbejder med ESMA ved anvendelsen af denne forordning i overensstemmelse med
forordning (EU) nr. 1095/2010.
2.           De kompetente myndigheder
giver hurtigst muligt ESMA alle de oplysninger, der er nødvendige for, at den
kan varetage sine opgaver i overensstemmelse med artikel 35 i forordning (EU)
nr. 1095/2010. 
3.           ESMA udarbejder udkast til
gennemførelsesmæssige tekniske standarder med henblik på at fastlægge
procedurerne og formatet for udvekslingen af de oplysninger, der er omhandlet i
stk. 2.
ESMA forelægger udkastet til de i første afsnit
omhandlede gennemførelsesmæssige tekniske standarder for Kommissionen senest
[XXXX]. 
Kommissionen tillægges beføjelser til at vedtage
de i første afsnit omhandlede gennemførelsesmæssige tekniske standarder i
overensstemmelse med artikel 15 i forordning nr. 1095/2010.
Artikel 36
Tavshedspligt
1.           Fortrolige oplysninger, som
modtages, udveksles eller offentliggøres i henhold til denne forordning, er
omfattet af betingelserne for tavshedspligt som fastsat i stk. 2.
2.           Tavshedspligten gælder for
alle personer, der arbejder eller har arbejdet for den kompetente myndighed
eller for en myndighed, en markedsdeltager eller en fysisk eller juridisk
person, som den kompetente myndighed har overdraget sine beføjelser til,
herunder revisorer og sagkyndige, der har indgået en kontrakt med den kompetente
myndighed. 
3.           Oplysninger, der er omfattet
af tavshedspligt, må ikke videregives til nogen anden person eller myndighed,
medmindre dette kan ske i henhold til lovbestemmelser.
4.           Alle oplysninger, der
udveksles mellem de kompetente myndigheder i henhold til denne forordning, og
som vedrører forretninger eller driftsmæssige betingelser og andre økonomiske
eller personlige anliggender, betragtes som fortrolige og underlægges krav om
tavshedspligt, undtagen når den kompetente myndighed på det tidspunkt, hvor
oplysningerne blev meddelt, har erklæret, at disse oplysninger kan videregives,
eller videregivelse er nødvendig i forbindelse med en eventuel retsforfølgning.
AFSNIT VII
DELEGEREDE RETSAKTER OG GENNEMFØRELSESRETSAKTER
Artikel 37
Udøvelse af de delegerede beføjelser
1.           Beføjelsen til at vedtage
delegerede retsakter tillægges Kommissionen på de i denne artikel fastlagte
betingelser. 
2.           Beføjelsen til at vedtage delegerede
retsakter, jf. artikel 3, stk. 2, artikel 5, stk. 3, artikel 7, stk. 3, artikel
9, stk. 3, artikel 11, stk. 4, artikel 12, stk. 3, artikel 16, stk. 2, og
artikel 23, stk. 7, tillægges Kommissionen for en ubegrænset periode fra den
[denne forordnings ikrafttræden]. 
3.           Den i artikel 3, stk. 2,
artikel 5, stk. 3, artikel 7, stk. 3, artikel 9, stk. 3, artikel 11, stk. 4,
artikel 12, stk. 3, artikel 16, stk. 2, og artikel 23, stk. 7, omhandlede
delegation af beføjelser kan til enhver tid tilbagekaldes af Europa-Parlamentet
eller Rådet. En afgørelse om tilbagekaldelse bringer delegeringen af de
beføjelser, der er angivet i den pågældende afgørelse, til ophør. Den får
virkning dagen efter offentliggørelsen af afgørelsen i Den Europæiske Unions
Tidende eller på et senere tidspunkt, der angives i afgørelsen. Den berører
ikke gyldigheden af de delegerede retsakter, der allerede er gældende. 
4.           Så snart Kommissionen har
vedtaget en delegeret retsakt, giver den samtidigt Europa-Parlamentet og Rådet
meddelelse herom. 
5.           En delegeret retsakt vedtaget
i henhold til artikel 3, stk. 2, artikel 5, stk. 3, artikel 7, stk. 3, artikel
9, stk. 3, artikel 11, stk. 4, artikel 12, stk. 3, artikel 16, stk. 2, og
artikel 23, stk. 7, træder kun i kraft, hvis hverken Europa-Parlamentet eller
Rådet har gjort indsigelse inden to måneder fra meddelelsen af den pågældende retsakt
til Europa-Parlamentet eller Rådet, eller hvis Europa-Parlamentet og Rådet
inden udløbet af denne frist begge har informeret Kommissionen om, at de ikke agter
at gøre indsigelse. Fristen forlænges med to måneder på Europa-Parlamentets
eller Rådets initiativ.
Artikel 38
Udvalgsprocedure
1.           Kommissionen bistås af Det
Europæiske Værdipapirudvalg. Dette udvalg er et udvalg som omhandlet i
forordning (EU) nr. 182/2011.
2.           Når der henvises til dette
stykke, anvendes artikel 5 i forordning (EU) nr. 182/2011, jf. dennes artikel
8.
AFSNIT VIII
Overgangsbestemmelser og afsluttende bestemmelser
Artikel 39
Overgangsbestemmelser 
1.           En administrator, som leverer
et benchmark den [denne forordnings ikrafttræden], skal ansøge om godkendelse i
henhold til artikel 23 senest [24 måneder efter ansøgningsdatoen]. 
2.           En administrator, der har
indgivet en ansøgning om godkendelse i overensstemmelse med stk. 1, kan
fortsætte med at udarbejde et eksisterende benchmark, medmindre og indtil en
sådan godkendelse nægtes. 
3.           Hvis et eksisterende
benchmark ikke opfylder kravene i denne forordning, men ændring af benchmarket,
så det overholder forordningens krav, ville medføre en force majeure-hændelse,
lægge hindringer i vejen for eller på anden måde krænke betingelserne i en finansiel
kontrakt eller et finansielt instrument, der benytter det pågældende benchmark
som reference, finder stk. 4 i denne artikel anvendelse.
4.           Anvendelsen af et benchmark
tillades af den relevante kompetente myndighed i den medlemsstat, hvor administratoren
er etableret, indtil benchmarket anvendes som reference for finansielle
instrumenter og finansielle kontrakter, hvis værdi ikke overstiger 5 % af
værdien af de finansielle instrumenter og finansielle kontrakter, der anvendte
dette benchmark som reference på tidspunktet for ikrafttrædelsen af denne
forordning. Ingen finansielle instrumenter eller finansielle kontrakter må
anvende et sådant eksisterende benchmark som reference efter anvendelsesdatoen
for denne forordning. 
Artikel 40
Gennemgang
Senest den 1. juli 2018 gennemgår Kommissionen
denne forordning og rapporterer om den til Europa-Parlamentet og Rådet, særlig
om:
a)      funktionen og effektiviteten af det
kritiske benchmark og den obligatoriske deltagelse i henhold til artikel 13 og
14 og definitionen af et kritisk benchmark i artikel 3
b)      effektiviteten af tilsynsordningen i
afsnit VI og kollegierne i henhold til artikel 34 og egnetheden af tilsyn med
visse benchmarks foretaget af et EU-organ
c)      værdien af egnethedskravet i henhold til
artikel 18.
Artikel 41
Ikrafttræden
Denne forordning træder i kraft dagen efter
offentliggørelsen i Den Europæiske Unions Tidende. 
Den anvendes fra den [12 måneder efter
ikrafttrædelsen].
Artikel 13, stk. 1, og artikel 34 anvendes dog fra
den [seks måneder efter ikrafttrædelsen].
Denne forordning er bindende i alle enkeltheder og gælder umiddelbart i
enhver medlemsstat.
Udfærdiget i Bruxelles, den […].
På Europa-Parlamentets vegne                    På
Rådets vegne           
[…]                                                                […]
Formand                                                        Formand
BILAG I 
Afsnit A Governance- og kontrolkrav med henblik
på at sikre overholdelse af artikel 5, stk. 1
I. Governancekrav og krav vedrørende
interessekonflikter med henblik på at sikre overholdelse af artikel 5, stk. 1,
litra a) 
1.           Leveringen af et benchmark
skal operationelt og funktionelt være adskilt fra alle dele af administratorens
virksomhed, der kan skabe en faktisk eller potentiel interessekonflikt. Hvis
sådanne konflikter ikke kan håndteres, skal benchmarkadministratoren indstille
alle aktiviteter eller forbindelser, der skaber disse konflikter, eller ophøre
med at udarbejde benchmarket.
2.           En administrator skal
offentliggøre eller forelægge oplysninger om alle eksisterende eller
potentielle interessekonflikter for stillere og brugere af benchmarket og den
relevante kompetente myndighed, herunder interessekonflikter, der opstår som
følge af ejerskabet til eller kontrollen over administratoren.
3.           En administrator skal indføre
passende retningslinjer og procedurer for påvisning, fremlæggelse, håndtering
eller afbødning og undgåelse af interessekonflikter med henblik på at beskytte
integriteten og uafhængigheden i forbindelse med fastlæggelse af benchmarks. De
bør gennemgås regelmæssigt og opdateres. Retningslinjerne og procedurerne skal
tage hensyn til og imødekomme niveauet af interessekonflikter, graden af skøn i
benchmarkprocessen og de risici, som benchmarket repræsenterer, og skal:
a)       sikre fortroligheden af oplysninger, som
administratoren har bidraget til eller har produceret, under forbehold af denne
forordnings krav til gennemsigtighed og åbenhed
b)      specifikt afbøde konflikter som følge af
administratorens ejerskab eller kontrol, som følge af andre interesser i den
pågældende koncern eller som følge af andre personer, der kan udøve indflydelse
eller kontrol over administratoren i forhold til fastsættelse af benchmarket.
4.           En administrator skal sikre,
at ansatte og andre fysiske personer, hvis tjenester stilles til rådighed for
vedkommende eller er under vedkommendes kontrol, og som er direkte involveret i
leveringen af et benchmark:
a)       besidder den nødvendige viden og
erfaring i forhold til de opgaver, de udfører, og underlægges effektiv ledelse
og effektivt tilsyn
b)      ikke er genstand for ubehørig påvirkning
eller interessekonflikt, og at aflønningen og præstationsevalueringen af disse
personer ikke skaber interessekonflikter eller på anden måde indvirker på
integriteten af benchmarkprocessen 
c)       ikke har interesser og
forretningsforbindelser, der har negativ indflydelse på administratorens
funktioner 
d)      ikke bidrager til fastlæggelse af et
benchmark ved personligt eller på vegne af markedsdeltagere at deltage i bud,
tilbud og handler
e)       er genstand for effektive procedurer,
der har til formål at kontrollere udvekslingen af information med andre ansatte
og andre personer, der er involveret i aktiviteter, som kan skabe risiko for
interessekonflikt, eller hvor disse informationer kan påvirke benchmarket.
5.           En administrator skal
fastlægge specifikke interne kontrolprocedurer med henblik på at sikre
integriteten og pålideligheden af den medarbejder eller person, der fastlægger
benchmarket, herunder mindst ved intern godkendelse fra ledelsen, inden et
benchmark formidles videre.
6.           Punkt 7 og 8 i dette afsnit
finder anvendelse, når inputdata leveres af en frontoffice-funktion, dvs. en
afdeling, division, gruppe eller ansatte hos en stiller eller et af dennes
tilknyttede selskaber, som udfører aktiviteter i forbindelse med
prisfastsættelse, handel, salg, markedsføring, annoncering, uopfordrede
henvendelser, strukturering eller mægling.
7.           Hvis en administrator
modtager inputdata fra ansatte i en frontoffice-funktion, skal administratoren
indhente data fra andre kilder, der kan underbygge disse inputdata. 
8.           Administratoren må ikke
acceptere inputdata fra frontoffice-funktioner, medmindre der er fastlagt
passende interne kontrol- og verifikationsprocedurer for data fra
frontoffice-funktioner, som opfylder følgende krav: 
a)       Der foretages validering af inputdata,
inden de anvendes til at fastlægge et benchmark, herunder procedurer for flere
gennemgange foretaget af ledende personale med henblik på at kontrollere
inputdataene og intern godkendelse fra ledelsen inden indberetning af
inputdata.
b)      Der er fysisk adskillelse mellem ansatte
i frontoffice-funktionen og indberetningsvejene.
c)       Der tages fuldt ud højde for
konfliktstyringsforanstaltninger, der har til formål at identificere, afsløre,
styre, reducere og undgå eksisterende eller potentielle incitamenter til at
manipulere eller på anden måde påvirke datainput, herunder gennem
aflønningspolitik og interessekonflikter mellem aktiviteterne vedrørende bidrag
af inputdata og den virksomhed, der i øvrigt drives af stilleren eller
vedkommendes tilknyttede selskaber, klienter eller kunder.
II. Krav til overvågning med henblik på at
sikre overholdelse af artikel 5, stk. 1, litra b) 
9.           En administrator skal indføre
og til enhver tid have en permanent og effektiv overvågningsfunktion, som er
uafhængig, og som afhængigt af benchmarkets kompleksitet, anvendelse og
sårbarhed har et eller flere af følgende ansvarsområder: 
a)       gennemgå benchmarkets definition og
metodologi 
b)      overvåge ændringer af
benchmarkmetodologien og give administratoren tilladelse til at gennemføre en
høring vedrørende sådanne ændringer
c)       overvåge administratorens
kontrolforanstaltninger og adfærdskodeks samt forvaltning og håndtering af
benchmarket
d)      gennemgå og godkende procedurer for at
standse leveringen af benchmarket, herunder en høring herom
e)       overvåge tredjeparter, der er involveret
i leveringen af benchmarket, herunder sådanne, der varetager beregninger eller
formidling
f)       vurdere interne og eksterne revisioner
eller gennemgange og overvåge gennemførelsen af identificerede aktioner
g)       overvåge inputdata og stillere samt
administratorens arbejde i forbindelse med anfægtelse eller godkendelse af inputdatabidrag
h)       træffe effektive foranstaltninger i
tilfælde af overtrædelse af adfærdskodeksen
i)        til de relevante kompetente myndigheder
indberette enhver forseelse fra stilleres eller administratorers side, som
kontrolfunktionen får kendskab til, og eventuelle unormale eller mistænkelige
inputdata.
10.         For overvågningsfunktionen
gælder følgende:
a)       Hvis administratoren ejes eller
kontrolleres af stillere eller brugere, skal den være et separat råd eller
udvalg, hvis sammensætning sikrer, at det er uafhængigt, og at der ikke er
interessekonflikter. Hvis administratoren ejes eller kontrolleres af stillere,
må et flertal af udvalgets medlemmer ikke være stillere. Hvis administratoren
ejes eller kontrolleres af brugere, må et flertal af udvalgets medlemmer ikke
være brugere.
b)      Hvis administratoren ikke ejes eller
kontrolleres af sine stillere eller brugere, skal den være et internt råd eller
udvalg. Medlemmerne af det interne råd eller udvalget må ikke være involveret i
leveringen af benchmarks, som de overvåger. 
c)       Hvis administratoren kan påvise, at
kravene i litra a) og b) under hensyn til arten, omfanget og kompleksiteten af
administratorens levering af benchmarket samt risikoen ved og virkningen af
benchmarket ikke er rimelige, kan en fysisk person varetage overvågningsfunktionen.
Denne person må ikke være involveret i leveringen af benchmarks, som
vedkommende overvåger. 
11.         Overvågningsfunktionen kan
omfatte overvågning af mere end ét benchmark, der leveres af en administrator,
hvis den i øvrigt overholder kravene i dette afsnit. 
III. Krav til kontrol med henblik på at
sikre overholdelse af artikel 5, stk. 1, litra c) 
12.         En administrator skal sikre,
at der er indført en passende kontrolramme for leveringen af benchmarket.
Kontrolrammen skal stå i forhold til niveauet af interessekonflikter, graden af
skøn i benchmarkprocessen og arten af inputdata til benchmarket og skal
omfatte:
a)       styringen af den operationelle risiko 
b)      hensigtsmæssige og effektive
forretningskontinuitets- og katastrofeberedskabsplaner.
13.         Hvis inputdata ikke er
transaktionsdata, skal administratoren:
a)       fastlægge foranstaltninger med henblik
på at sikre, at stillere overholder adfærdskodeksen og de gældende standarder
for inputdata 
b)      fastlægge foranstaltninger med henblik på
at overvåge inputdata, herunder overvågning af inputdata inden offentliggørelse
af benchmarket og validering af inputdata efter offentliggørelse med henblik på
at identificere fejl og uregelmæssigheder.
14.         Kontrolrammen skal
dokumenteres, gennemgås og opdateres efter behov og skal efter anmodning
stilles til rådighed for brugere og den relevante kompetente myndighed.
IV. Krav til
ansvarlighed med henblik på at sikre overholdelse af artikel 5, stk. 1, litra
d)
15.         En administrator skal oprette
en intern funktion, som har den nødvendige kompetence til at gennemgå og
foretage indberetning af administratorens overholdelse af benchmarkmetodologien
og denne forordning. 
16.         For kritiske benchmarks skal
administratoren udpege en uafhængig ekstern revisor, som skal gennemgå og
foretage indberetning af administratorens overholdelse af benchmarkmetodologien
og denne forordning, hvis størrelsen og kompleksiteten af administratorens
benchmarkaktiviteter udgør en betydelig risiko for den finansielle stabilitet.
17.         På anmodning af den relevante
kompetente myndighed eller en bruger af benchmarket skal administratoren
fremlægge eller offentliggøre nærmere oplysninger om gennemgange i henhold til
punkt 15 eller revisioner i henhold til punkt 16.
18.         En administrator skal opbevare
optegnelser over:
a)       alle inputdata 
b)      anvendelsen af disse inputdata til at
fastlægge benchmarket og den anvendte metodologi
c)       eventuelle vurderinger eller skøn
foretaget af administratoren i forbindelse med fastlæggelsen af benchmarket,
herunder udførlig begrundelse for vurderinger eller skøn, og dokumentation for
tilsidesættelse af inputdata, navnlig hvis de opfyldte kravene i
benchmarkmetodologien, og begrundelsen for denne tilsidesættelse
d)      indberetterne og de fysiske personer, som
administratoren har ansat til at fastlægge benchmarks
e)       alle dokumenter vedrørende klager,
herunder dokumenter indsendt af klagere, samt administratorens optegnelser
f)       optegnelser vedrørende telefonsamtaler
eller elektronisk kommunikation vedrørende benchmarket mellem en person ansat
af administratoren og stillere.
19.         Administratoren skal opbevare
de optegnelser, der er nævnt i punkt 1, i mindst fem år i en sådan form, at
benchmarkberegningerne kan replikeres og forstås fuldt ud, og så der kan
foretages en revision eller evaluering af inputdata, beregninger, vurderinger
og skøn. Optegnelser vedrørende telefonsamtaler eller elektronisk kommunikation
registreret i overensstemmelse med punkt 18, litra f), stilles efter anmodning
til rådighed for de personer, der er involveret i samtalerne eller
kommunikationen, og opbevares i tre år.
20.         Administratoren skal fastlægge
og offentliggøre procedurer for meddelelse, håndtering og rettidig bilæggelse
af klager vedrørende benchmarks, som skal varetages af en eller flere personer,
der er uafhængige af personer, der berøres af klagen.
Afsnit B Krav til outsourcing med henblik
på at sikre overholdelse af artikel 6
1.         Når outsourcing finder sted, skal
administratoren sikre, at følgende betingelser opfyldes:
a)       Tjenesteudbyderen skal have den evne,
den kapacitet og de tilladelser, der efter loven er foreskrevet for at kunne
varetage de outsourcede funktioner, tjenesteydelser eller aktiviteter på en
pålidelig og professionel måde.
b)      Administratoren skal træffe passende foranstaltninger,
hvis det fremgår, at tjenesteudbyderen ikke udfører funktionerne effektivt og i
henhold til gældende lovgivning og fastsatte krav. 
c)       Administratoren skal bevare den
nødvendige ekspertise til effektivt at føre tilsyn med de outsourcede funktioner
og styre de risici, der er forbundet med outsourcingen.
d)      Tjenesteudbyderen skal oplyse
administratoren om enhver udvikling, som kan have væsentlig indflydelse på
vedkommendes muligheder for at udføre de outsourcede funktioner effektivt og i
henhold til gældende lovgivning og fastsatte krav. 
e)       Tjenesteudbyderen skal samarbejde med
den relevante kompetente myndighed i forbindelse med de outsourcede
aktiviteter, og administratoren og den relevante kompetente myndighed skal have
effektiv adgang til data vedrørende de outsourcede aktiviteter og til
tjenesteudbyderens forretningslokaler, ligesom den relevante kompetente
myndighed skal kunne udøve denne ret til adgang. 
f)       Administratoren skal om nødvendigt kunne
opsige ordningen.
Afsnit C Krav til data og metodologi med
henblik på at sikre overholdelse af artikel 7, stk. 1 
I. Krav til tilstrækkelige og nøjagtige
data og repræsentative stillere med henblik på at sikre overholdelse af artikel
7, stk. 1, litra a) og b)
1.           Med hensyn til inputdata skal
en administrator sikre, at kontrolrammen omfatter:
a)       kriterier, der definerer, hvem der kan indberette
inputdata til administratoren, og en proces for udvælgelse af stillere
b)      en procedure for evaluering af stillerens
inputdata og en procedure, der har til formål at standse stillerens levering af
inputdata eller anvende andre sanktioner for manglende overholdelse over for stilleren,
hvis det er nødvendigt
c)       en procedure for validering af
inputdata, herunder i forhold til andre indikatorer eller data, med henblik på
at sikre deres integritet og nøjagtighed.
II. Krav til robust og pålidelig metodologi
med henblik på at sikre overholdelse af artikel 7, stk. 1, litra d)
2.           Ved udviklingen af
benchmarkmetodologien skal benchmarkadministratoren: 
a)       tage højde for faktorer, som f.eks.
markedets størrelse og normale likviditetsforhold, markedspladsens
gennemsigtighed og markedsdeltagernes positioner, markedskoncentrationen,
markedsdynamikken og en stikprøves evne til at repræsentere de økonomiske
forhold, som benchmarket har til formål at måle 
b)      fastlægge, hvad der udgør et aktivt
marked for det pågældende benchmark
c)       fastlægge den prioritet, der gives til
forskellige typer inputdata.
3.           En administrator skal bruge
benchmarkmetodologier, der: 
a)       er stringente og tidsmæssigt
sammenhængende, og som kan valideres, herunder ved nærmere efterprøvning
("backtesting")
b)      er fleksible og sikrer, at benchmarket
kan beregnes under så mange forskellige sæt omstændigheder som muligt. 
4.           Administratoren skal have
indført klare offentliggjorte ordninger, der identificerer omstændigheder, hvor
kvantiteten eller kvaliteten af inputdata er lavere end de standarder, der er
nødvendige for, at metodologien nøjagtigt og pålideligt kan fastlægge
benchmarket, og som beskriver, om og hvordan benchmarket beregnes under sådanne
omstændigheder. 
III. Krav til gennemsigtighed med henblik
på at sikre overholdelse af artikel 7, stk. 1, litra e)
5.           En administrator skal angive,
hvordan der gennemføres høringer vedrørende ændringer i metodologien. En
administrator skal offentliggøre procedurer og begrundelsen for forslag til
væsentlige ændringer i metodologien, herunder en definition af, hvad en
væsentlig ændring er, og hvornår vedkommende agter at underrette brugerne om
ændringer. Disse procedurer skal:
a)       inden for en klar tidsramme give
forhåndsmeddelelse, således at virkningen af de foreslåede ændringer kan
analyseres og kommenteres
b)      give mulighed for kommentarer og
administratorens svar på disse kommentarer efter en høring, medmindre der er
anmodet om fortrolighed. 
Afsnit D Krav til adfærdskodeks med henblik
på at sikre overholdelse af artikel 9
1.           Den adfærdskodeks, der
oprettes i medfør af artikel 9, skal mindst omfatte følgende:
a)      de krav, der er nødvendige for at sikre,
at inputdata leveres i overensstemmelse med artikel 7 og 8; hvem der må bidrage
med inputdata til administratoren og procedurer for evalueringen af identiteten
af en stiller og indberettere samt godkendelsen af sådanne indberettere
b)      retningslinjer, der skal sikre, at stillere
leverer alle relevante inputdata
c)      de systemer og kontrolforanstaltninger,
som stilleren skal oprette, herunder:
–              
procedurer for indberetning af inputdata, herunder
krav om, at stilleren skal angive, om inputdataene er transaktionsdata, og om
inputdataene er i overensstemmelse med administratorens krav
–              
retningslinjer for anvendelsen af skøn i
forbindelse med levering af inputdata
–              
eventuelt krav om validering af inputdata, inden de
leveres til administratoren
–              
retningslinjer for opbevaring af optegnelser 
–              
krav vedrørende indberetning af mistænkelige
inputdata 
–              
krav til konfliktstyring. 
2.           Administratoren skal sikre,
at adfærdskodeksen er i overensstemmelse med denne forordning. 
Afsnit E Governance- og kontrolkrav for stillere
- gældende for tilsynsbelagte stillere med henblik
på at sikre overholdelse af artikel 11
1.           En tilsynsbelagt stiller skal
have effektive systemer og kontrolforanstaltninger til at sikre integriteten og
pålideligheden af alle inputdatabidrag til administratoren, herunder:
a)       kontrolforanstaltninger med hensyn til,
hvem der kan indberette inputdata til en administrator, herunder en proces for
endelig godkendelse fra en fysisk person, som er overordnet indberetteren 
b)      relevant uddannelse af indberettere, der
som minimum omfatter denne forordning og [markedsmisbrugforordningen] 
c)       konfliktstyringsforanstaltninger,
herunder eventuel fysisk adskillelse af medarbejdere og overvejelse af, hvordan
man eliminerer incitamenter til at manipulere et benchmark, der opstår som
følge af den valgte aflønningsform
d)      opbevaring af optegnelser over
kommunikation vedrørende leveringen af inputdata i en hensigtsmæssig periode. 
2.           Hvis inputdata ikke er
transaktionsdata, skal tilsynsbelagte stillere ud over de systemer og
kontrolforanstaltninger, der er omhandlet i punkt 1, fastlægge retningslinjer
for vurderinger eller udøvelse af skøn og opbevare optegnelser vedrørende
begrundelsen for sådanne vurderinger eller skøn, hvis det er rimeligt i
betragtning af benchmarkets og inputdataenes art.
Afsnit F Krav til benchmarkerklæring med
henblik på at sikre overholdelse af artikel 15 
Benchmarkerklæringen skal som minimum
indeholde: 
a)       definitionerne af alle centrale termer i
forbindelse med benchmarket
b)      begrundelsen for valget af metodologi og
procedurer for gennemgang og godkendelse af metodologien 
c)       de kriterier og procedurer, der er
anvendt til at fastlægge benchmarket, herunder en beskrivelse af inputdata, den
prioritet, der gives til forskellige typer inputdata, anvendelse af
ekstrapoleringsmodeller eller ‑metoder og en eventuel procedure for
rebalancering mellem bestanddelene i indekset for et benchmark
d)      de kontrolforanstaltninger og regler, der
gælder for eventuelle vurderinger eller skøn foretaget af administratoren eller
stillere, med henblik på at sikre konsekvent anvendelse af sådanne skøn eller
vurderinger 
e)       de procedurer, der gælder for
fastlæggelsen af benchmarks i perioder, i perioder med stress, hvor kilderne
til transaktionsdata er utilstrækkelige, unøjagtige eller upålidelige, og benchmarkets
potentielle begrænsninger i sådanne perioder
f)       procedurerne for håndtering af fejl i
inputdata eller fastlæggelsen af benchmarket, herunder når benchmarket skal
fastlægges igen.
BILAG II
Rentebenchmarks
1.           Dette bilag gælder for interbankrentebenchmarks.
2.           Følgende krav gælder ud over
eller i stedet for de krav, der er fastsat i bilag I.
Nøjagtige og tilstrækkelige data
3.           Punkt 4 og 5 gælder for interbankrentebenchmarks,
når inputdata er estimater eller priser. 
4.           For så vidt angår artikel 7,
stk. 1, litra a), forstås ved transaktionsdata:
a)      en stillers transaktioner, der opfylder
kravene til inputdata i adfærdskodeksen, på:
–              
det usikrede interbankdepositmarked
–              
andre usikrede depositmarkeder, herunder
indlånsbeviser og commercial papers
–              
andre relaterede markeder for OIS (overnight index
swaps), tilbagekøbsaftaler, valutaterminsforretninger, rentefutures og
-optioner og centralbankers operationer.
b)      en stillers observationer af
tredjepartstransaktioner under de transaktioner, der er beskrevet i punkt 2,
litra a).
5.           Hvis der ikke foreligger
tilstrækkelige transaktionsdata i punkt 1, jf. artikel 7, stk. 1, litra a), kan
noteringer fra tredjeparter til stillere på de samme markeder og
ekspertvurderinger bruges til at fastlægge inputdataene. Inputdata kan også
tilpasses med henblik på at sikre, at de er repræsentative for og i
overensstemmelse med interbankmarkedet. Inputdata omhandlet i punkt 1 kan
f.eks. tilpasses ved anvendelse af følgende kriterier:
a)      kort tid mellem transaktioner og
tidspunktet for levering af inputdata og virkningen af begivenheder på markedet
i perioden mellem tidspunktet for transaktionerne og tidspunktet for levering
af inputdata
b)      interpolering eller ekstrapolering af
transaktionsdata
c)      justeringer, som afspejler ændringer i stillernes
og andre markedsdeltageres kreditværdighed.
Gennemsigtighed af inputdata
6.           Hvis inputdata er estimater,
skal administratoren offentliggøre disse inputdata senest tre måneder efter
deres levering. I andre tilfælde skal inputdata offentliggøres i
overensstemmelse med artikel 16.
Overvågningsfunktion
7.           Bilag I, afsnit A, punkt 7, 8
og 9, finder ikke anvendelse.
8.           Administratorer skal nedsætte
et uafhængigt overvågningsudvalg. Stillere skal udgøre et mindretal af
medlemmerne af overvågningsudvalget. Der skal offentliggøres nærmere
oplysninger om medlemskab sammen med erklæringer vedrørende interessekonflikter
og procedurerne for valg eller udnævnelse af overvågningsudvalgets medlemmer.
9.           Overvågningsudvalget skal
afholde mindst ét møde hver anden måned og umiddelbart derefter offentliggøre
et informativt referat.
10.         Overvågningsudvalget har bl.a.
til opgave at: 
a)      gennemgå benchmarkets definition og
metodologi 
b)      overvåge ændringer af
benchmarkmetodologien og give administratoren tilladelse til at gennemføre en
høring vedrørende sådanne ændringer
c)      overvåge administratorens
kontrolforanstaltninger og adfærdskodeks samt forvaltning og håndtering af
benchmarket
d)      gennemgå og godkende procedurer for at
standse leveringen af benchmarket, herunder en høring herom
e)      overvåge tredjeparter, der er involveret
i leveringen af benchmarket, som f.eks. sådanne, der varetager beregninger
eller formidling
f)       vurdere interne og eksterne revisioner
eller gennemgange og overvåge gennemførelsen af identificerede aktioner
g)      overvåge inputdata og stillere samt
administratorens arbejde i forbindelse med anfægtelse eller godkendelse af inputdatabidrag
h)      pålægge sanktioner for overtrædelser af
adfærdskodeksen, når det er hensigtsmæssigt
i)       til de relevante kompetente myndigheder
indberette enhver forseelse fra stillere eller administratorers side, som de
får kendskab til, og eventuelle unormale eller mistænkelige inputdata.
Revision
11.         Bilag I, afsnit A, punkt 15 og
16, finder ikke anvendelse.
12.         Der gennemføres en ekstern
revision af administratorerne hvert andet år, og den første gennemføres seks
måneder efter indførelsen af adfærdskodeksen og derefter hvert andet år. Overvågningsudvalget
kan kræve en ekstern revision af stillende foretagender, hvis det er utilfreds
med deres adfærd.
Adfærdskodeks
13.         Adfærdskodeksen skal nærmere
beskrive processen for levering af inputdata, herunder – ud over kravene i
bilag I, afsnit D:
a)      brugen af data vedrørende
interbanktransaktioner og andre transaktionsdata, andre relevante og relaterede
markeder, som kan bruges til at udvikle en præcis vurdering af
interbankfinansieringsmarkedet
b)      et krav om at have nøjagtige interne optegnelser
over alle transaktioner på interbankmarkedet og andre relevante markeder og et
krav om regelmæssigt og efter anmodning at levere disse optegnelser til
benchmarkadministratoren og dennes overvågningsudvalg
c)      procedurer for validering af inputdatabidrag
inden offentliggørelse og bekræftelse af inputdatabidrag efter offentliggørelse
d)      retningslinjer for uddannelse af indberettere,
herunder hvilke input der skal tages i betragtning, når inputdatabidrag
fastlægges, og hvordan ekspertvurderinger anvendes, og deres ansvar i henhold
til de gældende regler
e)      et krav om uddannelse af personer, som
varetager handel med derivater, der benytter det pågældende benchmark som
reference, med nærmere oplysninger om deres rolle i fastlæggelsesprocessen og
uacceptabel kontakt med indberettere
f)       et krav om, at alle stillere skal have
indført procedurer for indberetning af mistænkelige forhold til
benchmarkadministratoren og overvågningsudvalget. 
Stilleres systemer og
kontrolforanstaltninger
14.         Følgende krav gælder for stillere
i tillæg til kravene i bilag I, afsnit E.
15.         Hver stillers indberettere og
deres umiddelbare foresatte skal skriftligt bekræfte, at de har læst
adfærdskodeksen, og at de vil overholde den.
16.         En stillers systemer og
kontrolforanstaltninger skal omfatte:
a)      en kort beskrivelse af ansvarsfordelingen
i hvert foretagende, herunder interne rapporteringslinjer og ansvarlighed,
herunder arbejdsstedet for indberettere og ledere samt navne på relevante
personer og stedfortrædere
b)      interne procedurer for endelig
godkendelse af inputdatabidrag
c)      disciplinærprocedurer vedrørende forsøg
på at manipulere eller manglende indberetning af faktisk eller forsøgt
manipulation begået af parter, der ikke indgår i inputdatabidragsprocessen
d)      effektive procedurer til styring af
interessekonflikter og kommunikationskontrol både inden for stillere og mellem stillere
og andre tredjeparter med henblik på at undgå ubehørig ekstern påvirkning af de
ansvarlige for indberetning af data. Indberettere skal arbejde på steder, der
er fysisk adskilt fra personer, der handler med rentederivater
e)      effektive procedurer til at forhindre
eller kontrollere udveksling af oplysninger mellem relevante personer, som
deltager i aktiviteter, der indebærer en risiko for en interessekonflikt, hvis
udvekslingen af de pågældende oplysninger kan påvirke de indsendte
benchmarkdata
f)       regler for at undgå underhåndsaftaler
blandt stillere og mellem stillere og benchmarkadministratorer
g)      foranstaltninger, der skal forhindre
eller begrænse personer i at udøve utilbørlig indflydelse på den måde, hvorpå
personer, der er involveret i leveringen af inputdata, udfører disse
aktiviteter
h)      fjernelse af enhver direkte forbindelse
mellem aflønningen af medarbejdere, der er involveret i leveringen af
inputdata, og vederlaget til – eller de indtægter, der genereres af – personer,
som udfører en anden aktivitet, hvis der kan opstå en interessekonflikt i
forbindelse med de pågældende aktiviteter 
i)       kontrolforanstaltninger med henblik på
at identificere tilbageførselstransaktioner efter leveringen af inputdata.
17.         En stiller skal opbevare
detaljerede optegnelser over:
a)      alle relevante aspekter af inputdatabidrag
b)      processen for fastlæggelse og endelig
godkendelse af inputdata
c)      navne på indberettere samt disses ansvarsområder
d)      eventuel kommunikation mellem indberettere
og andre personer, herunder interne og eksterne handlere og brokere, vedrørende
fastlæggelse eller bidrag af inputdata
e)      eventuelle kontakter mellem indberettere
og administratoren eller en beregningsenhed
f)       eventuelle forespørgsler vedrørende
inputdataene og resultatet af disse forespørgsler
g)      sensitivitetsrapporter vedrørende
renteswaps, der indgår i handelsbeholdninger, og andre derivater, der indgår i
handelsbeholdningen, med en betydelig eksponering for fastsættelse af
interbankrenten, for så vidt angår inputdataene
h)      resultater af interne og eksterne
revisioner.
18.         Optegnelserne skal opbevares
på et medium, der tillader lagring af oplysningerne, således at de senere er
tilgængelige og er forsynet med et dokumenteret revisionsspor.
19.         Stillerens compliancefunktion
skal regelmæssigt rapportere alle resultater, herunder tilbageførte
transaktioner, til ledelsen. 
20.         Inputdata og procedurer skal underkastes
regelmæssige interne gennemgange.
21.         Der skal gennemføres en
ekstern revision af stillernes inputdata og overholdelsen af adfærdskodeksen og
bestemmelserne i denne forordning hvert andet år, og den første skal gennemføres
seks måneder efter indførelsen af adfærdskodeksen og derefter hvert andet år.
BILAG III
Råvarebenchmarks
Dette bilag gælder for
"råvarebenchmarks", dvs. benchmarks, hvor det underliggende aktiv,
jf. artikel 3, stk. 1, litra c), er råvarer som defineret i artikel 2, nr. 1),
i Kommissionens forordning (EF) nr. 1287/2006[28].
Metodologi
1.           Med hensyn til
artikel 8, 9 og 16 skal metodologien og beskrivelsen af metodologien i
benchmarkerklæringen omfatte følgende elementer:
a)      alle kriterier og procedurer, der er
anvendt til at udvikle benchmarket, herunder hvordan administratoren anvender
inputdataene, herunder det specifikke volumen, gennemførte og rapporterede
transaktioner, bud og tilbud samt andre markedsoplysninger, i sin vurdering
og/eller vurderingsperioder eller -rammer, hvorfor en bestemt referenceenhed
anvendes, hvordan administratoren indsamler sådanne inputdata, retningslinjerne
for bedømmeres vurderinger og andre oplysninger, som f.eks. forudsætninger,
modeller og/eller ekstrapoleringer fra indsamlede data, der tages i
betragtning, når en vurdering foretages
b)      de procedurer og praksisser, der er
udformet til at sikre konsekvens mellem assessorer, der foretager en vurdering
c)      den relative betydning, der skal
tillægges hvert af de kriterier, som anvendes i benchmarkberegningen, navnlig
den anvendte type markedsdata, og den kriterietype, der er anvendt som
udgangspunkt for vurderingen med henblik på at sikre kvaliteten og integriteten
af benchmarkberegningen
d)      kriterier, der identificerer den mængde
transaktionsdata, der som minimum kræves til en bestemt benchmarkberegning.
Hvis der ikke angives en sådan tærskel, skal det begrundes, hvorfor en
minimumstærskel ikke er fastlagt, og de procedurer, der skal benyttes, hvis
transaktionsdata ikke foreligger, skal anføres
e)      kriterier, der omhandler de
vurderingsperioder, hvor de indsendte data falder til under metodologiens
anbefalede tærskel for transaktionsdata eller administratorens krævede
kvalitetsstandarder, herunder alternative vurderingsmetoder, som omfatter
teoretiske estimeringsmodeller
f)       kriterier for rettidigheden af inputdatabidrag
og midlerne til levering af sådanne inputdatabidrag, herunder elektronisk, pr.
telefon eller på anden måde
g)      kriterier og procedurer, der omhandler
vurderingsperioder, hvor en eller flere stillere indberetter markedsdata, der
udgør en væsentlig del af de samlede inputdata til det pågældende benchmark.
Administratoren skal i sine kriterier og procedurer også definere, hvad der
udgør en væsentlig del for hver benchmarkberegning 
h)      kriterier for, hvornår transaktionsdata
kan udelukkes fra en benchmarkberegning.
2.           Administratoren skal
offentliggøre:
a)      begrundelsen for at anvende en bestemt
metodologi, herunder eventuelle prisjusteringsteknikker, og en begrundelse for,
hvorfor den tidsperiode eller ‑ramme, inden for hvilken inputdata accepteres,
er en pålidelig indikator for fysiske markedsværdier
b)      proceduren for intern gennemgang og
godkendelse af en bestemt metodologi og hyppigheden af denne gennemgang
c)      proceduren for ekstern gennemgang af en
bestemt metodologi, herunder procedurer for at opnå markedsaccept af
metodologien gennem høring af brugere vedrørende vigtige ændringer af deres
procedurer for benchmarkberegning.
Ændringer af en metodologi
3.           I overensstemmelse med
artikel 7, stk. 1, litra e), skal en administrator vedtage og give brugerne
adgang til udtrykkelige procedurer og begrundelsen for forslag til væsentlige
ændringer af vedkommendes metodologi. Disse procedurer skal være i
overensstemmelse med det overordnede mål om, at en administrator skal sikre den
fortsatte integritet af sine benchmarkberegninger og gennemføre ændringer, som
sikrer, at det marked, som ændringerne vedrører, kan være velfungerende.
Sådanne procedurer skal:
a)      inden for en klar tidsramme give
forhåndsmeddelelse, således at brugerne får lejlighed til at analysere og
kommentere virkningen af de foreslåede ændringer, hvad angår administratorens
beregning af de overordnede omstændigheder
b)      give alle markedsbrugere adgang til
kommentarer fra brugere og administratorens svar på disse kommentarer efter en
høringsperiode, medmindre der er anmodet om fortrolighed.
4.           En administrator skal
regelmæssigt undersøge sine metodologier med henblik på at sikre, at de
pålideligt afspejler det fysiske marked, der vurderes, og skal angive, hvordan
relevante brugeres synspunkter tages i betragtning.
Kvalitet og integritet af
benchmarkberegninger
5.           I overensstemmelse med artikel 8
og 9 skal en administrator:
a)      angive de kriterier, der definerer den
fysiske vare, der er genstand for en bestemt metodologi
b)      prioritere inputdata i følgende
rækkefølge, hvis det er i overensstemmelse med administratorens metodologier:
1)      afsluttede og indberettede transaktioner
2)      bud og tilbud
3)      andre oplysninger.
Hvis afsluttede og indberettede transaktioner ikke
prioriteres, gives en begrundelse, jf. punkt 6, litra b)
c)      anvende hensigtsmæssige foranstaltninger,
der er udformet til at anvende indsendte markedsdata, som indgår i en
benchmarkberegning, som er udarbejdet i god tro, hvilket betyder, at parter,
der indberetter markedsdata, har gennemført eller er parate til at gennemføre
transaktioner, der genererer sådanne markedsdata, og at de gennemførte
transaktioner blev gennemført på normale markedsmæssige vilkår i forhold til
hinanden, idet opmærksomheden især rettes mod transaktioner mellem
koncernforbundne virksomheder
d)      fastlægge og anvende procedurer, der har
til formål at identificere unormale eller mistænkelige transaktionsdata, og
opbevare optegnelser over beslutninger om at udelukke transaktionsdata fra
administratorens proces for benchmarkberegning
e)      opfordre stillere til at indberette alle
deres markedsdata, der opfylder administratorens kriterier for den pågældende
beregning. Administratorer skal så vidt muligt og rimeligt sikre, at de
indsendte data er repræsentative for de transaktioner, stillerne faktisk har
gennemført
f)       anvende et system af hensigtsmæssige
foranstaltninger med henblik på at sikre, at stillere overholder
administratorens kvalitets- og integritetsstandarder for markedsdata.
6.           I forbindelse med hver
beregning skal en administrator beskrive og offentliggøre følgende, hvis det er
muligt, uden at det berører en behørig offentliggørelse af benchmarket:
a)      en kortfattet forklaring, som er
tilstrækkelig til, at en benchmarkabonnent eller kompetent myndighed kan
forstå, hvordan beregningen er foretaget, herunder som minimum størrelsen af og
likviditetsforholdene på det fysiske marked, der vurderes (såsom antal og
omfang af gennemførte transaktioner), mængdeintervallet og gennemsnitsmængden
og prisintervallet og gennemsnitsprisen og vejledende procentsatser for hver
type markedsdata, der er taget i betragtning i forbindelse med en beregning;
henvisninger til prisfastsættelsesmetoden medtages, f.eks.
"transaktionsbaseret", "spread-baseret" eller
"interpoleret eller ekstrapoleret"
b)      en kortfattet forklaring af det omfang,
hvori og på grundlag af hvilket man i en beregning har anvendt vurderinger,
herunder udelukkelser af data, der ellers var i overensstemmelse med kravene i
den relevante metodologi for den pågældende beregning, med udgangspunkt i
spreads eller interpolering, ekstrapolering eller vægtning af bud eller tilbud,
der overstiger gennemførte transaktioner.
Rapporteringsprocessens integritet
7.           I overensstemmelse med
artikel 5 skal en administrator:
a)      angive de kriterier, der definerer, hvem
der kan indberette markedsdata til administratoren
b)      have indført kvalitetskontrolprocedurer
for evalueringen af identiteten af en stiller og en ansat hos en stiller, der
rapporterer inputdata, og godkendelsen af en sådan person til at rapportere
inputdata på stillerens vegne
c)      angive de kriterier, der gælder for
ansatte hos en stiller, der har tilladelse til at indberette inputdata til en
administrator på stillerens vegne; opfordre stillere til at indberetter
transaktionsdata fra backoffice-funktioner og indhente supplerende data fra
andre kilder, hvor transaktionsdata modtages direkte fra en markedsplads
d)      gennemføre interne
kontrolforanstaltninger og skriftlige procedurer med henblik på at identificere
kommunikation mellem stillere og assessorer, der forsøger at påvirke en
beregning til fordel for en handelsposition (uanset om det er for stilleren,
dennes ansatte eller en tredjemand), og forsøg på at få en assessor til at
overtræde administratorens regler eller retningslinjer eller identificere stillere,
der systematisk indberetter unormale eller mistænkelige transaktionsdata. Disse
procedurer skal omfatte muligheder for, at administratoren kan eskalere
forespørgsler inden for stillerens virksomhed. Kontrolforanstaltninger skal
omfatte krydstjek af markedsindikatorer med henblik på at validere indsendte
oplysninger.
Assessorer
8.           I overensstemmelse med
artikel 5 skal en administrator: 
a)      vedtage og have udtrykkelige interne
regler og retningslinjer for valg af assessorer, herunder minimumsniveauet for
deres uddannelse, erfaring og kompetencer, samt proceduren for regelmæssig gennemgang
af deres kompetence
b)      foretage kontinuitetsplanlægning og
planlægning af personaleudskiftninger, for så vidt angår vedkommendes
assessorer, med henblik på at sikre, at beregninger foretages på en ensartet
måde af medarbejdere med det relevante niveau af ekspertise 
c)      indføre interne kontrolprocedurer for at
sikre beregningers integritet og pålidelighed. Sådanne interne
kontrolforanstaltninger og -procedurer skal som minimum kræve løbende tilsyn
med assessorer for at sikre, at metodologien anvendes efter hensigten.
Revisionsspor
9.           I overensstemmelse med
artikel 5 skal en administrator indføre regler og procedurer, der har til
formål at dokumentere samtidige og relevante oplysninger, herunder:
a)      alle markedsoplysninger
b)      de vurderinger, assessorer har foretaget
for at nå frem til hver benchmarkberegning
c)      om en beregning har udelukket en bestemt
transaktion, der ellers var i overensstemmelse med kravene i den relevante
metodologi for den pågældende beregning, og begrundelsen herfor
d)      identiteten af hver assessor og andre
personer, der har indsendt eller på anden måde tilvejebragt nogle af
oplysningerne i litra a), b) eller c).
10.         I overensstemmelse med artikel
5 skal en administrator indføre regler og procedurer med det formål at sikre,
at et revisionsspor for relevante oplysninger opbevares i mindst fem år,
således at opbygningen af administratorens beregninger kan dokumenteres.
Interessekonflikter
11.         I overensstemmelse med artikel
5 skal en administrators retningslinjer og procedurer for interessekonflikter:
a)      sikre, at benchmarkberegninger ikke
påvirkes af eksistensen af eller potentialet for forretningsmæssige eller
personlige forbindelser eller interesser mellem administratoren eller dennes
tilknyttede virksomheder, personale eller klienter, andre markedsdeltagere
eller personer med tilknytning hertil
b)      sikre, at administratorens personale ikke
har interesser og forretningsforbindelser, der kan være til skade for
administratorens funktioner, herunder ekstern beskæftigelse, rejser og accept
af underholdning, gaver og repræsentation, der tilbydes af administratorens
klienter eller andre markedsdeltagere
c)      med hensyn til påviste konflikter sikre
den nødvendige adskillelse af funktioner inden for administratoren ved hjælp af
tilsyn, kompensation, systemadgang og informationsstrømme
d)      sikre fortroligheden af oplysninger, som
er indsendt til eller produceret af administratoren, under forbehold af denne
forordnings krav til gennemsigtighed og åbenhed
e)      sikre, at administratorens ledere,
assessorer og andre medarbejdere ikke bidrager til benchmarkberegningen ved at
deltage i bud, tilbud og handeler enten personligt eller på vegne af
markedsdeltagere 
f)       effektivt afhjælpe påviste
interessekonflikter, der kan forekomme mellem benchmarkleveringen (herunder
alle medarbejdere der udfører eller på anden måde er involveret i
ansvarsområder vedrørende benchmarkberegning) og administratorens øvrige
virksomhed.
12.         En administrator skal sikre,
at der for vedkommendes øvrige virksomhedsaktiviteter er indført procedurer og
mekanismer, der har til formål at minimere sandsynligheden for, at
interessekonflikter vil påvirke integriteten af benchmarkberegninger.
13.         En administrator skal sikre,
at der er indført adskilte rapporteringslinjer mellem vedkommendes ledere,
assessorer og andre medarbejdere og fra relevante ledere til administratorens
øverste ledelse og bestyrelse med henblik på at sikre: 
a)      at administratoren på tilfredsstillende
vis gennemfører denne forordnings krav 
b)      at ansvarsområder defineres klart og ikke
skaber konflikt eller en opfattelse af konflikt.
14.         Så snart en administrator får
kendskab til en interessekonflikt, der opstår som følge af ejerskabet til
administratoren, skal vedkommende oplyse sine brugere herom.
Klager
15.         I overensstemmelse med artikel
5 skal en administrator indføre og offentliggøre skriftlige procedurer for at
modtage og undersøge samt opbevare optegnelser vedrørende klager over en
administrators beregningsproces. Sådanne klagemekanismer skal sikre, at:
a)      en administrator har indført en
mekanisme, der er beskrevet i skriftlige retningslinjer for klagebehandling,
som vedkommendes brugere kan anvende ved indgivelse af klager over, hvorvidt en
specifik benchmarkberegning er repræsentativ for markedsværdien, foreslåede
ændringer af benchmarkberegningen, anvendelse af metodologi i forhold til en
specifik benchmarkberegning og andre redaktionelle beslutninger i forbindelse
med procedurerne for benchmarkberegning
b)      en administrator sørger for, at
vedkommendes skriftlige retningslinjer for klagebehandling bl.a. omfatter proceduren
og tidsplanen for klagebehandling
c)      formelle klager over en administrator og
dennes personale hurtigt og på en retfærdig måde undersøges af administratoren
d)      forespørgslen gennemføres uafhængigt af
medarbejdere, der kan være involveret i genstanden for klagen
e)      en administrator tilstræber at gennemføre
sin undersøgelse omgående
f)       en administrator skriftligt oplyser
klageren og andre relevante parter om resultatet af undersøgelsen inden for en
rimelig frist
g)      der er mulighed for at benytte en
uafhængig tredjemand udnævnt af administratoren, hvis en klager er utilfreds
med den relevante administrators behandling af en klage eller administratorens
afgørelse i situationen, senest seks måneder efter indgivelsen af den
oprindelige klage
h)      alle dokumenter vedrørende en klage,
herunder dokumenter indsendt af klageren, samt administratorens egne optegnelser
opbevares i mindst fem år.
16.         Tvister vedrørende daglige
prisfastsættelser, som ikke er formelle klager, afgøres af administratoren med
henvisning til vedkommendes standardprocedurer. Hvis en klage resulterer i
prisændring, formidles denne til markedet så hurtigt som muligt.
FINANSIERINGSOVERSIGT
FORSLAGETS/INITIATIVETS RAMME 
Forslagets/initiativets
betegnelse 
Europa-Parlamentets
og Rådets forordning om indeks, der bruges som benchmarks i finansielle
instrumenter og finansielle kontrakter 
Berørt(e)
politikområde(r) inden for ABM/ABB-strukturen[29] 
Det indre
marked – finansielle markeder
Forslagets/initiativets
art 
X Forslaget/initiativet drejer sig om en ny
foranstaltning 
¨
Forslaget/initiativet drejer sig om en ny foranstaltning som opfølgning på et
pilotprojekt/en forberedende foranstaltning[30]

¨
Forslaget/initiativet drejer sig om en forlængelse af en eksisterende
foranstaltning 
¨
Forslaget/initiativet drejer sig om omlægning af en foranstaltning til en ny
foranstaltning 
Mål
Det eller de
af Kommissionens flerårige strategiske mål, som forslaget/initiativet vedrører 
Øge investortilliden; reducere risikoen for
markedsforstyrrelser; mindske de systemiske risici
Specifikke
mål og berørte ABM/ABB-aktiviteter 
Specifikke
mål:
– reducere
risikoen for benchmarkmanipulation
– sikre
hensigtsmæssig brug af robuste og repræsentative benchmarks.
Berørte
AMB/ABB-aktiviteter
Ovennævnte
specifikke mål kræver virkeliggørelse af følgende operationelle mål:
– begrænse
incitamenter til og muligheder for manipulation af benchmarks
– mindske
mulighederne for skøn – sikre, at benchmarks baseres på nøjagtige og
repræsentative data
– sikre
robuste governance- og kontrolforanstaltninger, der tager hånd om risici
– forbedre
gennemsigtigheden og sikre, at brugen af benchmarks er baseret på egnethed
– sikre
effektiv kontrol. 
Forventede
resultater og virkninger
Angiv, hvilke
virkninger forslaget/initiativet forventes at få for modtagerne/målgruppen.
Forslaget
sigter mod at:
– regulere
leveringen af benchmarks og leveringen af inputdata til benchmarks
– sikre, at
der indføres passende governance- og kontrolforanstaltninger for leveringen af
benchmarks, og at interessekonflikter undgås
– sikre, at
benchmarkmetodologier og inputdata er robuste og pålidelige
– sikre, at
der indføres passende kontrolforanstaltninger for aktiviteten med at bidrage
til benchmarks, og at interessekonflikter undgås
– sikre, at
benchmarks leveres på en gennemsigtig måde
– sikre, at
der udføres en egnethedsvurdering, når benchmarks anvendes som reference for en
finansiel kontrakt med en forbruger.
Virknings-
og resultatindikatorer 
1. Reducere risikoen for benchmarkmanipulation
– antal overtrædelser af markedsmisbrugforordningen
med hensyn til benchmarks
– antal pålagte sanktioner og bøder
– antal kontrolundersøgelser på stedet
– antal tilsynsforanstaltninger.
2. Sikre hensigtsmæssig brug af robuste og
repræsentative benchmarks
– antal overtrædelser af forordningen
– antal pålagte sanktioner og bøder
– antal kontrolundersøgelser på stedet 
– antal tilsynsforanstaltninger
– antal civile sagsanlæg for manglende overholdelse
af denne forordning anlagt af benchmarkbrugere mod administratorer og stillere
– antal klager modtaget af Kommissionen fra
benchmarkbrugere.
Forslagets/initiativets
begrundelse 
Behov, der
skal opfyldes på kort eller lang sigt 
Med
medlemsstaternes anvendelse af forordningen skulle der kunne opnås følgende
resultater:
– Risikoen for
benchmarkmanipulation reduceres.
– Brug af
robuste og passende benchmarks sikres.
Merværdien
ved en indsats fra EU's side
Benchmarks er
grænseoverskridende med hensyn til anvendelse og levering. Hvis en
lovgivningsramme ikke fastlægges på EU-plan, vil de individuelle nationale
foranstaltninger være ineffektive, da medlemsstaterne ikke har pligt eller
incitament til at samarbejde med hinanden. Hvis der ikke findes et sådant
samarbejde, åbnes der op for regelarbitrage. En indsats fra EU's side vil sikre
en ensartet og koordineret tilgang, der minimerer den ineffektivitet, der ville
opstå som følge af divergerende tilgange og de muligheder for regelarbitrage,
der ellers ville opstå.
Erfaringer
fra lignende foranstaltninger
Benchmarks ligner kreditvurderinger, idet de begge
er referencepunkter for investeringer eller finansielle kontrakter. I begge
tilfælde har finanskrisen vist, hvordan tvivl om deres integritet og
nøjagtighed kan undergrave markederne og skade både realøkonomien og
investorerne. Dette forslag udnytter de lovgivningsmæssige erfaringer fra
forordningen om kreditvurderingsbureauer, navnlig med hensyn til de mest
omkostningseffektive og effektive lovgivnings- og tilsynsstrukturer og governancekrav.
Sammenhæng
med andre relevante instrumenter og eventuel synergivirkning
Dette forslag repræsenterer betydelige
synergivirkninger i forhold til forslaget til forordning om insiderhandel og
kursmanipulation (markedsmisbrugforordningen) (artikel 2, stk. 3, litra d), og
artikel 8, stk. 1, litra d)) og forslaget til direktiv om strafferetlige
sanktioner for insiderhandel og kursmanipulation, som præciserer, at
manipulation af benchmarks klart og utvetydigt er ulovlig og underlagt
administrative eller strafferetlige sanktioner. I forordningen om integritet og
gennemsigtighed på energimarkederne (REMIT) fastlægges det endvidere, at
manipulation af benchmarks, der vedrører engrosenergiprodukter, er ulovlig.
Disse instrumenter omhandler derfor enkeltpersoners adfærd med hensyn til manipulation
af benchmarks, mens dette forslag omhandler svaghederne i rammerne for
udarbejdelse af benchmarks, der letter manipulationen af benchmarks.
Direktivet om markeder for finansielle instrumenter
og dets gennemførelsesforordning, prospektdirektivet og dets
gennemførelsesforordning samt direktivet om samordning af love og
administrative bestemmelser om visse institutter for kollektiv investering i
værdipapirer omhandler alle anvendelsen og gennemsigtigheden af benchmarks og
supplerer derfor foranstaltningerne i dette forslag.
Varighed og
finansielle virkninger 
¨ Forslag/initiativ af begrænset
varighed 
Forslag/initiativ gældende fra [DD/MM]ÅÅÅÅ til
[DD/MM]ÅÅÅÅ 
Finansielle virkninger fra ÅÅÅÅ til ÅÅÅÅ 
X Forslag/initiativ af ubegrænset varighed
Påtænkt(e)
forvaltningsmetode(r)[31] 
X Direkte central forvaltning ved
Kommissionen 
X Indirekte central forvaltning ved
uddelegering af gennemførelsesopgaver til:
forvaltningsorganer 
X         organer oprettet af Fællesskaberne[32] 
nationale offentligretlige organer/organer med
offentlige tjenesteydelsesopgaver 
personer, der er pålagt at gennemføre
specifikke aktioner i henhold til afsnit V i traktaten om Den Europæiske Union,
og som er identificeret i den relevante basisretsakt, jf. finansforordningens
artikel 49 
¨ Delt forvaltning
sammen med medlemsstaterne 
¨ Decentral forvaltning sammen med tredjelande 
¨ Fælles forvaltning
sammen med internationale organisationer (angives nærmere)
Hvis der angives
flere forvaltningsmåder, gives der en nærmere forklaring i afsnittet
"Bemærkninger".
Bemærkninger
Kombination af direkte central forvaltning (GD MARKT) og indirekte
central forvaltning med delegering af gennemførelsesopgaver til et organ
oprettet af EU (ESMA).
FORVALTNINGSFORANSTALTNINGER 
Bestemmelser
om overvågning og rapportering 
Angiv hyppighed og
betingelser.
Artikel 81 i
Europa-Parlamentets og Rådets forordning (EU) nr. 1095/2010 af 24. november
2010 om oprettelse af Den Europæiske Værdipapirtilsynsmyndighed fastsætter, at
de erfaringer, der er indhøstet fra myndighedens virksomhed, evalueres hvert
tredje år, efter at myndigheden har påbegyndt sin virksomhed. I henhold til
nævnte forordnings artikel 35 indgives en rapport om anvendelsen af denne
forordning senest den 1. januar 2019.
Forvaltnings-
og kontrolsystem 
Konstaterede
risici 
Der er
foretaget en konsekvensanalyse af forslaget til en reform af systemet for
finansielt tilsyn i EU, der ledsager udkastene til forordninger om oprettelse
af en europæisk banktilsynsmyndighed, om oprettelse af en europæisk tilsynsmyndighed
for forsikrings- og arbejdsmarkedspensionsordninger og om oprettelse af en
europæisk værdipapirtilsynsmyndighed (ESMA).
Tilførslen af
yderligere ressourcer til ESMA som et resultat af det nuværende forslag er
nødvendig for at sætte ESMA i stand til at udøve sine beføjelser og navnlig
løse sine opgaver i forbindelse med:
– deltagelse i
tilsynskollegierne for kritiske benchmarks og etablering af en mæglingsordning,
herunder bindende mægling om vigtige emner som anført i denne forordning, med
henblik på at finde et fælles standpunkt blandt de kompetente myndigheder i
tilfælde af uenighed vedrørende denne forordning
– koordinering
af udviklingen af samarbejdsordninger med tredjelande og udvekslingen af
information modtaget fra tredjelande mellem kompetente myndigheder
– udformning
af retningslinjer med det formål at fremme konvergens og konsekvens på tværs af
sektorerne af sanktionsordninger i forbindelse med overtrædelser af denne
forordning
–
vedligeholdelse af en liste over administratorer, der er registreret i
overensstemmelse med denne forordning, og tredjelandsselskaber, der leverer
benchmarks i Unionen 
– modtagelse
af meddelelser om anvendelsen af et benchmark i et finansielt instrument eller
en finansiel kontrakt i Unionen, vedligeholdelse af et register og indsatsen
for at sikre, at administratorer har kendskab til denne anvendelse.
Uden de
nødvendige ressourcer kan det ikke sikres, at myndigheden kan løse sin opgave
rettidigt og effektivt.
Påtænkt(e)
kontrolmetode(r) 
Forvaltnings-
og kontrolsystemer som fastlagt i ESMA-forordningen vil også blive anvendt med
henblik på ESMA's rolle i forbindelse med dette forslag.
Det endelige
sæt indikatorer til at måle ESMA's resultater fastlægges af Kommissionen i
forbindelse med den første foreskrevne evaluering. For den endelige vurdering
vil de kvantitative indikatorer være lige så vigtige som de kvalitative
resultater fra høringerne. Evalueringen skal foretages hvert tredje år.
Omkostninger
og fordele ved kontrol og forventet omfang af manglende overholdelse
Omkostninger anslås i afsnit 3. De væsentligste
fordele omfatter:
– reduceret risiko for manipulation og dermed
forbedret markedsstabilitet og genoprettet tillid til de finansielle markeder
– styrket pålidelighed af benchmarks og dermed
styrkelse af de finansielle markeders fairness, integritet og effektivitet
– sikre hensigtsmæssig brug af robuste og
repræsentative benchmarks og dermed styrke forbruger- og investorbeskyttelsen.
Dette forslag vil således bidrage til øget fairness
på markedet og sikre beskyttelse af forbrugere og investorer. Det er vanskeligt
at sætte tal på sådanne fordele. I betragtning af den globale betydning af
robuste og pålidelige benchmarks for opretholdelsen af markedsstabilitet og
genoprettelse af tilliden til markederne er fordelene betydelige i forhold til
omkostningerne.
Omfanget af manglende overholdelse vil sandsynligvis
være lavt, da initiativet indeholder klare regler, som kan håndhæves, med
incitamenter til at sikre overholdelse.
Foranstaltninger
til forebyggelse af svig og uregelmæssigheder 
Her anføres eksisterende eller påtænkte
foranstaltninger til bekæmpelse og beskyttelse.
Med henblik på bekæmpelse af svig, bestikkelse og
anden ulovlig aktivitet finder bestemmelserne i Europa-Parlamentets og Rådets
forordning (EF) nr. 1073/1999 af 25. maj 1999 om undersøgelser, der foretages
af Det Europæiske Kontor for Bekæmpelse af Svig (OLAF), ubegrænset anvendelse
på ESMA.
Myndigheden tiltræder den interinstitutionelle
aftale af 25. maj 1999 mellem Europa-Parlamentet, Rådet for Den Europæiske
Union og Kommissionen for De Europæiske Fællesskaber om de interne
undersøgelser, der foretages af Det Europæiske Kontor for Bekæmpelse af Svig
(OLAF), og vedtager omgående de nødvendige bestemmelser, som gælder for alle
myndighedens medarbejdere.
Det fastsættes udtrykkeligt i
finansieringsafgørelserne og de dertil knyttede aftaler og
gennemførelsesinstrumenter, at Revisionsretten og OLAF om nødvendigt kan
foretage kontrol på stedet hos modtagerne af midler udbetalt af myndigheden og
hos det personale, der er ansvarligt for tildelingen af disse midler.
FORSLAGETS/INITIATIVETS ANSLÅEDE
FINANSIELLE VIRKNINGER 
Berørt(e)
udgiftspost(er) i budgettet og udgiftsområde(r) i den flerårige finansielle
ramme 
Eksisterende udgiftsposter på budgettet
I samme rækkefølge
som udgiftsområderne i den flerårige finansielle ramme og budgetposterne.
 Udgifts­område i den flerårige finansielle ramme || Budgetpost || Udgiftens art || Bidrag 
 Nummer [Betegnelse] || OB   || fra EFTA-lande[33]   || fra kandidat-lande[34]   || fra tredje-lande || iht. finans-forordningens artikel 18, stk. 1, litra aa) 
   || 12.3.2004 Den Europæiske Værdipapirtilsyns­myndighed (ESMA) || OB || JA || JA || NEJ || NEJ 
Dette lovgivningsinitiativ vil have følgende
virkning på udgifterne:
a) GD MARKT til udarbejdelse
af delegerede retsakter og til evaluering, overvågning af gennemførelse og
potentiel revision af initiativet:
1 AD-fuldtidsstilling og relaterede
omkostninger; anslåede årlige omkostninger på 0,142 mio. EUR pr.
år.
b) ESMA
i) HR-udgifter: to
midlertidigt ansatte, der deltager og mægler i tilsynskollegierne for kritiske
benchmarks, yder teknisk rådgivning til Kommissionen om gennemførelsen af denne
forordning, koordinerer udviklingen af samarbejdsordninger med tredjelande,
udformer retningslinjer med det formål at fremme konvergens og konsekvens på
tværs af sektorerne af sanktionsordninger og vedligeholder registre over
meddelelser om anvendelsen af benchmarks og en liste over registrerede
benchmarkadministratorer.
De samlede årlige omkostninger for disse to
midlertidigt ansatte er 0,326 mio. EUR, hvortil Kommissionen yder et
bidrag på 40 % (0,130 mio. EUR), og medlemsstaterne 60 %
(0,196 mio. EUR).
Det forventes ikke, at de stillinger, der er
tildelt ESMA, kan reduceres i fremtiden (efter 2020), da antallet af
benchmarks, herunder kritiske benchmarks, næppe vil falde i fremtiden, men
snarere vil stige, og ESMA vil stadig skulle deltage og mægle i
tilsynskollegierne for kritiske benchmarks og udføre andre relevante opgaver
som fastsat ovenfor. 
ii) Operationelle omkostninger og
infrastrukturomkostninger: Der anslås også en
indledende udgift på 0,25 mio. EUR for ESMA, hvortil Kommissionen yder et
bidrag på 40 % (0,1 mio. EUR), og medlemsstaterne 60 %
(0,15 mio. EUR). Denne udgift vedrører primært IT-systemer, ved hjælp af
hvilke ESMA kan opfylde følgende krav:
– vedligeholdelse af en liste over
administratorer, der er registreret i overensstemmelse med denne forordning, og
tredjelandsselskaber, der leverer benchmarks i Unionen 
– modtagelse af meddelelser om anvendelsen af
et benchmark i et finansielt instrument eller en finansiel kontrakt i Unionen,
vedligeholdelse af et register og indsatsen for at sikre, at administratorer
har kendskab til denne anvendelse.
ESMA's udarbejdelse af en rapport om
anvendelsen af denne forordning senest den 1. januar 2018 anslås at koste i alt 0,3 mio. EUR, hvortil
Kommissionen yder et bidrag på 40 % (0,12 mio. EUR), og
medlemsstaterne 60 % (0,18 mio. EUR) i 2017.
Anslåede
virkninger for udgifterne 
De nye opgaver vil blive udført med de
menneskelige ressourcer, der er tilgængelige i forbindelse med den årlige
budgetprocedure, i lyset af de budgetmæssige begrænsninger, alle EU-organerne
er underlagt, og i overensstemmelse med den finansielle programmering for alle
agenturer. De ressourcer, som agenturet har brug for
til de nye opgaver, og som er angivet i den aktuelle finansieringsoversigt, vil
være i overensstemmelse med programmeringen af de menneskelige og budgetmæssige
ressourcer for ESMA, som er fastlagt i den nylige meddelelse til
Europa-Parlamentet og Rådet – Programmering af de menneskelige og budgetmæssige
ressourcer for decentrale agenturer for 2014-2020 (COM (2013) 519).
Sammenfatning
af de anslåede virkninger for udgifterne 
i mio. EUR (tre decimaler)
 Udgiftsområde i den flerårige finansielle ramme || Antal 1A || Konkurrenceevne for vækst og job 
 GD: MARKT ||   ||   || 2015[35] || 2016 || 2017 || 2018 || 2019 || 2020 || I ALT 
  Aktionsbevillinger ||   ||   ||   ||   ||   ||   ||   
 12.3.2004 – Den Europæiske Værdipapirtilsynsmyndighed (ESMA) || Forpligtelser || (1) || 0,240 || 0,130 || 0,250 || 0,130 || 0,130 || 0,130 || 1,010 
 Betalinger || (2) || 0,240 || 0,130 || 0,250 || 0,130 || 0,130 || 0,130 || 1,010 
 Administrationsbevillinger finansieret over bevillingsrammen for særprogrammer[36] ||   ||   ||   ||   ||   ||   ||   
 Budgetpostens nummer || 12.3.2004 || (3) ||   || 0 || 0 || 0 || 0 || 0 || 0 
 Bevillinger I ALT til GD MARKT || Forpligtelser || =1+1a +3 || 0,240 || 0,130 || 0,250 || 0,130 || 0,130 || 0,130 || 1,010 
 Betalinger || =2+2a +3 || 0,240 || 0,130 || 0,250 || 0,130 || 0,130 || 0,130 || 1,010 
  Aktionsbevillinger I ALT || Forpligtelser || (4) || 0 || 0 || 0 || 0 || 0 || 0 ||   
 Betalinger || (5) || 0 || 0 || 0 || 0 || 0 || 0 ||   
  Administrationsbevillinger finansieret over bevillingsrammen for særprogrammer I ALT || (6) || 0 || 0 || 0 || 0 || 0 || 0 ||   
 Bevillinger I ALT under UDGIFTSOMRÅDE 1A i den flerårige finansielle ramme || Forpligtelser || =4+ 6 || 0,240 || 0,130 || 0,250 || 0,130 || 0,130 || 0,130 || 1,010 
 Betalinger || =5+ 6 || 0,240 || 0,130 || 0,250 || 0,130 || 0,130 || 0,130 || 1,010 
 
 Udgiftsområde i den flerårige finansielle ramme || 5 || "Administrationsudgifter" 
i mio. EUR (tre decimaler)
   ||   ||   || 2015 || 2016 || 2017 || 2018 || 2019 || 2020 || I ALT 
 GD: MARKT ||   || 
  Menneskelige ressourcer (i GD MARKT) || 0,132 || 0,132 || 0,132 || 0,132 || 0,132 || 0,132 || 0,792 
  Andre administrationsudgifter || 0,010 || 0,010 || 0,010 || 0,010 || 0,010 || 0,010 || 0,060 
 I ALT GD MARKT || Bevillinger || 0,142 || 0,142 || 0,142 || 0,142 || 0,142 || 0,142 || 0,852 
 Bevillinger I ALT under UDGIFTSOMRÅDE 5 i den flerårige finansielle ramme || (Forpligtelser i alt = betalinger i alt) || 0,142 || 0,142 || 0,142 || 0,142 || 0,142 || 0,142 || 0,852 
i mio. EUR (tre decimaler)
   ||   ||   || 2015 || 2016 || 2017 || 2018 || 2019 || 2020 || I ALT 
 Bevillinger I ALT under UDGIFTSOMRÅDE 1-5 i den flerårige finansielle ramme || Forpligtelser || 0,382 || 0,272 || 0,392 || 0,272 || 0,272 || 0,272 || 1,862 
 Betalinger || 0,382 || 0,272 || 0,392 || 0,272 || 0,272 || 0,272 || 1,862 
Anslåede
virkninger for aktionsbevillingerne 
¨         Forslaget/initiativet medfører ikke anvendelse af
aktionsbevillinger 
X         Forslaget/initiativet medfører
anvendelse af aktionsbevillinger som anført herunder:
En stor del af Kommissionens aktionsbevillinger vedrører stigningen i
midlerne til ESMA, der skyldes kravene i denne forordning. ESMA får navnlig
brug for to yderligere stillinger (midlertidigt ansatte), hvis samlede
omkostninger beløber sig til 0,326 mio. EUR årligt, som samfinansieres
af Kommissionen (0,130 mio. EUR) og medlemsstaterne
(0,196 mio. EUR). De udfører følgende aktiviteter:
deltager og mægler i tilsynskollegierne for benchmarks
yder teknisk rådgivning til Kommissionen om gennemførelsen af denne
forordning
koordinerer udviklingen af samarbejdsordninger med tredjelande
udarbejder retningslinjer med det formål at fremme konvergens og
konsekvens af sanktionsordninger på tværs af sektorerne 
vedligeholder registre over meddelelser om anvendelsen af benchmarks og
en liste over registrerede benchmarkadministratorer.
Der anslås også indledende driftsudgifter på 0,25 mio. EUR til
ESMA, hvortil Kommissionen yder et bidrag på 40 % (0,1 mio. EUR), og
medlemsstaterne 60 % (0,15 mio. EUR). Denne udgift vedrører primært IT-systemer,
ved hjælp af hvilke ESMA kan opfylde følgende krav:
vedligeholdelse af en liste over administratorer, der er registreret i
overensstemmelse med denne forordning, og tredjelandsselskaber, der leverer
benchmarks i Unionen
modtagelse af meddelelser om anvendelsen af et benchmark i et
finansielt instrument eller en finansiel kontrakt i Unionen og vedligeholdelse
af et register.
Dette initiativ kræver også, at midlerne til ESMA øges i 2017 med
henblik på at dække omkostningerne til udarbejdelse af en rapport om anvendelsen
af denne forordning senest den 1. januar 2018. De samlede omkostninger til
udarbejdelse af denne rapport beløber sig til 0,3 mio. EUR (som
forpligtes og overføres til ESMA i 2017), hvortil Kommissionen yder et bidrag
på 40 % (0,12 mio. EUR), og medlemsstaterne 60 %
(0,18 mio. EUR) i 2017.
Anslåede
virkninger for administrationsbevillingerne
Resumé 
¨         Forslaget/initiativet medfører ikke anvendelse af
administrationsbevillinger. 
X         Forslaget/initiativet medfører
anvendelse af administrationsbevillinger som anført herunder:
i mio. EUR (tre
decimaler)
   || 2015[37] || 2016 || 2017 || 2018 || 2019 || 2020 || I ALT 
 UDGIFTSOMRÅDE 5 i den flerårige finansielle ramme || 0,142 || 0,142 || 0,142 || 0,142 || 0,142 || 0,142 || 0,852 
 Menneskelige ressourcer || 0,132 || 0,132 || 0,132 || 0,132 || 0,132 || 0,132 || 0,792 
 Andre administrationsudgifter || 0,010 || 0,010 || 0,010 || 0,010 || 0,010 || 0,010 || 0,060 
 Subtotal UDGIFTSOMRÅDE 5 i den flerårige finansielle ramme || 0,142 || 0,141 || 0,142 || 0,142 || 0,142 || 0,142 || 0,852 
 I ALT || 0,142 || 0,142 || 0,142 || 0,142 || 0,142 || 0,142 || 0,852 
De nødvendige personalebevillinger vil blive
dækket ved hjælp af de bevillinger, som GD'et allerede har afsat til
forvaltning af aktionen og/eller til interne rokader i GD'et, eventuelt
suppleret med yderligere bevillinger, som tildeles det ansvarlige GD i
forbindelse med den årlige tildelingsprocedure under hensyntagen til de
budgetmæssige begrænsninger.
Forudsætninger:
– baseret på 1 tjenestemand i lønklassen AD,
som arbejder på dette initiativ på fuld tid hos GD MARKT (gennemsnitlige
omkostninger på 132 000 EUR pr. år)
– de gennemsnitlige lønudgifter til personale
er baseret på retningslinjer fra GD BUDG
– tjenesterejseudgifter på 10 000 EUR
årligt, overslag baseret på budgetudkast for 2012 for tjenesterejser pr. ansat.
 Anslået behov
for menneskelige ressourcer 
¨         Forslaget/initiativet medfører ikke anvendelse af menneskelige
ressourcer 
X         Forslaget/initiativet medfører
anvendelse af en tjenestemand hos Kommissionen i lønklasse AD i Kommissionens
hovedsæde (GD MARKT) som forklaret nedenfor. MARKT er lig med politikområdet
eller det berørte budgetafsnit. Udgifterne til en tjenestemand hos Kommissionen
i lønklasse AD finansieres gennem omfordeling.
Opgavebeskrivelse: Udarbejdelse af delegerede
retsakter, som uddyber lovgivningen og omfatter løbende delegerede retsakter,
som giver en nærmere beskrivelse af forskellige benchmarksektorer på baggrund
af markedsudviklingen og den teknologiske udvikling. Udpegelse af kritiske
grænseoverskridende benchmarks og fastlæggelse af de nærmere betingelser for
disse.
Overslag angives i fuldtidsækvivalenter
   || 2015 || 2016 || 2017 || 2018   || 2019   || 2020   
   ||  Stillinger i stillingsfortegnelsen (tjenestemænd og midlertidigt ansatte) 
 XX 01 01 01 (i hovedsædet og i Kommissionens repræsentationskontorer) || 1 || 1 || 1 || 1 || 1 || 1 
 XX 01 01 02 (i delegationer) ||   ||   ||   ||   ||   ||   
 XX 01 05 01 (indirekte forskning) ||   ||   ||   ||   ||   ||   
 10 01 05 01 (direkte forskning) ||   ||   ||   ||   ||   ||   
   ||  Eksternt personale (i fuldtidsækvivalenter)[38] 
 XX 01 02 01 (KA, V, UNE under den samlede bevillingsramme) ||   ||   ||   ||   ||   ||   
 XX 01 02 02 (KA, V, UED, LA og UNE i delegationerne) ||   ||   ||   ||   ||   ||   
 XX 01 04 yy[39] || - i hovedsædet ||   ||   ||   ||   ||   ||   
 - i delegationerne ||   ||   ||   ||   ||   ||   
 XX 01 05 02 (KA, V, UNE – indirekte forskning) ||   ||   ||   ||   ||   ||   
 10 01 05 02 (KA, V, UNE – direkte forskning) ||   ||   ||   ||   ||   ||   
 Andre budgetposter (skal angives) ||   ||   ||   ||   ||   ||   
 I ALT || 1 || 1 || 1 || 1 || 1 || 1 
Personalebehovet vil blive dækket ved hjælp af
det personale, som GD'et allerede har afsat til aktionen, og/eller interne
rokader i GD'et, eventuelt suppleret med yderligere bevillinger, som tildeles
det ansvarlige GD i forbindelse med den årlige tildelingsprocedure under
hensyntagen til de budgetmæssige begrænsninger.
Forenelighed
med den indeværende flerårige finansielle ramme 
X Forslaget/initiativet er foreneligt med den
nye flerårige finansielle ramme.
¨         Forslaget/initiativet kræver omlægning af det relevante
udgiftsområde i den flerårige finansielle ramme.
Der redegøres for omlægningen med angivelse af de
berørte budgetposter og beløbenes størrelse.
Ikke relevant
¨         Forslaget/initiativet kræver, at fleksibilitetsinstrumentet
anvendes, eller at den flerårige finansielle ramme revideres.[40]
Der redegøres for behovet med angivelse af de berørte
udgiftsområder og budgetposter og beløbenes størrelse.
Ikke
relevant
Tredjemands
bidrag til finansieringen 
¨         Forslaget/initiativet indeholder ikke bestemmelser om
samfinansiering med tredjemand. 
X Forslaget/initiativet indeholder
bestemmelser om samfinansiering, jf. følgende overslag:
Bevillinger i mio. EUR (tre decimaler)
   || 2015 || 2016 || 2017 || 2018 || 2019 || 2020 || I alt 
 Organ, som deltager i samfinan-sieringen (angives) || Medlems­stater || Medlems­stater || Medlems­stater || Medlems­stater || Medlems­stater || Medlems­stater || Medlems­stater 
 Samfinan-sierede bevillinger I ALT || 0,361 || 0,196 || 0,376 || 0,196 || 0,196 || 0,196 || 1,521 

Bidragene fra tredjemand for 2015 henviser til medlemsstaternes samfinansiering
af ESMA. De finansierede omkostninger vedrører især:
a) Personaleudgifter: Medlemsstaterne yder et bidrag på 60 % til finansiering af de to
midlertidigt ansatte i ESMA's hovedsæde, som skal gennemføre kravene i denne
forordning. Dette svarer til et årligt bidrag fra medlemsstaterne på
0,196 mio. EUR.
b) Indledende driftsudgifter: Medlemsstaterne skal også yde et bidrag på 60 % af de indledende
driftsudgifter for ESMA på 0,25 mio. EUR i 2015 svarende til
0,15 mio. EUR. Denne udgift vedrører primært IT-systemer, ved hjælp
af hvilke ESMA kan opfylde kravene i denne forordning.
c) Rapport om gennemførelse: Medlemsstaterne skal også bidrage til finansieringen af en rapport om
anvendelsen af denne forordning, som udarbejdes af ESMA senest den 1. januar
2018. De samlede omkostninger til rapporten forventes at beløbe sig til
0,3 mio. EUR[41],
hvortil medlemsstaterne yder et bidrag på 60 % (0,18 mio. EUR) i
2017.
Anslåede virkninger for indtægterne 
X         Forslaget/initiativet har ingen
finansielle virkninger for indtægterne.
¨         Forslaget/initiativet har følgende finansielle virkninger:
BILAG
til finansieringsoversigten til forslaget til en forordning om benchmarks
vedrørende anslåede omkostninger til ESMA i henhold til kravene i forslaget
Omkostningerne til ESMA's udførelse af opgaver
er blevet anslået ud fra tre omkostningskategorier: personaleomkostninger,
infrastrukturomkostninger og driftsudgifter i overensstemmelse med
klassificeringen i det almindelige budget for ESMA.
a) Personaleudgifter: Det øgede behov for medarbejdere udspringer af ESMA's nye opgaver, der
skyldes denne forordning. Disse vedrører ESMA's deltagelse og mægling i
tilsynskollegierne for kritiske benchmarks samt teknisk rådgivning til
Kommissionen om gennemførelse af denne forordning, koordinering af
samarbejdsordninger med tredjelande, udformning af retningslinjer med det
formål at fremme konvergens og konsekvens af sanktionsordninger på tværs af
sektorerne og vedligeholdelse af registre over meddelelser om anvendelsen af
benchmarks og en liste over registrerede benchmarkadministratorer.
I henhold til de nuværende beregninger på
grundlag af Kommissionens egne overslag og ESMA's overslag vil aktiviteterne
kræve to stillinger som midlertidigt ansatte. Dette er ud over de ansatte, der
i øjeblikket arbejder med benchmarks i ESMA. ESMA's yderligere årlige anslåede
personaleudgifter er 0,326 mio. EUR, hvortil Kommissionen yder et
bidrag på 40 % (0,130 mio. EUR), og medlemsstaterne 60 %
(0,196 mio. EUR). 
b) Driftsudgifter og
infrastrukturomkostninger: Der anslås også indledende
driftsudgifter på 0,25 mio. EUR til ESMA, hvortil Kommissionen yder et
bidrag på 40 % (0,1 mio. EUR), og medlemsstaterne 60 %
(0,15 mio. EUR) i 2015. Denne udgift vedrører primært IT-systemer, ved
hjælp af hvilke ESMA kan opfylde følgende krav:
– vedligeholdelse af en liste over administratorer,
der er registreret i overensstemmelse med denne forordning, og
tredjelandsselskaber, der leverer benchmarks i Unionen 
– modtagelse af meddelelser om anvendelsen af
et benchmark i et finansielt instrument eller en finansiel kontrakt i Unionen,
vedligeholdelse af et register og indsatsen for at sikre, at administratorer
har kendskab til denne anvendelse.
Dette initiativ kræver også, at midlerne
til ESMA øges med 0,3 mio. EUR i 2017 med henblik på at dække
omkostningerne til udarbejdelse af en rapport om anvendelsen af denne
forordning senest den 1. januar 2018. De samlede
omkostninger til udarbejdelse af denne rapport anslås
til 0,3 mio. EUR (som forpligtes og betales i 2017), hvortil
Kommissionen yder et bidrag på 40 % (0,12 mio. EUR), og
medlemsstaterne 60 % (0,18 mio. EUR). Disse omkostninger er
anslået ud fra gennemsnitsomkostningerne til udarbejdelse af lignende rapporter
i GD MARKT og med anvendelse af en korrektionsfaktor for inflation.
Forslaget har IKKE finansielle virkninger for ESMA's indtægter. 
I tabel 1 nedenfor findes en detaljeret oversigt over de anslåede
personaleudgifter i de forskellige stillingskategorier. 
Andre forudsætninger:
– på grundlag af fordelingen af
fuldtidsækvivalenter i udkastet til budget for 2012 forventes de to yderligere
fuldtidsækvivalenter at fordele sig på to midlertidigt ansatte med samlede
omkostninger på 0,326 mio. EUR årligt, som samfinansieres af
Kommissionen (0,130 mio. EUR) og medlemsstaterne
(0,196 mio. EUR)
– de gennemsnitlige årlige lønudgifter på
132 000 EUR pr. år for de forskellige personalekategorier er baseret på
retningslinjer fra GD BUDG 
– en lønjusteringskoefficient for Paris på
1,161
– tjenesterejseudgifter på 10 000 EUR,
overslag baseret på budgetudkast for 2012 for tjenesterejser pr. ansat
– omkostninger i forbindelse med ansættelse
(rejse, hotel, lægeundersøgelse, bosættelse og andre ydelser, flytning osv.) på
12 700 EUR baseret på udkastet til budget for 2012 for ansættelse pr.
person.
 ESMA-personaleudgifter ||   ||   ||   || i mio. EUR (tre decimaler) ||   ||   
 Udgiftstype || Antal || Gns. omk. || 2015 || 2016 || 2017 || 2018 || 2019 || 2020 || I ALT 
 Afsnit 1: Personaleudgifter ||   ||   ||   ||   ||   ||   ||   ||   ||   
 heraf til midlertidigt ansatte || 2 || 0,153 || 0,306 || 0,306 || 0,306 || 0,306 || 0,306 || 0,306 || 1,836 
   ||   ||   ||   ||   ||   ||   ||   ||   ||   
 Udgifter til ansættelse af personale ||   || 0,025 ||   ||   ||   ||   ||   || 0,025 
   ||   ||   ||   ||   ||   ||   ||   ||   ||   
 Tjenesterejseudgifter ||   ||   || 0,020 || 0,020 || 0,020 || 0,020 || 0,020 || 0,020 || 0,120 
   ||   ||   ||   ||   ||   ||   ||   ||   ||   
 I alt afsnit 1 Personaleudgifter ||   || 0,351 || 0,326 || 0,326 || 0,326 || 0,326 || 0,326 || 1,981 
   ||   ||   ||   ||   ||   ||   ||   ||   ||   
 heraf EU's bidrag (40 %) ||   || 0,140 || 0,130 || 0,130 || 0,130 || 0,130 || 0,130 || 0,790 
 heraf medlemsstaternes bidrag (60 %) ||   || 0,211 || 0,196 || 0,196 || 0,196 || 0,196 || 0,196 || 1,191 
[1]               KOM(2011) 651 endelig 2011/0295 (COD)
http://eur-lex.europa.eu/LexUriServ/LexUriServ.do?uri=COM:2011:0651:FIN:DA:PDF
[2]               Bruxelles, 20.10.2011 KOM(2011) 654 endelig 2011/0297
(COD) http://eur-lex.europa.eu/LexUriServ/LexUriServ.do?uri=COM:2011:0654:FIN:DA:PDF
[3]               REMIT-forordningen:
http://eur-lex.europa.eu/LexUriServ/LexUriServ.do?uri=OJ:L:2011:326:0001:01:DA:HTML
[4]               Artikel 40, stk. 1, i MiFID:
http://ec.europa.eu/internal_market/securities/isd/mifid_en.htm
[5]               Artikel 37, stk. 1, litra b), i gennemførelsesforordning
vedrørende MiFID
http://ec.europa.eu/internal_market/securities/isd/mifid2_en.htm
[6]               http://eur-lex.europa.eu/LexUriServ/LexUriServ.do?uri=COM:2011:0652:FIN:DA:PDF
[7]               Direktiv 2003/71/EF og forordning (EF) nr. 809/2004,
bilag XII, punkt 4.2.2.
[8]               Artikel 53 i direktiv om samordning af love og
administrative bestemmelser om visse institutter for kollektiv investering i
værdipapirer (investeringsinstitutter) (2009/65/EF).
[9]               http://www.esma.europa.eu/consultation/Consultation-Principles-Benchmarks-Setting-Processes-EU
[10]             http://www.esma.europa.eu/system/files/2013-150.pdf
[11]             [ xxx]
[12]             EUT L 145 af 30.4.2004, s. 1.
[13]             EUT L 345 af 31.12.2003, s. 64.
[14]             EUT L 302 af 17.11.2009, s. 32.
[15]             EUT L 326 af 8.12.2011, s. 1.
[16]             EFT L 281 af 23.11.1995, s. 31.
[17]             EFT L 8 af 12.1.2001, s. 1.
[18]             EUT L 55 af 28.2.2011, s. 13.
[19]             EUT L 211 af 14.8.2009, s. 55.
[20]             EUT L 9 af 14.8.2009, s. 112.
[21]             EUT L 176 af 27.6.2013, s. 338.
[22]             EUT L 335 af 17.12.2009, s. 1.
[23]             EUT L 302 af 17.11.2009, s. 32.
[24]             EUT L 174 af 1.7.2011, s. 1.
[25]             EUT L 174 af 1.7.2011, s. 1.
[26]             EUT L 133 af
22.5.2008, s. 66.
[27]             EUT L 241 af 2.9.2006, s. 1.
[28]             EUT L 241 af 2.9.2006, s. 1.
[29]             ABM: Activity Based Management (aktivitetsbaseret ledelse)
– ABB: Activity-Based Budgeting (aktivitetsbaseret budgetlægning).
[30]             Jf. artikel 49, stk. 6, litra a) og b), i
finansforordningen.
[31]             Forklaringer vedrørende forvaltningsmåder og henvisninger
til finansforordningen findes på webstedet BudgWeb: http://www.cc.cec/budg/man/budgmanag/budgmanag_en.html
[32]             Organer omhandlet i finansforordningens artikel 185.
[33]             EFTA: Den Europæiske Frihandelssammenslutning. 
[34]             Kandidatlande og, efter omstændighederne, potentielle
kandidatlande på Vestbalkan.
[35]             År N er det år, hvor gennemførelsen af
forslaget/initiativet begynder.
[36]             Teknisk og/eller administrativ bistand og udgifter til
støtte for gennemførelsen af EU's programmer og/eller aktioner (tidligere
BA-poster), indirekte forskning, direkte forskning.
[37]             
[38]             KA = kontraktansatte, LA = lokalt ansatte, UNE =
udstationerede nationale eksperter, V = vikarer, UED = unge eksperter i
delegation. 
[39]             Delloft for eksternt personale under aktionsbevillingerne
(tidligere BA-poster).
[40]             Se punkt 19 og 24 i den interinstitutionelle aftale.
[41]             Disse omkostninger er anslået ud fra
gennemsnitsomkostningerne til udarbejdelse af lignende rapporter i GD MARKT og
med anvendelse af en korrektionsfaktor for inflation.